Tuesday 14 December 2021 02:14 PM IST : By Praveen Elayi\nTuesday 14 December 2021 02:14 PM IST\nPhoto : Sabu Kinattukara\nപടർന്നും പന്തലിച്ചും മാനംതൊടാൻ മത്സരിച്ചും വളരുന്ന ആ കൊടുങ്കാട്ടിലേക്ക് ഒറ്റയ്ക്കു കയറുമ്പോൾ ആദിവാസി ഗൈഡ് സാബുവിനു മുന്നറിയിപ്പു നൽകി. ‘‘പറുദീസാപ്പറവയെ കണ്ടാൽ ബുദ്ധി മരവിക്കും. നിങ്ങൾക്കു വഴിതെറ്റും. ദുശ്ശകുനങ്ങളാണവ’’. കൂടെ ഒരുപദേശവും. ‘‘വഴിതെറ്റി എന്നു ബോധ്യമായാൽ ഒട്ടും സംശയിച്ചുനിൽക്കരുത്. വേറെ എങ്ങോട്ടും നോക്കാതെ പറുദീസാപ്പക്ഷിയെ കണ്ട സ്ഥലത്തേക്കു തന്നെ തിരികെപ്പോകുക. സമയത്ത് ബേസ് ക്യാംപിൽ നിങ്ങളെത്തിയില്ലെങ്കിൽ കൂട്ടിക്കൊണ്ടു വരാൻ ഞാനെത്തും’’.\nഎന്തെല്ലാം അന്ധവിശ്വാസങ്ങൾ എന്ന് ഉള്ളിൽ പറഞ്ഞ്, ഗൈഡിനോടു തലയാട്ടി, ക്യാമറയും ട്രൈപോഡും തോളിലേന്തി എറണാകുളം സ്വദേശി സാബു കിണറ്റുകര എന്ന ഫൊട്ടോഗ്രഫർ ഒാസ്ട്രേലിയക്കടുത്തുള്ള ന്യൂഗിനിയ ദ്വീപിലെ വനാന്തരത്തിലേക്കു നടന്നകന്നു. മറ്റൊന്നും അന്നേരം സാബു കിണറ്റുകരയുടെ മനസ്സിലുണ്ടായിരുന്നില്ല. പറുദീസാപ്പറവയുടെ മനം മയക്കുന്ന നടനം ക്യാമറയിലാക്കണം എന്ന ഒറ്റലക്ഷ്യം മാത്രം.\nപക്ഷിനീരീക്ഷകരുടെ ഏറ്റവും വലിയ സ്വപ്നങ്ങളിലൊന്നാണ് ബേർഡ്സ് ഓഫ് പാരഡൈസ് എന്ന അത്യപൂർവ പക്ഷികളെ കാണുക എന്നത്. ന്യൂഗിനിയ എന്ന കൊച്ചുദ്വീപിൽ മാത്രം കാണുന്ന സുന്ദരൻ കിളികളാണ് ഇവ.\nനിഗൂഢതയുടെ വശ്യഭാവമാണ് ന്യൂഗിനിയ എന്ന ദ്വീപ്. മനുഷ്യമാംസം കഴിക്കുന്നവരടക്കം ആയിരം ഗോത്രവർഗങ്ങൾ നമ്മുടെ രാജസ്ഥാനെക്കാൾ അൽപം കൂടി വിസ്തൃതിയുള്ള ഈ ദ്വീപിൽ താമസിക്കുന്നു. എണ്ണൂറിലധികം ഭാഷകൾ ഇവിടുണ്ട്. ലോകത്തെ ഏറ്റവും അപ്രാപ്യമായ സ്ഥലങ്ങളിലൊന്നായ ദ്വീപ് മുഴുവൻ സ്വകാര്യസ്ഥലങ്ങളാണ്. ഓരോ ഗോത്രത്തിനും സാമ്രാജ്യമുണ്ട് ഇവിടെ. എന്നാൽ അതിർത്തികൾ വ്യക്തമായി തിരിച്ചിട്ടില്ലാത്തതിനാൽ ഒരു സഞ്ചാരിക്കതു മനസ്സിലാക്കാൻ സാധിക്കില്ല. അതുകൊണ്ടുതന്നെ പക്ഷികളുടെ പിന്നാലെ പോയി അതിർത്തി ഭേദിച്ചതിന്റെ പേരിൽ അമ്പേറ്റു മരിച്ചവർ ഏറെ. അതിരുകടക്കുന്നവരെ നിഷ്കരുണം വകവരുത്താൻ മടിക്കില്ല ദേശവാസികൾ. കാരണം അതിർത്തിലംഘനമാണ് ഇവിടുത്തെ പൊറുക്കാനാവാത്ത കുറ്റങ്ങളിലൊന്ന്.\nആദിമമനുഷ്യന്റെ കുടിയേറ്റം ചെന്നെത്തി വേരുറച്ച മണ്ണാണു ന്യൂഗിനിയ. തദ്ദേശീയരുടെ നീഗ്രോറ്റിക് രൂപഭാവങ്ങൾ ആ കുടിയേറ്റത്തിന്റെ ബാക്കിപത്രം. നാടിന്റെ പേരു തന്നെ അതിനു സാക്ഷ്യം. പതിനഞ്ചാം നൂറ്റാണ്ടിലാണ് സുഗന്ധവ്യഞ്ജനങ്ങൾ തേടിയിറങ്ങിയ യൂറോപ്യൻ കപ്പലോട്ടക്കാർ ആഫ്രിക്കയിലെ ഗിനിയ കണ്ടുപിടിക്കുന്നത്. അവിടുന്ന് വീണ്ടും യാത്ര തിരിച്ച അവർ ഇന്തൊനീഷ്യക്ക് തെക്കു കിഴക്കുള്ള വനനിബിഡമായ ദ്വീപിലെത്തി. അവിടെ തദ്ദേശീയരായ ‘ആഫ്രിക്കക്കാരെ’ കണ്ട് യൂറോപ്പ്യൻമാർ ഞെട്ടിയിട്ടുണ്ടാവണം.\nആഫ്രിക്കയിലെ ഗിനിയൻ രീതിയിലുള്ള ജനത. ‘പുതിയ ഗിനിയയ്ക്ക്’ അവർ ന്യൂഗിനിയ എന്നു പേരിട്ടു. കാലക്രമേണ, ഈ ദ്വീപിന്റെ ഓരോ ഭാഗങ്ങൾ ജർമൻകാരും ഇംഗ്ലിഷ്കാരും ഡച്ചുകാരും വെട്ടിപ്പിടിച്ചു. യൂറോപ്യൻമാർ എത്തുന്നതിനു മുമ്പേ ഇന്തൊനീഷ്യയുമായി ദ്വീപിലുള്ളവർക്കു ബന്ധങ്ങളുണ്ടായിരുന്നു. ഇവരെ ചുരുണ്ട മുടിക്കാർ എന്നർഥമുള്ള പാപ്പുവ എന്നായിരുന്നു ഇന്തൊനീഷ്യക്കാർ വിളിച്ചിരുന്നത്. രണ്ടാം ലോകമഹായുദ്ധത്തിനു ശേഷം ലോകാതിർത്തികൾ മാറ്റിവരയ്ക്കപ്പെട്ടപ്പോൾ ന്യൂഗിനിയ ദ്വീപ് രണ്ടായി. കിഴക്കൻ പാതി പാപ്പുവ ന്യൂഗിനിയ എന്ന സ്വതന്ത്രരാജ്യമായി. മറുപാതി ഇന്തൊനീഷ്യയുടെ കീഴിൽ വെസ്റ്റ് പാപ്പുവ എന്ന സംസ്ഥാനവും.\nപറുദീസാപ്പറവകളെപ്പറ്റി യൂറോപ്പ്യൻമാർ ആദ്യം അറിയുന്നത് വിശ്വസഞ്ചാരിയായ മഗല്ലൻ വഴിയാണ്. കിഴക്കൻദേശ സഞ്ചാരം കഴിഞ്ഞ് നാട്ടിൽ തിരിച്ചെത്തുമ്പോൾ മഗല്ലന്റെ കയ്യിൽ ഈ സുന്ദരൻപക്ഷികൾ ഉണ്ടായിരുന്നു. കാലുകളും ആന്തരാവയവങ്ങളും എടുത്തുമാറ്റി മമ്മിഫൈ ചെയ്താണ് പറുദീസാപ്പറവകളെ പാപ്പുവയിലെ മൂപ്പൻമാർ മഗല്ലനു നൽകിയത്. കഥകളുണ്ടാക്കാൻ മിടുക്കരായ യൂറോപ്പ്യൻമാർ ഇവ സ്വർഗത്തിൽനിന്നു വരുന്ന പക്ഷികളാണെന്നും കാലുകൾ ഇല്ലാത്തതിനാൽ ഒരിക്കലും നിലത്തിറങ്ങില്ലെന്നും പറഞ്ഞുപരത്തി. ഇങ്ങനെയാണ് പറുദീസാപ്പറവകൾ എന്ന പേര് വന്നത്.\nപറുദീസാപ്പറവകൾ പ്രധാനമായും കാക്കയുടെ വിഭാഗത്തിൽപെടുന്ന ന്യൂഗിനിയ പക്ഷികുടുംബമാണ്. നമുക്കറിയാവുന്ന നാൽപത്തൊന്നിനം പക്ഷികളിൽ മുപ്പത്തേഴെണ്ണവും ദ്വീപിൽ കാണപ്പെടുന്നു. ഒരേ കുടുംബത്തിൽപെട്ടവയാണെങ്കിലും വിവിധ ഇനങ്ങൾ തമ്മിൽ ആകാരത്തിലും ഭക്ഷണക്രമത്തിലും നിറങ്ങളിലും ഇണചേരൽ പ്രക്രിയയിലുമെല്ലാം വ്യത്യസ്തത പുലർത്തുന്നു. ഇണയെ ആകർഷിക്കാൻ ആൺപക്ഷികൾ നടത്തുന്ന ചിട്ടയാർന്ന നൃത്തപ്രകടനമാണ് പറുദീസാപ്പക്ഷികളുടെ പ്രധാന സവിശേഷത.\n‘‘ഞാൻ ആദ്യം കണ്ട ഡിസ്പ്ലേ പിഎൻജിയുടെ ദേശീയപക്ഷിയായ റജിയാന ബേർഡ് ഓഫ് പാരഡൈസിന്റെതായിരുന്നു. രാവിലെ നാലു മണിയോടെ പിഎൻജിയുടെ തലസ്ഥാനമായ പോർട്ട് മോസർബെയിൽനിന്നു കാട്ടിലേക്കു ഗൈഡുമായി പുറപ്പെട്ടു. ആറു മണിയോടെ വരിരാറ്റ നാഷനൽ പാർക്കിലെത്തി. നേരം പുലർന്നിട്ടില്ല. കാട്ടിനുള്ളിലൂടെ ഒരു കിലോമീറ്റർ നടന്ന് കുന്നിൻചെരുവിലെത്തി. അധികം ഉയരമില്ലാത്ത മരത്തിന്റെ ഇലച്ചാർത്തുകൾക്കു മുകളിലേക്കു തള്ളിനിൽക്കുന്ന ഒരു കൊമ്പ് ഗൈഡ് കാണിച്ചുതന്നു. അതാണ് ഡിസ്പ്ലേ ബ്രാഞ്ച്. ലേക് എന്നാണു നാട്ടുഭാഷയിൽ.\nപിഎൻജിയിലെ മൗണ്ട് ഹേഗൻ ആണ് മറ്റൊരു ലൊക്കേഷൻ. മൂന്നാറിന്റെയത്രയാണ് ഉയരം. മൗണ്ട് ഹേഗൻ പട്ടണത്തിൽനിന്ന് ഒരു മണിക്കൂർ യാത്ര ചെയ്താൽ കുമുൾ ലോഡ്ജിലെത്താം. വിഖ്യാത പക്ഷി നിരീക്ഷകരുടെയും ഫൊട്ടോഗ്രഫർമാരുടെയും ഇടയിൽ പ്രസിദ്ധമാണ് ഈ കമ്മ്യൂണിറ്റി ലോഡ്ജ്. പക്ഷിനിരീക്ഷകർ ഏറ്റവും കാണണമെന്നാഗ്രഹിക്കുന്ന നീലപ്പറുദീസപ്പറവ (ബ്ലൂബേർഡ് ഓഫ് പാരഡൈസ്) തവിടൻ സിക്കലെബിൽ, ടൈഗർ പാരറ്റ്, ഐലൻഡ് ത്രഷ്, കിങ് സാക്സണി ബേർഡ് ഓഫ് പാരഡൈസ്, ലെസ്സർ ബേഡ് ഓഫ് പാരഡൈസ് എന്നിങ്ങനെ വിചിത്രങ്ങളും അപൂർവങ്ങളുമായ പക്ഷിവർഗങ്ങളുടെ പറുദീസയാണ് കുമൾ ലോഡ്ജും പരിസരപ്രദേശങ്ങളും.\nനീലപ്പറുദീസാപ്പറവയെ കാണുകയാണ് ഏറ്റവും ബുദ്ധിമുട്ടേറിയ കാര്യം. ഒരു മണിക്കൂറോളം കുത്തനെ മലകയറണം. പിന്നെ കെട്ടുകണക്കിനു ഭാഗ്യവും കൊണ്ടുപോകണം. ജുറാസിക് പാർക്ക് രീതിയിലുള്ള ഇടതൂർന്നു വളരുന്ന കാടുകളാണ് ന്യൂഗിനിയയിൽ. നീണ്ട കത്തികൊണ്ടു വഴിവെട്ടിത്തെളിച്ചാണ് തദ്ദേശീയരായ ഗൈഡുകൾ നമ്മെ നയിക്കുക. ഇവരുടെ പിന്നാലെ പോകുമ്പോൾ ഒരു കാര്യം മനസ്സിൽ ഓർമവരും. ഈ പാപ്പുവന്റെ പിതാമഹൻമാർ, ഒരുപക്ഷേ ഇവർതന്നെ മനുഷ്യമാംസം രുചിച്ചിട്ടുള്ളവരാണ്. നരമാംസഭോജനം നിയമം മൂലം നിരോധിച്ചിട്ട് വെറും 30 വർഷമേ ആയിട്ടുള്ളൂ. ആ രുചി ഒരിക്കൽ അറിഞ്ഞവരായിരിക്കാം ഈ ഗൈഡുകൾ എന്ന് ഉൾക്കിടിലത്തോടെ മാത്രമേ ആലോചിക്കാൻ കഴിയൂ.\nലോകത്തിലെ ഏറ്റവും വലിയതും തലയെടുപ്പുളളതുമായ പ്രാവായ ക്രൌൺ പിജിയൻ, പോപ്പിൻസ് നിറങ്ങൾ ചിറകിലുള്ള പഴപ്രാവുകൾ തുടങ്ങി പല രൂപത്തിലുള്ള ഒട്ടേറെ തത്തകളും ഉള്ള നാടാണ് പാപ്പുവ ന്യൂഗിനിയ. ഇതിൽ അപകടകാരിയായ ഒരിനമാണു വിഷപ്പക്ഷി. ഹുഡഡ് പിറ്റഹായ്. ഇതിനെ കൈകൊണ്ടെടുത്താൽ മതി ശരീരം മുഴുവൻ മരച്ച് നീരുവരും.. ശ്വാസം വലിക്കാൻ പോലും ബുദ്ധിമുട്ടാകും. ഒരിക്കൽ ഒരു കുട്ടി മരിച്ചിട്ടുണ്ടെന്നു ഗൈഡ് പറഞ്ഞു. കാഴ്ചയ്ക്ക് അത്ര ഭീകരനല്ല. നമ്മുടെ മൈനയുടെ വലുപ്പമേയുള്ളു. ഈ പക്ഷി കഴിക്കുന്ന ചില വണ്ടുകളിൽനിന്നാണത്രേ വിഷം ലഭിക്കുന്നത്.\nപറുദീസപ്പറവകളിൽ ഏറ്റവും സുന്ദരനാണ് വിൽസൺസ് ബേഡ് ഓഫ് പാരഡൈസ്. കാസനോവകളുടെ ഇടയിലെ രാജാവായ ഇവനെ കാണാൻ വെസ്റ്റ് പാപ്പുവയിൽ എത്തണം. പിഎൻജിയിൽ യാത്ര ചെയ്യുന്നതിലും ദുർഘടം പിടിച്ചതാണ് വെസ്റ്റ് പാപ്പുവയിലൂടെയുള്ള സഞ്ചാരം. അടിസ്ഥാന സൗകര്യങ്ങൾ ഇല്ല എന്നുതന്നെ പറയാം. സിംഗപ്പൂർ വഴി ഇന്തൊനീഷ്യയിലെ മക്കസാറിലെത്തി. അടുത്ത ദിവസം തുറമുഖപട്ടണമായ സെറോങ്ങിലെത്താം.\nനാലര മണിക്ക് എഴുന്നേറ്റ് രണ്ടര മണിക്കൂർ കുത്തുകയറ്റം നടന്നുകയറി ഇവന്റെ ഡിസ്പ്ലേ നിലത്തെത്തി. വെയിലെത്തുന്നതിനു മുൻപ് അവിടെ മറയുണ്ടാക്കി ക്യാമറ സെറ്റ് ചെയ്യണം. കിഴക്ക് വെള്ളകീറുമ്പോൾ ആൺപക്ഷി നിലത്ത് പറന്നിറങ്ങും. അന്നേരം നൃത്തവേദിയിൽ തലേന്നു പെയ്ത മഴയിൽ വീണ കമ്പുകളും ഇലകളുമൊക്കെ കൊക്കുകൊണ്ടെടുത്ത് പുറത്തേക്ക് എറിയും. സ്റ്റേജ് വൃത്തിയായിരിക്കണം എന്നത് എല്ലാ പറുദീസാപ്പക്ഷികൾക്കും നിർബന്ധമാണ്. വിൽസൺസ് ബേർഡ് ഓഫ് പാരഡൈസ്- ലോകത്തെ ഏറ്റവും സുന്ദരനായ പക്ഷിയാണ്. ഒരിക്കലും ഒരു ഫ്രെയിമിലും ഇവന്റെ നിറങ്ങൾ മുഴുവൻ കിട്ടില്ല. സൂര്യന്റെ ആദ്യകിരണം പതിക്കുമ്പോൾ ഒരു രത്നത്തിനകത്തുകൂടെ പ്രകാശം പോകുന്നതുപോലെ അല്ലെങ്കിൽ ഒരു അമിട്ട് പൊട്ടുന്നതുപോലെ ഇവന്റെ ശരീരം തിളങ്ങും. ഒരാഴ്ചയോളം ഞങ്ങൾ ആ ഏകാന്തദ്വീപിൽ കഴിച്ചുകൂട്ടി. ഫോണില്ല, വൈദ്യുതിയില്ല, പുറംലോകത്ത് എന്തുനടക്കുന്നു എന്നറിവില്ല. സുന്ദരമായ വാരം. ഇതിനിടയിൽ ഗൈഡിനു പാമ്പുകടിയേറ്റു. ഒരിക്കൽ ശക്തമായ രാത്രിമഴയിലും കാറ്റിലും ടെന്റ് പറന്നുപോയി. വാജിയോ ദ്വീപിലെ ഏകാന്തവാസത്തിനുശേഷം അതിലും ദുർഘടമായ അർഫക് മലനിരകളിലേക്കായിരുന്നു യാത്ര.\nപറുദീസാപ്പറവകളുടെ ഇടയിലെ മൈക്കൾ ജാക്സൺ ആണ് പരോട്ടിയ. ചിറകുകൾ വളച്ച് പാവാട പോലാക്കി കഴുത്തുവെട്ടിച്ച് അവൻ നിലത്ത് മൂൺവോക്ക് നടത്തുന്നത് ജീവിതത്തിലെ മറക്കാനാവാത്തൊരു കാഴ്ചയാണ്. ആദ്യസൂര്യകിരണത്തിൽ നൃത്തം ചെയ്യുന്ന കറുത്തപക്ഷിയായ പരോട്ടിയയെ ക്യാമറയിൽ പകർത്തുക അതികഠിനം. മൂന്നുദിവസത്തെ പരിശ്രമത്തിനൊടുവിലാണ് വെസ്റ്റേൺ പരോട്ടിയയുടെ ഒരു നടനം കിട്ടുന്നത്. ഞങ്ങൾ അതിരാവിലെ മലകയറി വേദിക്കരുകിൽ ചെല്ലും. രാവിലെ നൃത്തവേദിയിലെത്തിയില്ലെങ്കിൽ വൈകിട്ടുവരെ അവിടെത്തന്നെ കാത്തിരിക്കും. കൊച്ചിക്കാർക്കുപോലും പിടിച്ചുനിൽക്കാനാകാത്തവിധം കൊതുകുകടിയും സഹിച്ചാണ് കാട്ടിലെ മൈക്കിൾ ജാക്സണെ പകർത്തിയത്.\nപിഎൻജി തലസ്ഥാനമായ പോർട്ട് മോസർബൈയിൽ ആലപ്പുഴ സ്വദേശിയെക്കണ്ടു. പറുദീസാപ്പറവകളെ പടമെടുക്കാൻ ഞാൻ പോയ സ്ഥലങ്ങൾ കേട്ടപ്പോൾ അദ്ദേഹം അന്തംവിട്ടു. ഒാഫിസും വീടുമല്ലാതെ അവരാരും പുറത്തു പോവാറെയില്ല. കാരണം സുരക്ഷാഭീഷണി. വിദേശികളെ തട്ടിക്കൊണ്ടുപോകുകയും മോചനദ്രവ്യം ചോദിക്കുകയും അവിടത്തെ ഗുണ്ടാസംഘങ്ങളുടെ പറുദീസയാണ് പാപ്പുവ ന്യുഗിനിയ. തിരിച്ച് എയർപോർട്ടിലെത്തി വിമാനം പറന്നുയരുമ്പോൾ ആ വിമാനത്താവളത്തിനു ചുറ്റുമുള്ള കമ്പിവേലിയും സായുധരായ കാവൽക്കാരും അതു ശരിവച്ചു; പിഎൻജി പറുദീസയല്ല. പക്ഷേ, ഫൊട്ടോഗ്രഫേഴ്സിനും പക്ഷിനിരീക്ഷകർക്കും ആ ദ്വീപ് പറുദീസയാണ്.


കുവൈറ്റില് ഇനി മുതല് ഈ ജോലികള്‍ക്ക് ഡിഗ്രി നിര്‍ബന്ധം; അല്ലാത്തവര്‍ക്ക് വര്‍ക്ക് പെര്‍മിറ്റ് പുതുക്കി നല്‍കില്ല - BIGNEWSLIVE | Latest Malayalam News\nസ്വകാര്യ മേഖലയിലെ ഉന്നത തസ്തികകളില് ജോലി ചെയ്യുന്നവര്‍ക്ക് വര്‍ക്ക് പെര്‍മിറ്റ് പുതുക്കി നല്‍കുന്നതിനാണ് മാന് പവര് അതോറിറ്റി പുതിയ നിബന്ധന വെച്ചത്\nകുവൈറ്റ് സിറ്റി: ഇനി മുതല് കുവൈറ്റില് മാനേജര് തസ്തിക മുതല് മുകളിലോട്ടുള്ള ഉന്നത ജോലികള്‍ക്ക് ഡിഗ്രി വിദ്യാഭ്യാസം നിര്‍ബന്ധമാക്കി. അല്ലാത്തവര്‍ക്ക് ഇനി മുതല് വര്‍ക്ക് പെര്‍മിറ്റ് പുതുക്കി നല്‍കുകയില്ല. ജനുവരി ഒന്ന് മുതല് നിയമം പ്രാബല്യത്തില് വരും. സ്വകാര്യ മേഖലയിലെ ഉന്നത തസ്തികകളില് ജോലി ചെയ്യുന്നവര്‍ക്ക് വര്‍ക്ക് പെര്‍മിറ്റ് പുതുക്കി നല്‍കുന്നതിനാണ് മാന് പവര് അതോറിറ്റി പുതിയ നിബന്ധന വെച്ചത്.\nഅംഗീകൃത സര്‍വ്വകലാശാലകളില് നിന്നുള്ള ഡിഗ്രിയാണ് മിനിമം വിദ്യാഭ്യാസ യോഗ്യത. എന്നാല് 2011 ജനുവരിക്ക് മുന്‍പ് ഇത്തരം തസ്തികകളില് നിയമിതരായവര്‍ക്ക് വര്‍ക്ക് പെര്‍മിറ്റ് പുതുക്കികൊടുക്കും. അതേ സമയം അതിന് ശേഷമുള്ളവര്‍ക്ക് ആ തസ്തികയില് ജോലി ചെയ്യുന്നതിനുള്ള വിദ്യാഭ്യാസ യോഗ്യതയുണ്ടെന്ന് തെളിയിക്കേണ്ടി വരും. ഇതിനായി ഉദ്യോഗാര്‍ത്ഥികള് ഒറിജിനല് ഡിഗ്രി സര്‍ട്ടിഫക്കറ്റ് ഹാജരാക്കേണ്ടി വരും.\nമാന് പവര് അതോറിറ്റിയുമായി ബന്ധപ്പെട്ട ഉന്നത വൃത്തങ്ങളെ ഉദ്ധരിച്ച് പ്രാദേശിക പത്രമാണ് ഇക്കാര്യം വ്യക്തമാക്കിയത്. അയോഗ്യരായ വിദേശികളെ ഒഴിവാക്കുന്നതിന്റെ ഭാഗമായി സ്വകാര്യ കമ്പനികളിലും സ്ഥാപനങ്ങളിലും സര്‍ട്ടിഫിക്കറ്റ് പരിശോധന നടത്തിവരികയാണ്. പരിശോധനയില് യോഗ്യത തെളിയിക്കാന് സാധിക്കാതിരുന്നവരെ നേരത്തെ ചെയ്തിരുന്ന തസ്തികളില്‍നിന്ന് പിആര് ഓഫിസര് പോലുള്ള ജോലികളിലേക്ക് മാറ്റുകയാണ് ചെയുന്നത്. ഇത്തരത്തില് തസ്തികയില് മാറ്റം വരുത്തിയതോടെ നിരവധി വിദേശികള് ജോലി ഉപേക്ഷിച്ച് നാടുവിടുകയും ചെയ്തു.


One crore set foraDileep movie - Malayalam Filmibeat\nദിലീപിന് ഒരു കോടിയുടെ സെറ്റ്\n| Updated: Thursday, August 28, 2014, 14:43 [IST]\nസിനിമയുടെ സെറ്റിനായി എത്ര കോടി രൂപയും വേണമെങ്കില് ചെലവിടാം എന്നതാണ് ഇപ്പോഴത്തെ രീതി. ദിലീപിന്റെ പുതിയചിത്രമായ മര്യാദരാമന് ഒരു കോടി രൂപയുടെ സെറ്റാണ് പൊള്ളാച്ചിയില് ഒരുങ്ങുന്നത്. സുരേഷ് ദിവാകര് സംവിധാനം ചെയ്യുന്ന ചിത്രത്തിനു കഥയും തിരക്കഥയും ഒരുക്കുന്നത് ദിലീപിന്റെ പതിവു ടീമായ ഉദയ്കൃഷ്ണ- സിബി കെ. തോമസ് ആണ്.\nമുഴുനീള കോമഡി ചിത്രമാണ് മര്യാദരാമന്. പൂര്‍ണമായും പൊള്ളാച്ചിയിലാണ് ചിത്രീകരണം. ആന് മെഗാ മീഡിയയുടെ ബാനറില് ആന്റോ ജോസഫ് ആണ് നിര്‍മാണം.\nവൈശാഖ്, ജോണി ആന്റണി, അജയ് വാസുദേവ് എന്നിവരുടെ സഹസംവിധായകനായിരുന്നു സുരേഷ് ദിവാകര്. ഏകദേശം ആറുകോടി രൂപ ചെലവുവരുന്ന ചിത്രമാണിത്.\nസിനിമയുടെ സെറ്റൊരുക്കാന് എത്ര പണവും മുടക്കാമെന്നത് തമിഴ്, ഹിന്ദി സിനിമകളുടെ രീതിയായിരുന്നു. അതാണിപ്പോള് മലയാളവും പിന്‍തുടരുന്നത്. ജൂനിയര് ലാല് സംവിധാനം ചെയ്ത ഹായ് അയാം ടോണി എന്നചിത്രത്തിനു വേണ്ടി ബാംഗ്ലൂരില് ഫഌറ്റ് ഒരുക്കിയത് മുക്കാല് കോടി രൂപയ്ക്കായിരുന്നു. ദിലീപിന്റെ തന്നെ ശൃംഗാരവേലന് സെറ്റൊരുക്കിയത് അന്‍പതുലക്ഷം രൂപ മുടക്കിയായിരുന്നു. ഇത്രയും മുടക്കുമുതലില് സെറ്റൊരുക്കുന്നതിന്റെ നേട്ടം സിനിമയില് കാണുന്നുണ്ടോ എന്നുചോദിച്ചാല് അതിനുത്തരമുണഅടാകില്ല. ഹായ്അയാം ടോണി ഒരാഴ്ച പോലും തിയറ്ററില് കളിച്ചില്ല എന്നതാണു സത്യം. അപ്പോള് ആനിര്‍മാതാവിനുണ്ടാകുന്ന നഷ്ടം ഊഹിക്കാവുന്നതേയുള്ളൂ.\nശൃംഗാരവേലനു ശേഷം ദിലീപും ഉദയ്-സബി ടീമും ഒന്നിക്കുന്നചിത്രമാണിത്. ഈ വര്‍ഷത്തെ ഓണത്തിനു രണ്ടു ടീമും ഇരുഭാഗത്തു നിന്നാണു പോരാടുന്നത്. മമ്മൂട്ടിയുടെ രാജാധിരാജയാണ് ഉദയ്-സിബിയുടെ ഓണച്ചിത്രം. സുധീഷ് ശങ്കര് സംവിധാനംചെയ്യുന്ന വില്ലാളിവീരന് ദിലീപിന്റെ ചിത്രവും. കൂട്ടുകാര് തമ്മിലുള്ള മല്‍സരം അടുത്ത ചിത്രത്തെ ബാധിക്കുകയൊന്നുമില്ല.\nRead more about: dileep maryada raman malayalam film മര്യാദരാമന് ദിലീപ് മലയാളം സിനിമ\nMalayalam cinema is usually credited with being made withaminimum budget. But putting all those behind is an upcoming Dileep movie. The producers of the movie is reportedly shelling outawhooping one crore rupees forasingle set.


നിത്യോപയോഗ സാധനങ്ങൾ വീട്ടുപടിക്കലെത്തിക്കാൻ നഗരശ്രീ | Madhyamam\nHomechevron_rightNewschevron_rightLocal Newschevron_rightKozhikodechevron_rightനിത്യോപയോഗ സാധനങ്ങൾ...\ndate_range 23 Aug 2020 2:27 AM GMT\nനിത്യോപയോഗ സാധനങ്ങൾ വീട്ടുപടിക്കലെത്തിക്കാൻ നഗരശ്രീ\n6.7 ലക്ഷം രൂപയുടെ കുടുംബശ്രീ ഉൽപന്നങ്ങൾ വിറ്റഴിച്ചു\nകോഴിക്കോട്: വീട്ടുപടിക്കൽ കുടുംബശ്രീയുടെ നിത്യോപയോഗ സാധനങ്ങളടക്കമുള്ളവ എത്തിക്കാൻ നഗരസഭയുടെ നഗരശ്രീ പദ്ധതിക്ക് തുടക്കം.\nകുടുംബശ്രീയുടെ വിവിധ പഞ്ചായത്തുകളിലെ സംരംഭക യൂനിറ്റുകൾ തയാറാക്കുന്ന കറിപ്പൊടി, വെളിച്ചെണ്ണ, സോപ്പുപൊടി, സോപ്പ് എന്നിവയടക്കം 43 സാധനങ്ങളാണ് നഗരശ്രീ പദ്ധതിയിൽ വീട്ടിലെത്തുക.\nആദ്യഘട്ടമായി 15 വാർഡുകളിൽ പദ്ധതി നിലവിൽവന്നു. 135 അയൽക്കൂട്ടങ്ങളാണ് ജില്ല മിഷൻ ഹോം ഷോപ് വഴി ഉൽപന്നങ്ങൾ േശഖരിക്കുന്നത്. ഇവർ കഴിഞ്ഞദിവസം 6.7 ലക്ഷം രൂപയുടെ സാധനങ്ങൾ വിറ്റഴിച്ചു. അയൽക്കൂട്ടങ്ങൾ 5000 രൂപയുടെ സാധനങ്ങൾ വാങ്ങി അംഗങ്ങൾക്ക് നൽകും.\n1200 രൂപ അയൽക്കൂട്ടത്തിന് ലാഭമായി കിട്ടും. അയൽക്കൂട്ട അംഗങ്ങൾക്ക് ചെറിയ വരുമാനം കിട്ടുന്നതിനൊപ്പം ഉൽപന്നങ്ങൾക്ക് മാർക്കറ്റ് കണ്ടെത്തുകയും ലക്ഷ്യമാണ്. ഓരോ അയൽക്കൂട്ടത്തിനും എത്ര വേണമെങ്കിലും സാധനമെടുക്കാം. അയൽക്കൂട്ടങ്ങൾക്ക് റിവോൾവിങ് ഫണ്ടിൽനിന്ന് തുകയുപയോഗിക്കാം.\nഅയൽക്കൂട്ടങ്ങൾക്ക് സാധനം നൽകുന്നതിെൻറ ഒൗദ്യോഗിക ഉദ്ഘാടനം നഗരസഭ വിദ്യാഭ്യാസ സ്ഥിരം സമിതി ചെയർമാൻ എം. രാധാകൃഷ്ണൻ എലത്തൂരിൽ നിർവഹിച്ചു. കോവിഡ് കാലത്ത് സാധനങ്ങൾ എത്തിക്കുന്നതിനോട് നല്ല പ്രതികരണമാണെന്ന് അദ്ദേഹം പറഞ്ഞു.\nപി.ആർ. ഷിജു സംരംഭകർക്ക് സാധനങ്ങൾ കൈമാറി. സി.ഡി.എസ് ചെയർപേഴ്സൻ ടി.കെ. ഗീത അധ്യക്ഷത വഹിച്ചു. കൗൺസിലർ എം. ശ്രീജ, പ്രോജക്ട് ഓഫിസർ ടി.കെ. പ്രകാശൻ, ടി. ഗിരീഷ് കുമാർ തുടങ്ങിയവർ നേതൃത്വം നൽകി.\nTAGS:Nagarasree door delivery


Thoughts..Views..Dreams: March 2014\nജൈവികത നിറയുന്ന കാവ്യാനുഭവങ്ങള്\nഎം.ആര് വിഷ്ണുപ്രസാദ് / സന്ദീപ് സലിം\nമലയാള കവിതയുടെ പുത്തന് പ്രതീക്ഷയാണ് എം. ആര് വിഷ്ണുപ്രസാദ്. പ്രതിഭ കൊണ്ട് വായനക്കാരെ തന്റെ കവിതകളിലേക്ക് ആകര്‍ഷിക്കാന് അസാധാരണമായ വൈഭവം വിഷ്ണുവിനുണ്ട്. ഋതുക്കളും ശ്രീബുദ്ധനും, ആണിറച്ചി എന്നീ സമാഹാരങ്ങളിലൂടെ പ്രശസ്തനായ വിഷ്ണുപ്രസാദ് കവിതയെക്കുറിച്ചും തന്റെ കാവ്യ ജീവിതത്തെ കുറിച്ചും സംസാരിക്കുന്നു.\nആലപ്പുഴ ജില്ലയില് ചെങ്ങന്നൂരിനടുത്ത് ബുധനൂര് എന്ന സ്ഥലത്താണ് ജനനം. കരിമ്പ് തോട്ടങ്ങളും ഇഷ്ടികചൂളകളുമുള്ള നാടായിരുന്നു ഞങ്ങളുടെത്. സ്കൂളില് പഠിക്കുമ്പോള് തന്നെ നാട്ടുകാര് കരിമ്പ് കൃഷി നിര്‍ത്തി. ഇപ്പോഴും ചിലടത്തൊക്കെ ചൂളകളുണ്ട്. ബസ് സ്‌റ്റോപ്പില് നിന്ന് വീട്ടിലേക്കുള്ള വഴി ചെമ്മന്പാതയായിരുന്നു. കയ്യാലേടെ മണ്ടയ്ക്കിരുന്ന്! ചേട്ടന്മാര് നടുറോഡില് തലപ്പന്ത് കളിക്കുന്നത് കണ്ടിട്ടുണ്ട്. ഒരുദിവസം കല്ലും മരതോലുമൊക്കെ വെച്ച് കെട്ടിയ ഗമണ്ടന് പന്ത് എന്‍റെ മോന്തയ്ക്ക് നേരെ പറന്നു വന്ന് ബോധം കെടുത്തി. പന്ത് കൊണ്ട മൊഴയില് രണ്ടു ദിവസം ജീവിച്ചു. അതാണ് ഇപ്പോഴും ഓര്‍ത്തിരിക്കുന്ന കുട്ടിക്കാലത്തെ അലൌകിക അനുഭവം. പിന്നെ കാവ്യതുല്യമായ തോന്നലുകളിലേക്ക് എന്നെ വിളിച്ചു കൊണ്ട് പോയ മറ്റൊരനുഭവം കൂടിയുണ്ട്. അത് ഞങ്ങടെ വീടിനു മുന്നിലെ വഴി ടാറിട്ട ദിനങ്ങളാണ്. കറുത്ത മെട്ടിലുകള്, ഉന്തുവണ്ടി, ഉരുകുന്ന ടാര്, ആദ്യമായി കണ്ട റോഡ് റോളര് എല്ലാം കവിതയിലേക്കുള്ള വഴിപണിയല് ആയിരുന്നു. ഒരുപാട് അപകര്‍ഷതയുള്ള ഒരുത്തനായിരുന്നു ഞാന്. ആള്‍ക്കൂട്ടത്തെ വല്ലാതെ പേടിച്ചിരുന്ന സ്കൂള് കാലത്ത് ക്ലാസ്സ്മുറി ഒരു തടവറയായിരുന്നു. പഠിത്തത്തില് കേമനായിരുന്നില്ല. പത്താംക്ലാസ് തട്ടിയും മുട്ടിയും ജയിച്ചു എന്ന് പറയാം. പത്താംക്ലാസ്സില് പഠിക്കുമ്പോള് കണ്ണൂരില് വെച്ച് നടന്ന സംസ്ഥാന സ്കൂള് യുവജനോത്സവത്തില് കവിതാരചനയ്ക്ക് സമ്മാനം കിട്ടിയതിനെക്കാള് അങ്ങോട്ടുള്ള യാത്ര ഓര്‍മ്മയില് നില്‍ക്കുന്നു. കവിതയില് കിട്ടിയ മാര്‍ക്ക് തന്നെയാണ് തുടര്‍ന്ന് എഴുതാന് പ്രേരിപ്പിച്ചത്. ഞാന് നേടിയ ഒരു ഔപചാരിക വിദ്യാഭ്യാസവും ഉള്ളിലോട്ടു നോക്കുവാന് എന്നെ പ്രേരിപ്പിച്ചില്ല. പേപ്പറില് കുത്തിക്കുറിച്ച വാക്കുകളില് കുത്തിയിരുന്ന് എനിക്ക് എന്നെ തന്നെ നോക്കാന് കഴിഞ്ഞു. വിദ്യാഭ്യാസത്തില് നിന്ന് കിട്ടാത്ത സ്വസ്ഥത എനിക്ക് കവിതയെഴുത്തില് നിന്ന് കിട്ടുന്നു.\nഎന്റെ അച്ഛന് ഡോ. ബുധനൂര് രഘുനാഥ് കവിയും നാടകകൃത്തുമാണ്. അങ്ങേര് തന്നെയാണ് എന്നെ കവിതയെഴുത്തില് സ്വാധീനിച്ച ആദ്യത്തെ ആള്. ആദ്യകാലങ്ങളില് ഞാന് എഴുതിക്കൊണ്ടിരുന്ന കവിതകള്‍ക്ക് വെല്ലുവിളിയായി നിന്നത് അച്ഛന്റെ കവിതകള് ആയിരുന്നു. ഞാന് ജനിക്കും മുന്നേ പുതുതും പരീക്ഷണാത്മകവുമായ കവിതകള് അച്ഛന് എഴുതിയിരുന്നു. എന്റെ കുട്ടിക്കാലത്ത് അച്ഛന് ഒരു നാടക സംഘം ഉണ്ടായിരുന്നു. ആദ്യകാലങ്ങളില് കവിതയും നാടകവും എന്നെ സ്വാധീനിച്ചിട്ടുണ്ട്.\nവീട്ടില് പണ്ടുണ്ടായിരുന്ന ഒരു പര്യായപുസ്തകത്തിലെ വാക്കുകള് കൂട്ടിച്ചേര്‍ത്ത് വരികള് ഉണ്ടാക്കുക പതിവായിരുന്നു. ആദ്യത്തെ കവിത ഓര്‍മ്മയില്ല.\nനല്ലതും ചീത്തയും എഴുതാനിരിക്കുന്നതെയുള്ളൂ\nഡിഗ്രി കാലത്താണ് ലിംഗഭേദമെന്യേ സൗഹൃദങ്ങള് ഉണ്ടാകുന്നത്. പുതുകവി ലതീഷ്‌മോഹന് എന്റെ ക്ലാസ്‌മേറ്റായിരുന്നു. അന്ന് കവിത എഴുതാനോ വായിക്കാനോ അല്ലായിരുന്നു താല്‍പ്പര്യം. അടിക്കടി ഡിപ്പാര്‍ട്ട് മെന്റില് ഉണ്ടാകാറുള്ള സെമിനാരുകള്‍ക്ക് രസന എന്ന മഞ്ഞ നിറത്തിലുള്ള വെള്ളം കലക്കി എല്ലാവര്ക്കും വിതരണം ചെയ്യുക പ്രധാന വിനോദമായിരുന്നു. 23 പെണ്‍കുട്ടികളും ഞങ്ങള് മൂന്ന് ആണുങ്ങളും അടങ്ങുന്ന ബോട്ടണി ക്ലാസ് ഇതുവരെ ജീവിച്ചതില് ഏറ്റവും വിചിത്രമായ സ്ഥലമായിട്ടാണ് എനിക്ക് തോന്നിയിട്ടുള്ളത്. ഡിഗ്രി കഴിഞ്ഞ് ലതീഷ് അവിടം വിട്ടു പോയി. ഞങ്ങള് തമ്മില് ബന്ധം ഇല്ലാതായി. അവന് കമ്പ്യുട്ടരിനുള്ളില് കവിതകള് എഴുതി. 2007 വരെ കീബോര്‍ഡില് കൈ വെക്കാതിരുന്ന ഞാന് സൈബര്‍കവിതയുടെ ആദ്യകാലകുതിപ്പുകളെ കാണാതെ പോയി. കവിതയ്ക്കുവേണ്ടി ബ്ലോഗുകള് ഇതുവരെ ഉണ്ടാക്കിയില്ല. എന്റെ എഴുത്ത് ശ്രമങ്ങള് പെട്ടും പിഴച്ചും അച്ചടി മാസികകളിലാണ് പ്രസിദ്ധീകരിച്ചു വന്നത്.\nഎന്റെ ആദ്യ സമാഹാരത്തില് പ്രണയ കവിതകള് ഉണ്ടായിരുന്നു. അതെല്ലാം സാങ്കല്പ്പികമോ അല്ലാത്തതോ ആയ ഏതെങ്കിലും പെണ്‍കുട്ടികളെ വാഴ്ത്തി എഴുതിയതായിരുന്നു. എന്ത് നല്ല കണ്ണുകള് എന്ത് നല്ല മൂക്ക്. പക്ഷെ ഒരു മൂക്കിന്റെയോ കണ്ണിന്റെയോ കൂടെ ജീവിക്കാന് പറ്റില്ലല്ലോ. അവിടെയാണ് പ്രണയങ്ങള് പൊളിഞ്ഞത്. മസ്സിലുപിടിക്കാത്ത സൗഹൃദങ്ങള് ഉണ്ടായപ്പോള് എനിക്ക് കവിതയിലും ജീവിതത്തിലും സ്വാതന്ത്ര്യം കിട്ടി. പുതിയ സമാഹാരത്തില് ശരീരവും ലൈംഗികതയും ചര്‍ച്ചാവിഷയമാകുന്നുണ്ട്. സ്‌നേഹിക്കുന്നവര്‍ക്ക് കണ്ണില് നോക്കിയിരിക്കാന് നമ്മുടെ നാട്ടില് സ്ഥലങ്ങള് ഇല്ലല്ലോ. ആണും പെണ്ണും പരസ്പരം കണ്ണുകളില് നോക്കിയിരിക്കുന്ന മത്സരങ്ങള് സംഘടിപ്പിക്കണം. പ്രേമകവിതകള് എഴുതാനും വായിക്കാനും ഇപ്പോള് ഇഷ്ടമില്ല. അത്തരം കവിതകള് ഒരു കാര്യവുമില്ലാതെ അവയവങ്ങളെ വാഴ്ത്തി കൊണ്ടിരിക്കുന്നു. എനിക്ക് അവളെ കിട്ടിയില്ല, അവനെ കിട്ടിയില്ല, നീ പോയാലും നിന്റെ നിഴലിനെ ഞാന് കുപ്പിയിലിട്ടു സൂക്ഷിക്കും എന്നൊക്കെ പിറുപിറുത്തുകൊണ്ടിരിക്കും. ഏറ്റവും നല്ല കണ്ണുകളെയല്ല അല്ല അതിനു പിന്നില് ഒളിഞ്ഞിരിക്കുന്ന ആളിനെയാണ് നമ്മള് നേരിടേണ്ടത്.\nപരിസ്ഥിതി ശാസ്ത്രമാണല്ലോ പഠനവിഷയം. കവിതയും ശാസ്ത്രവും എങ്ങനെ കൂട്ടിച്ചേര്‍ക്കുന്നു.\nപരിസ്ഥിതി ശാസ്ത്രത്തില് ഞാന് എത്തിപ്പെട്ടതാണ്. ഓരോ മനുഷ്യനും ഓരോ സ്കില് ഉണ്ട്. കവിതയെഴുത്ത് ജൈവികത നിറഞ്ഞ ഒരു പ്രവൃത്തിയാണ്. അതെ സമയം തന്നെ അത് തികച്ചും ശാസ്ത്രീയമായ ഒരു ഭാഷാപ്രയോഗകലയുമാണ്. കവിതയെ പലവട്ടം ഉപേക്ഷിച്ചതാണ്. വീണ്ടും വീണ്ടും അതെങ്ങനെയോ തിരിച്ചു വരുന്നു. എഴുത്തില് പാലിക്കേണ്ട ചിലതരം കൃത്യതകള് പരിശീലിക്കാന് ശാസ്ത്രപഠനം നന്നായി സഹായിച്ചിട്ടുണ്ട്. ആദര്‍ശങ്ങള് കുത്തിനിറച്ച കവിതയിലൂടെ പ്രകൃതിയെ വര്‍ണിക്കാനും സംരക്ഷിക്കാനും ഒരു താല്‍പ്പര്യവുമില്ല. കേരളത്തിലെ പരിസ്ഥിതികവിതാനിര്‍മ്മാതാക്കള് വെറും ആദര്‍ശശാലികള് മാത്രമാണ്. ആദര്‍ശങ്ങള് എഴുതാനും വായിക്കാനും എളുപ്പമാണ്. ജീവിതത്തില് പകര്‍ത്താന് വലിയ പാടാണ്.\nഡി വിനയചന്ദ്രന്, അയ്യപ്പപണിക്കര്, സച്ചിദാനന്ദന് തുടങ്ങിയവരുടെ കവിതകളാണ് തുടക്കത്തില് ഇഷ്ടത്തോടെ വായിച്ചത്. ഇഷ്ടപ്പെട്ട കവികളെ അനുകരിച്ച് ധാരാളം കവിതകള് എഴുതിയിട്ടുണ്ട്. ഒരു പക്ഷെ ഏറ്റവും തലയ്ക്കു പിടിച്ചത് ഡി വിനയചന്ദ്രനെയാണ്. പിന്നീട് കവികളെ അനുകരിക്കുന്ന പണി നിര്‍ത്തി. സച്ചിന് ടെണ്ടുല്‍ക്കറുടെ കളിയും റഹ്മാന്റെ സംഗീതവുമാണ് എന്റെ എഴുത്തുകാലത്തെ സര്‍ഗപ്രവൃത്തികള്‍ക്ക് ഊര്‍ജകേന്ദ്രമായി നിലനിന്ന വമ്പന്‍ശക്തികള്. കല്‍ക്കട്ടയിലുള്ള സിനിമാട്ടോഗ്രഫരും സംവിധായകനുമായ രതീഷ് രവീന്ദ്രനുമായുള്ള സൗഹൃദയാത്രകള്, അനിയന് വിമല്‍ദേവുമൊത്തുള്ള നിത്യ ജീവിത ഇടപാടുകള്, ദില്ലിയിലുള്ള കാര്‍ട്ടൂണിസ്റ്റ് സജിത്ത് കുമാര്, സന്തോഷ്, ഷിഫ്‌ന, ഇന്ദുലക്ഷ്മി അങ്ങനെ ജീവിതവും കവിതയും മാറ്റിയെടുത്തവര് ധാരാളമുണ്ട്.\nനിങ്ങള്‍ക്ക് തൊട്ടുമുന്‍പുള്ള തലമുറയില് നിന്ന് നിങ്ങളുടെ കവിത എങ്ങനെ വ്യത്യാസപ്പെട്ടിരിക്കുന്നു.\nവിദ്യാസമ്പന്നരും വായനാ ശീലവുമുള്ള കേരളയുവത തൊഴിലിടങ്ങള് തേടി ഗള്‍ഫിലേക്കും യുരോപ്പിലെക്കുമൊക്കെ ചേക്കേറിയ സമയത്താണ് എസ് ജോസഫും, പി രാമനും, പി പി രാമചന്ദ്രനും, മനോജ് കുറൂരും വി എം ഗിരിജയും, അനിതാ തമ്പിയുമൊക്കെ അടങ്ങുന്ന കവിക്കൂട്ടം എഴുത്തില് സജീവമാകുന്നത്. ഇവരുടെ കാലത്ത് വിദേശത്ത് ചേക്കേറിയ സാഹിത്യപ്രേമികള് ആദ്യം ചെയ്തത് സ്വകാര്യ വായനയ്ക്കും എഴുത്തിനുമുള്ള പുതിയ ഇടങ്ങള് അന്വേഷിക്കുകയായിരുന്നു. രണ്ടായിരത്തിനു ശേഷമുള്ള കവിതയുടെ വിനിമയലോകത്തിനു അടിത്തറ പണിഞ്ഞവര് അവരാണ്. അവരുടെ പ്രവര്‍ത്തനങ്ങള് കവിതയ്ക്ക് പുതിയ വഴിയുണ്ടാക്കി. ജോലിയുടെ ഭാഗമായി കംപ്യുട്ടര് ഉപയോഗിച്ച് കൊണ്ടിരുന്ന അവര് എങ്ങനെ മലയാളത്തെ അച്ചടിതാളുകളില് നിന്നും പുറത്തു കൊണ്ടുവരാം എന്നാലോചിച്ചു. 1996 ല് ടോണി തോമസ് എന്ന മനുഷ്യന് മലയാള അക്ഷരങ്ങളുടെ ഒരു ഭൂപടം നിര്‍മ്മിച്ച് കംപ്യുട്ടരിന്റെ തലയില് നിക്ഷേപിക്കുകയും ആദ്യമായി നമ്മുടെ ലിപികള് മോണിട്ടര് ഭിത്തിയില് തെളിയിക്കാനുള്ള വഴിയൊരുക്കുകയും ചെയ്തു. തുടര്‍ന്ന് ആംഗലം എഴുതുവാനുള്ള വിരലോട്ടങ്ങളെ അതെപടി കീബോര്‍ഡില് നിലനിര്‍ത്തിക്കൊണ്ട് ലിപികളെ രൂപാന്തരം ചെയ്യിക്കുന്ന വിദ്യ ബിനു ആനന്ദും ബിനു തോമസും കൊണ്ട റെഡ്ഡിയും സോജി ജോസഫും ആവിഷ്ക്കരിച്ചു. 2002ല് യുണികോഡിന്‍റെ സഹായത്തോടെ സിബു സി ജെ ആവിഷ്ക്കരിച്ച "വരമൊഴി എഡിറ്റര്" ബൂലോക മലയാളത്തിന് പുതിയ ചിറകും ആകാശവും നല്‍കി. ഇന്ന് കീബോര്‍ഡിലൂടെ മലയാളം എഴുതുന്ന ഏതൊരാളുടെയും വിരലോട്ടങ്ങള്‍ക്ക് പിന്നില് ഇവരുടെ പ്രയത്‌നങ്ങള് ഒളിച്ചിരുപ്പുണ്ട്. പിന്നീട് ബ്ലോഗുകള് വന്നു. ഓര്‍ക്യൂട്ടും ഫേസ് ബുക്കും വന്നു. എഴുതാന് സ്ഥലമില്ലാതെ നടന്ന കവികള് സൈബറിടത്തെ നന്നായി ഉപയോഗിച്ചു. നേരത്തെ ശ്രദ്ധിക്കാതെ പോയ ആശാലത, ശ്രീകുമാര് കരിയാട്, എ സി ശ്രീഹരി, എസ് കണ്ണന് തുടങ്ങി ധാരാളം പേരെ വീണ്ടും കാണാനുള്ള അവസരം എനിക്ക്കിട്ടിയത് ഫസിബുക്കില് വന്നപ്പോഴാണ്. ഇതായിരുന്നു തൊട്ടു മുന്‍പുള്ള തലമുറയില് നിന്ന് സൈബര് ഇടത്തില് കവിത എഴുതുന്നവരിലേക്കുള്ള വഴി. ഇവിടെ ഒരുപാട് വ്യത്യാസങ്ങള് കാണാന് കഴിയും. എഴുത്തില് കൈവരിച്ച സ്വാതന്ത്ര്യവും വേഗതയുമാണ് പ്രധാന വ്യത്യാസം. കാവ്യ ഭാഷയെ ലളിതമാക്കുന്ന രീതി ജോസഫിനെ പോലെയുള്ള കവികള് കൊണ്ടുവന്നെങ്കിലും അതിന്റെ സര്‍വ സ്വതന്ത്രമായ സാധ്യതകള് പരീക്ഷിച്ചത് ഏറ്റവും പുതിയ കവികള് ആണ്. ദളിത് രാഷ്ട്രീയമോ നാടന്‍വിശേഷങ്ങളോ ആവിഷ്ക്കരിക്കാന് മാത്രമായി മുന്‍തലമുറ നാട്ടുഭാഷയെ കൂട്ട് പിടിച്ചപ്പോള് പുതിയ കവികള് ജീവിതത്തിന്റെ എല്ലാ തുറകളിലുമുള്ള സംസാരഭാഷയെ കവിതയിലേക്ക് കൊണ്ട് വന്നു. സൈബര് ഇടതിന് പുറത്തും ധാരാളം പുതുകവികള് ജീവിക്കുന്നുണ്ട്. തിരുവനന്തപുരത്തുള്ള ജി. സിദ്ധാര്‍ത്ഥനും വിഴിഞ്ഞം കടല്പ്പുറത്ത് താമസിക്കുന്ന ഡി.അനില്‍കുമാറുമൊക്കെ നല്ല കവിതകള് എഴുതുന്നവരാണ്.\nനിങ്ങള് ഒരു സൈബര് കവിയാണോ?\nരണ്ടു മൂന്നു വര്‍ഷം മുന്‍പ് വരെ റിസേര്‍ച്ചര്, പ്രോജക്റ്റ് ഓഫീസര് എന്നിങ്ങനെ സ്വയം പരിചയപ്പെടുത്തിയിരുന്നു. ഇപ്പോള് എന്നോട് നിങ്ങള് എന്ത് ചെയ്യുന്നു എന്ന് ചോദിച്ചാല് കവിത എഴുതുന്ന ഒരാള് എന്ന് പരിചയപ്പെടുത്താനാണ് എനിക്കിഷ്ടം. സൈബര് എന്ന ശബ്ദം കവിതയില് മാത്രമല്ല ജീവിതത്തിലാകെ പടര്‍ന്നുകയറിയ ഒരു കാലത്താണ് നമ്മളൊക്കെ ജീവിക്കുന്നത്. സൈബര് കവിതയുടെ തുടക്കത്തില് ഞാന് അതിന്റെ ഭാഗമായിരുന്നില്ല. സോഷ്യല് നെറ്റ് വര്‍ക്കിംഗ് സൈറ്റുകള് തുടങ്ങിയതോടെയാണ് എന്റെ കവിതകള് കൂടുതല് പേര് വായിച്ചു തുടങ്ങിയത്. ഫേസ് ബുക്കില് കവിതകള് എഴുതി കൊണ്ടിരുന്നപ്പോഴും ഇടയ്ക്കിടെ ആനുകാലികങ്ങളില് കവിതകള് വരുമായിരുന്നു. എന്തായാലും ഏറ്റവും പുതിയ കവിത സംഭവിച്ചു കൊണ്ടിരിക്കുന്നത് മുഖ്യധാരാ അച്ചടി മാധ്യമങ്ങളിലല്ല എന്ന് ഉറപ്പിച്ചു പറയാന് കഴിയും. ഇക്കാര്യം ഇവിടുത്തെ പത്രാധിപന്മാര്‍ക്കും അറിയാവുന്നതാണ്. കവിതയെഴുത്തിന്റെ സൈബര് മേഖല ഒരു റിപ്പബ്ലിക് ആണ്. അവിടെ ഒരു പൂര്‍വ്വകവിയും നിങ്ങളെ ഭരിക്കാന് വരില്ല.\nമനസ്സില് ഒരുപാട് കവിതകള് ഉണ്ട്. പക്ഷെ എല്ലാം എഴുതാന് കഴിയില്ല. വാക്കുകള് കൂട്ടിച്ചേര്‍ത്ത് ഇമേജുകള് നിരത്തിയാല് കവിതയാവില്ല എന്നാണ് എന്റെ വിശ്വാസം. ഇമേജിനും വാക്കിനുമപ്പുറം പറഞ്ഞു ഫലിപ്പിക്കാന് കഴിയാത്ത എന്തോ ഒന്നുണ്ട്. അതാണ് കവിതയായി നിലനില്‍ക്കുന്നത്. വേണമെങ്കില് മരം മുറിക്കുന്നതിനെക്കുറിച്ചോ, ആം ആദ്മിയെക്കുറിച്ചോ, ടി പി ചന്ദ്രശേഖരനെക്കുറിച്ചോ ഒക്കെ എഴുതാം. കവിത എഴുതാന് വല്ലാതെ ബുദ്ധിമുട്ടും.\nപുതിയ കവിതാസമാഹാരത്തെ കുറിച്ച്?\nആദ്യസമാഹാരത്തില് നിന്ന് രക്ഷപ്പെടാന് കഴിഞ്ഞു എന്നതാണ് ആശ്വാസം. പുതിയ ഭാഷയെക്കാളും ശൈലിയെക്കാളുമുപരി ശരീരത്തിന്റെ രാഷ്ട്രീയത്തെ ചര്‍ച്ച ചെയ്യുന്ന കവിതകളാണ് ആണിറച്ചി എന്ന പുതിയ സമാഹാരത്തിലുള്ളത്. ഹൃദയത്തെ കൂട്ടുപിടിച്ചാണ് എല്ലാ ആദര്‍ശസ്‌നേഹവും വാഴ്ത്തപ്പെടുന്നത്. ലൈംഗികാവയവങ്ങള് കടന്നു വരുമ്പോള് സ്‌നേഹം എങ്ങനെ തരംതാഴ്ത്തപ്പെടുന്നുവെന്നറിയാനുള്ള ആഗ്രഹം ഇക്കവിതകളിലുണ്ട്. സമരങ്ങളും പ്രത്യയശാസ്ത്രങ്ങളും മതപ്രവര്‍ത്തനങ്ങളുമോക്കെ വെറും ആദര്‍ശമായി നിലനില്‍ക്കെ എങ്ങനെ ഒരു മനുഷ്യന് സ്വതന്ത്രമായി നിലനില്‍ക്കാന് കഴിയുമെന്നുള്ള അന്വേഷണം എന്റെ എഴുത്തിന്റെ ഭാഗമാണ്.\nഅച്ഛന്: എം എന് രഘുനാഥ്\nസഹോദരന്: വിമല് ദേവ്\nമേല്‍വിലാസം: മുല്ലക്കീഴില്, ബുധനൂര് പി ഓ, ചെങ്ങന്നൂര് 689510\nPosted by sandeep salim (Sub Editor(Deepika Daily)) at 8:34 AM3comments: Links to this post


മലയാളികളുടെ കാരുണ്യ പ്രവൃത്തികൾ വളരെ അഭിമാനം നൽകുന്നവയാണ്. ആരുടെയെങ്കിലുമൊക്കെ ദുരിതങ്ങൾ മാധ്യമ ങ്ങളിലൂടെ അറിയുന്ന സുമനസുകൾ അവർ തന്നിരിക്കുന്ന അക്കൗണ്ടുകളിലേക്ക് പണം അയയ്ക്കും.\nഅവരിൽ പലരും സമ്പന്നരായിട്ടല്ല, മറിച്ച് സഹജീവികളോടുള്ള കാരുണ്യമാണ് ഇതിന് നിദാനമാകുന്നത്. അത്തരം കാരുണ്യ പ്രവൃത്തികൾ ചൂഷണം ചെയ്യപ്പെട്ടെന്ന് തോന്നിയാൽ അത് നൽകുന്നവരിൽ ദുഃഖം ഉണ്ടാക്കും; മാത്രമല്ല, ഭാവിയിൽ അത്തരം കാരുണ്യ പ്രവൃത്തികൾ ഉണ്ടായില്ല എന്നും വരും. അത് സമൂഹത്തിനു ദോഷം ചെയ്യും.\nകുറച്ചു കാലം മുമ്പ് മധ്യ കേരളത്തിലെ ഒരു പെൺകുട്ടി ദാരുണമായി കൊല ചെയ്യപ്പെട്ടപ്പോൾ, വൻ തുകയാണ് കുടുംബത്തിന്‌റെ അക്കൗണ്ടിൽ എത്തിയത്. പിന്നീട് ആ പണത്തിന്‍റെ ഉപയോഗം എങ്ങനെയായിരുന്നു എന്നത് പത്രങ്ങളിൽ വായിച്ചതാണ്.\nഈ അടുത്ത ദിവസം കണ്ണൂരിലെ ഒരു പെൺകുട്ടിയുടെ ദാരുണ കഥയുടെ വീഡിയോയുടെ അടിസ്ഥാനത്തിൽ ആ കുട്ടിയുടെ അമ്മയുടെ ചികിത്സയ്ക്ക് വേണ്ടി 1.25 കോടിയോളം രൂപ അക്കൗണ്ടിൽ എത്തി. ചികിത്സയ്ക്ക് വേണ്ടി ആവശ്യപ്പെട്ടിരുന്ന തുക 19 ലക്ഷം മാത്രമായിരുന്നു. ഈ വന്ന പണത്തിന്‍റെ ഉത്ഭവംപോലും ഇന്ന് സംശയത്തിന്‍റെ നിഴലിലാണ്. ബാക്കി പണത്തെ സംബന്ധിച്ച് കാരുണ്യ പ്രവർത്തകന്‍റെ ഇടപെടലുകൾ ഉണ്ടാകുന്നു, വിവാദമാകുന്നു.\nഇത്തരം പിരിവുകളുടെ മറ്റു ചില രൂപങ്ങളാണ് വഴിയിൽ വണ്ടി തടഞ്ഞു പിരിവ്, പാട്ടുപാടി പിരിവ്, വീടുകളിൽ നടന്നു പിരിവ്, ബക്കറ്റ് പിരിവ് മുതലായവ. ഇതിനൊന്നും യാതൊരു നിയന്ത്രണമോ, കണക്കോ ഒന്നുമില്ലതാനും. ഇതിങ്ങനെ തുടരാൻ അനുവദിക്കാമോ? നിയന്ത്രണങ്ങൾ ഉണ്ടായേ തീരു.\nസർക്കാർ അതോറിറ്റിയുടെ അനുവാദം ഇല്ലാതെ ഇത്തരം പിരിവുകൾ ആരും നടത്താൻ പാടില്ല. ബാങ്ക് അക്കൗണ്ട് കുടുംബത്തിന്‍റെ പേരിൽ മാത്രം ആകാൻ പാടില്ല. കുടുംബത്തിന്‍റെയും, സ്ഥലത്തെ പഞ്ചായത്ത്/പോലീസ്/വില്ലേജ് അധികാരികളുടെ പേരിലുള്ള ജോയിന്‍റ് അക്കൗണ്ട് ആയിരിക്കണം. അക്കൗണ്ടിൽ വരുന്ന പണം കുടുംബ സ്വത്ത് ആകാനും പാടില്ല. ആവശ്യത്തിൽ അധികം വരുന്ന പണം പൊതുകാരുണ്യ പ്രവൃത്തികൾക്ക് വേണ്ടി തിരിച്ചു വിടുകയും വേണം.


എന്റെ ജാലകം by Sameer: ചക് ദേ ചില്ലി ചിക്കന്\nഎന്റെ ജാലകം by Sameer\nചക് ദേ ചില്ലി ചിക്കന്\nആവശ്യത്തിനു മരുന്നൊക്കെ കഴിച്ചു. തലച്ചോറിലെ സെല്ലുകള് എല്ലാം നല്ല പ്രവര്‍ത്തനം ആരംഭിച്ചു. ധമനികളിലെ രക്തം ഒന്ന് കൂടി ഊര്ജസ്വലരായി. "ഒരു പണ്ടാരവും ഇല്ലല്ലോ" എന്ന് മുറുമുറുത്തു കൂടെയുള്ളവന് ടിവിയുടെ റിമോട്ടിനെ തലങ്ങനെയും വിലങ്ങനെയും മര്‍ദിച്ച് അവശനാക്കുന്നുണ്ട്. ബംഗ്ലൂരില് ഹോട്ടല് മുറിയിലാണ്. ചെന്നയിലെ ഓഫീസില് ഞങ്ങളുടെ ശല്യം സഹിക്കാന് പറ്റാത്തത് കൊണ്ട് രണ്ടായ്ച്ച കാലത്തേക്ക് ട്രെയിനിംഗ് എന്ന് പറഞ്ഞു വിട്ടതാണ്.\nഞാനൊരു ബാത്ത് ടവല് ഉടുത്തു കാലൊക്കെ നീട്ടി ടീപോയില് വച്ചു, ഇടയ്കിടെ രക്തത്തിലെ കെമിക്കല് അളവ് പരിഹരിച്ചു അങ്ങനെ ഇരിപ്പാണ്. കൂടെയുള്ളവന് അവസാനം ടീവിയില് ഒരു സാധനം കിട്ടി! "ചക് ദേ ഇന്ത്യ" എന്ന ഷാരുഖ് ഖാന് സിനിമ. രണ്ട് പേരും കണ്ടതാണ്. എന്നാലും നൂറ്റൊന്നു ചാനല് തപ്പിയിട്ടും ഒന്നും കിട്ടാത്തത് കൊണ്ട് "ചക് ദേ" കാണാന്നുള്ള കരാറിലെത്തി.\nഇന്ത്യന് ഹോക്കിയുടെ വനിതാ ടീം ലോകകപ്പ് നേടുക എന്ന സ്വപ്നം നിറവേറ്റാന് ഷാരൂഖ് ഖാന് ടീമിന്റെ കോച്ചായി എത്തിയിരിക്കുന്നു. പെണ്ണുങ്ങളുടെ ഭാഗ്യം. അത് പോലെ ഫുട്ബാള് ടീമിന്റെ കോച്ചായി ബിപാഷ ബസുവിനെയോ കത്രിന കൈഫിനെയോ ഒക്കെ വച്ചിരുന്നെങ്കില് ഞാനൊക്കെ എന്നേ വേള്‍ഡ് കപ്പ് ഇന്ത്യയിലേക്ക് കൊണ്ട് വന്നേനെ! "കബീര് ഖാന്" എന്ന കോച്ച് ഷാരൂഖ് ഖാന് ടീമിനെ പരിജയപ്പെടല് തുടങ്ങി...\n“ബല്ദീപ് കൌര്… പഞ്ചാബ്”… “ഒന്ന് കൂടി”… “ബല്ദീപ് കൌര്… പഞ്ചാബ്”… “എഗൈന്…”\nകളിക്കാരി : “ബല്ദീപ് കൌര്… പഞ്ചാബ്”…\nകോച്ച് : “ടീമില് നിന്നു മാറി പുറത്തു നില്ക്… അടുത്ത ആള്...”\n“കൊമല് ചൌതാല ഫ്രം ഹര്യാന”…\n“രച്ച്ന പ്രസാദ് … ബീഹാര്”\n“നേത്ര റെഡി… ആന്ധ്ര പ്രദേശ്..”\n"ഔട്ട്.. അടുത്ത ആള്...”\n“നികോല സകുര.. മഹാരാഷ്ട്ര”\n“പുറത്തു പോ… നെക്സ്റ്റ്…”\n“വിദ്യ ശര്‍മ.. ഇന്ത്യ”… കൊച്ചോന്നു ആശ്ചര്യപെട്ടു പുഞ്ചിരിച്ചു… പിന്നെ പറഞ്ഞു “ഉറക്കെ..”\n“വിദ്യ ശര്‍മ.. ഇന്ത്യ” … “സോര് സെ കഹോ (ഉറക്കെ പറയൂ)"… “വിദ്യ ശര്‍മ... ഇന്ത്യ”\nഷാരുഖ് തുടര്‍ന്നു “ഇനി ആരെങ്കിലും ഉണ്ടോ? ഹരിയാന, പഞ്ചാബ്, റെയില്‍വേ, തമിഴ്നാട്, മഹാരാഷ്ട്ര… അങ്ങനെ ഉള്ളവര്‍ക്ക് പോകാം… ഈ ടീമില് ഇന്ത്യയുടെ കളിക്കാരെ മതി…”\nഎന്റെ രാജ്യസ്നേഹം സട കുടഞ്ഞു എഴുന്നേറ്റു. രോമ കൂപങ്ങള് ഉയര്തെഴുനേറ്റു നിന്നു സിന്ദാബാദ് വിളിക്കാന് തുടങ്ങി. ഹാ സബാഷ്! എന്ന് ഗര്‍ജ്ജിച്ചു ഞാന് കസേരയില് ഒന്ന് കൂടി അമര്‍ന്നിരുന്നു.\nടക് ടക് ടക് ... വാതിലില് മുട്ട്! അകത്തേക്ക് വരൂ എന്നാക്രോശിച്ചു. റൂം ബോയ് ആണ്. വെളുത്ത് തുടുത്ത സുമുഖ സുന്ദരന്, സദാ സുസ്മരേദന്. പക്ഷെ അവന്റെ പേര് കേട്ടാല് കൂടെയുള്ളവന് ഒരു ഉള്കിടിലമാണ്, ബോസ്സിന്റെ പേരിന്റെ വാലറ്റവും അവന്റെതും ഒന്നാണ്. ആ പേര് ഒരു വേതാളത്തെ പോലെ അവന്റെ മുതുകത്തു തന്നെയാണ്!\n"എന്താ ഉള്ളത്..." വായില് വെള്ളമിറക്കി കൊണ്ട് കൂടെയുള്ളവന് ചോദിച്ചു. ഭക്ഷണത്തിലെ "ഭ" കേട്ടാല് അവന് വെള്ളമിറക്കി തുടങ്ങും.\n"ഹൈദരബാദി ബിരിയാണി, ആന്ധ്ര ചില്ലി ചിക്കന്, മുഗുലായ് ചിക്കന്, മലബാര് ഫിഷ് കറി, ചിക്കന് ചെട്ടിനാട്, പഞ്ചാബി മുര്‍ഗ് മസാല, അഫ്ഗാനി കബാബ്... " അവന്റെ നീണ്ട ലിസ്റ്റ് തുടര്‍ന്നു...\n"ഇന്ത്യനായിട്ടുള്ള എന്തുണ്ട്?" കോച്ച് ശാരുഖിനെക്കാള് ഉശിരോടെ ഞാന് ആക്രോശിച്ചു...\nടീം അംഗങ്ങള് പരിചയപെടുത്തിയ പോലെ എല്ലാത്തിന്റെയും കൂടെ ഒരു സ്റ്റേറ്റ് വാല് കഷണം. അരിശം വന്നു... രാജ്യസ്നേഹം ഉച്ചാവസ്ഥയില് നില്‍കുമ്പോള് ആണ് എല്ലാത്തിന്റെയും കൂടെ അവന്റെ ഒരു ദേശവും സംസ്ഥാനവും!\n"സര് അത്..." പയ്യന് പരുങ്ങി...\n"എനിക്ക് ഇന്ത്യന് ചില്ലി ചിക്കന് വേണം... നല്ല എരിവോടെ... അല്ലെങ്കില് ഈ കോലത്തില് ഞാന് താഴെ ലോഞ്ചില് വരും"\nവെറും ബാത്ത് ടവല് ഉടുത്തു നില്‍കുന്ന ഞാന് തെല്ലൊരു കനത്തോടെ പറഞ്ഞു. രക്തം ഊര്ജസ്വലമായതിനാല് ഉശിര് ഒന്ന് കൂടുതല് ആയിരുന്നു. ഇത്രയധികം രാജ്യസ്നേഹം ഉള്ളില് ഉണ്ടെന്നു എനിക്ക് തന്നെ അറിയില്ലായിരുന്നു. കൂടെയുള്ളവന് വേറെ ഒരു നീണ്ട ലിസ്റ്റ് കൊടുത്തു, കൂടാതെ "ആന്ധ്ര" മാറ്റി "ഇന്ത്യന്" ആക്കാന് പറഞ്ഞു. വീണ്ടും രാജ്യസ്നേഹം ഊട്ടിയുറപ്പിക്കാന് ടീവിയില് കണ്ണും നട്ട് "ഇന്ത്യന് ചില്ലി ചിക്കെന്" വേണ്ടി കാത്തിരുന്നു.\nഅങ്ങനെ ഹോക്കി ടീം തോറ്റും ജയിച്ചും മുന്നെരിക്കൊണ്ടിരിക്കുമ്പോള് അവസാനം നമ്മുടെ രാജ്യത്തിന്‍റെ ചില്ലി ചിക്കന് എത്തി. ഒരു സംസ്ഥാനത്തിനും അവകാശപ്പെടാന് പറ്റാത്ത ചില്ലി ചിക്കന്! ഇനി അവകാശപെട്ടലും അത് പകുതി മണ്ണിന്റെ മക്കളുടെതാണെന്ന് പറയാന് പറ്റാത്ത, അല്ലെങ്കില് വിദേശിയാണെന്ന് പറയാന് പറ്റാത്ത സ്വന്തം ഇന്ത്യയുടെ ചില്ലി ചിക്കന്.\nഞാന് ചിക്കനെ ആവേശത്തോടെ വായിലേക്ക് ചപ്പാത്തിയും കൂട്ടി തള്ളി കേറ്റി! രക്തത്തിലെ കെമിക്കല് അളവ് നന്നായതിനാല് മൂന്ന് നാലു വായക്കു പോയതറിഞ്ഞില്ല, പക്ഷെ പെട്ടെന്ന് ഞാന് പാമ്പാണ് എന്ന് കരുതി ഞെട്ടി. അടുത്ത് നിന്നും "ശൂ... ശൂ... ശീ..." എന്ന ശബ്ദം! കൂടെയുല്ലവനാണ്, അവന് മാത്രമല്ല എന്റെ വായില് നിന്നും ശബ്ദം വന്നു തുടങ്ങി... ഹോ! ഒടുക്കത്തെ എരിവു, ഉണ്ടാക്കിയവന്റെ പൈത്രുകം ആരംഭിച്ചത് മുതല് ഉള്ളവരെ തെറിയഭിഷേകം നടത്തിപ്പോവും! കൂടെയുള്ളവന് വാ കൊപ്ലിക്കുന്നു, വെള്ളം കുടിക്കുന്നു, എനിക്ക് അതിനെക്കാള് അപ്പുറം! കൊണ്ട് വന്നവനെ വിളിച്ചു വരുത്തിയപ്പോള് അവന് കൈ മലര്‍ത്തി! മാനേജരെ വിളിക്കാന് പറഞ്ഞു.\nവീണ്ടുമൊരു സുമുഗന്! മാനേജര് ആണ്, ടൈ ഒക്കെ കെട്ടിയിട്ടുണ്ട്, പറ്റിച്ചു വെട്ടിയ മീശ, ഉയരം കുറഞ്ഞു ചെറിയൊരു തടിച്ചുരുണ്ട മനുഷ്യന്. സംഭവം "ശൂയും ശായും" കൂട്ടി പറഞ്ഞു. അന്നേ ദിവസം വരെ എന്തെരിവും ഞങ്ങള് മലബാറുകാര് കഴിക്കും എന്നുള്ള ധാര്ഷ്ട്യതിനാണ് വിള്ളല് വീണിരിക്കുന്നത്!\n"നിങ്ങള് അതൊന്നു കഴിച്ചു നോക്ക്... ഭയങ്കര എരിവു... വായില് വെക്കാന് പറ്റില്ല!"\nമാന്യദേഹം മനജേര് സ്പൂണില് ഒരു തുള്ളിയെടുത്തു കൈ വെള്ളയില് ഒയിച്ച് നക്കി... മുഖത്ത് മധുര തേന് കുടിച്ച ഭാവം... "ഇത് ഓക്കേ ആണല്ലോ..." അദ്ദേഹം മൊഴിഞ്ഞു...!\n"കുറെ കഴിച്ചു നോക്ക് ഒരു കഷണം ചിക്കനും തിന്നു നോക്ക്" അയാളുടെ നില്പ് കണ്ടപ്പോള് അരിശം മൂത്ത് ഞങ്ങള് രണ്ടുപേരും ഒരേ സ്വരത്തില് പറഞ്ഞു.\nടീവിയില് ഷാരൂഖ് എരിപൊരി കൊണ്ട് നില്കുന്നു, ഓസ്ട്രല്യന് പെനാല്‍ടി അടി ഇന്ത്യക്കാരി തടുക്കുമോ?\nഹൈദരബാദി മാനാജെരദ്യഹത്തിന്റെ മുഖത്ത് യാതൊരു കൂസലുമില്ല! ഒന്നനങ്ങി, ടൈ ഒക്കെ ഒന്ന് ലൂസാക്കി പ്ലേറ്റ് അടക്കം കയ്യില് എടുത്തു വച്ചു, പാല് പോലെ കറിയും തേനില് മുക്കിയ ശര്‍ക്കര പോലെ ചിക്കനും അകത്താക്കി! വിരലുകളെല്ലാം മൂഞ്ചി വൃത്തിയാക്കി വീണ്ടും ഒന്നും സംഭവിക്കാത്ത മട്ടില് നിന്നു. രണ്ട് ചപ്പാത്തി കൂടി കിട്ടിയിരുന്നെങ്കില് എന്റെ ഡിന്നര് കുശാലയേനെ എന്ന ഭാവം! ആ ഭാവം കണ്ടപ്പോള് വീണ്ടും അരിശം കയറിയെങ്കിലും ഒന്നും പറയാന് പറ്റാത്ത അവസ്ഥ. ഇത് എന്തൊരു സദനം? വായും തൊണ്ടയും വയറുമൊക്കെ സ്ടീലാണോ?\nകൂടുതല് വാഗ്വതത്തിനു നിന്നില്ല, സംയമനം പാലിച്ചു ഓക്കേ പറഞ്ഞു. കോച്ച് ഷാരൂഖ് അര്‍ത് വിളിച്ചു കെട്ടിപിടിക്കുന്നു, കളത്തില് ഇന്ത്യന് താരങ്ങള് ജയബേരി മുഴക്കുന്നു... "ചക് ദേ ഓ ചക് ദേ ഇന്ത്യ"... മാനേജരും റൂം ബോയിയും സ്ഥലം വിട്ടു. അവര് മനസ്സില് "ചക് ദേ ചില്ലി ചിക്കന്" വിളിച്ചിട്ടുണ്ടാവും! അവര് പുറത്തു ഇറങ്ങിയപ്പോള് സംശയം തോന്നി, "അയാള് ഓടി ടോയിലെറ്റില് പോയ്ക്കാനുമോ എന്ന്?", വാതില് തുറന്നു നോക്കി, കണ്ടില്ല!\nപിറ്റേന്ന് കാലത്ത് ഞങ്ങള് രണ്ടു പേരും ബാത്‌റൂമില് നിന്നിറങ്ങാന് കുറെ വൈകി. പരസ്പരം ഒന്നും പറഞ്ഞില്ല. സംഗതി രണ്ടുപേരും മനസില്ലാക്കി! "ഇന്ത്യന് ചില്ലി ചിക്കെന്റെ" സൈഡ് എഫെക്റ്റ് !!!\nചെന്നൈ, 1 നവംബര് 2010\nPosted by സമീര് | Sameer at 7:30 AM\nLabels: അനുഭവം, നര്‍മ്മം, സാമൂഹികം, സിനിമ\nNajaf Nov 2, 2010, 11:57:00 AM\nChak De !!\nഭൂതത്താന് Nov 3, 2010, 3:05:00 PM\nബാത്ത് റൂമില് കേറി ഒരു ചക് ദെ വിളിചൂടാരുന്നോ ....സംഗതി കൊള്ളാം\nAsharaf P Nov 3, 2010, 4:14:00 PM\nshyni Nov 11, 2010, 2:37:00 PM\nSuperanne Sameereeeee.i laughedalot\nalimajaf Sep 2, 2012, 2:58:00 PM\nകൊള്ളാം കൊള്ളാം ഉശാരായിട്ടുണ്ട്\nഞാനും ഒരു സ്ഥാനാര്‍ഥി\nDownload Malyalam Font\nAnjali | Meera | Rachana | Raghu\nപൊറോട്ട... മൈദ... പിന്നെ മസിലും...\nഡിഗ്രി എന്ന ശെയ്താന്\nഎന്റെ ഞാവല് മരം\nന്നാലും ന്‍റെ ബീരാനിക്കാ...\nഐപാഡ് വരുത്തിയ പാട്\nസമീര് | Sameer\nCopyright © എന്റെ ജാലകം by Sameer. Simple theme. Powered by Blogger.


അലിഗഡിലെ പൊലീസ് അക്രമം: അന്വേഷണം നടത്താൻ മനുഷ്യാവകാശ കമ്മീഷനോട് അ...\nഅലിഗഡിലെ പൊലീസ് അക്രമം: അന്വേഷണം നടത്താൻ മനുഷ്യാവകാശ കമ്മീഷനോട് അലഹാബാദ് ഹൈക്കോടതി\nഅധികൃതർ വിളിച്ചതിനു ശേഷമാണ് പൊലീസ് ക്യാമ്പസിൽ പ്രവേശിച്ചതെന്നും പൗരത്വ ഭേദഗതി നിയമത്തിനെതിരെ പ്രതിഷേധിച്ചവരിൽ വിദ്യാർത്ഥികളല്ലാത്തവരും ഉണ്ടായിരുന്നുവെന്നും യൂണിവേഴ്‌സിറ്റി.\n07 Jan, 2020 at 01:57 PM\nഅലിഗഡ് മുസ്ലിം യൂണിവേഴ്‌സിറ്റി ക്യാമ്പസിലുണ്ടായ പൊലീസ് അതിക്രമത്തെപ്പറ്റി അന്വേഷണം നടത്താൻ അലഹാബാദ് ഹൈക്കോടതി ദേശീയ മനുഷ്യാവകാശ കമ്മീഷനോട് ആവശ്യപ്പെട്ടു. പൗരത്വ ഭേദഗതി നിയമത്തിനെതിരെ പ്രതിഷേധിച്ച വിദ്യാർത്ഥികൾക്കു നേരെ ഡിസംബർ 15-ന് ഉത്തർപ്രദേശ് പൊലീസ് നടത്തിയ അതിക്രമങ്ങളിൽ അറുപതിലേറെ വിദ്യാർത്ഥികൾക്ക് പരിക്കേറ്റിരുന്നു.\nഅലിഗഡ് വിദ്യാർത്ഥി മുഹമ്മദ് അമൻ ഖാൻ സമർപ്പിച്ച പൊതുതാൽപര്യ ഹർജിയിലാണ് അലഹബാദ് ഹൈക്കോടതി കേന്ദ്ര മനുഷ്യാവകാശ കമ്മീഷന് നോട്ടീസയച്ചത്. ചീഫ് ജസ്റ്റിസ് ഗോവിന്ദ് മഥുർ, ജസ്റ്റിസ് വിവേക വർമ എന്നിവരടങ്ങുന്ന ബെഞ്ചാണ് കേസ് പരിഗണിച്ചത്.\n'മനുഷ്യാവകാശങ്ങൾ ലംഘിക്കപ്പെട്ടുവെന്നും ആ ലംഘനങ്ങൾ തടയുന്നതിൽ അലംഭാവം കാണിച്ചുവെന്നുമുള്ള സൂചനയുണ്ട്. പരാതിക്കാരൻ തന്റെ കൈവശമുണ്ടെന്ന് അവകാശപ്പെടുന്ന, പരാതിക്കൊപ്പം സമർപ്പിച്ച വീഡിയോ ഫുട്ടേജുകൾ ഞങ്ങൾ പരിശോധിച്ചിട്ടില്ല. എന്നിരുന്നാലും പരാതിക്കൊപ്പം സമർപ്പിച്ച ഫോട്ടോഗ്രാഫുകൾ ഹരജിക്കാരൻ മൃഗീയം എന്നു വിശേഷിപ്പിച്ച ഗുരുതരമായ സംഭവങ്ങളും മനുഷ്യാവകാശ ലംഘനങ്ങളും നടന്നു എന്ന് ചൂണ്ടിക്കാട്ടുന്നു. ഈ യാഥാർത്ഥ്യങ്ങളുടെ ആഖ്യാനം അന്വേഷണം ആവശ്യപ്പെടുന്നുണ്ട്.'\n- അലഹാബാദ് ഹൈക്കോടതി\nമനുഷ്യാവകാശ കമ്മീഷൻ അഞ്ചാഴ്ചക്കുള്ളിൽ അന്വേഷണം പൂർത്തിയാക്കണമെന്ന് ഹൈക്കോടതി വിധിച്ചു. ഫെബ്രുവരി 17-ന് കേസിൽ വീണ്ടും വാദം കേൾക്കും. മനുഷ്യാവകാശ കമ്മീഷന് മുന്നിൽ ഹാജരാവാൻ കോടതി ഹരജിക്കാരനോട് ആവശ്യപ്പെട്ടിട്ടുണ്ട്.\nപൊലീസിന്റെയും അലിഗഡ് മുസ്ലിം യൂണിവേഴ്‌സിറ്റി അധികൃതരുടെയും വിവിധ വിശദീകരണങ്ങൾ കൂടി പരിഗണിച്ച ശേഷമാണ് കോടതി അന്വേഷണത്തിന് ഉത്തരവിട്ടത്. യൂണിവേഴ്‌സിറ്റി അധികൃതർ വിളിച്ചതിനു ശേഷമാണ് പൊലീസ് ക്യാമ്പസിൽ പ്രവേശിച്ചതെന്നും പൗരത്വ ഭേദഗതി നിയമത്തിനെതിരെ പ്രതിഷേധിച്ചവരിൽ വിദ്യാർത്ഥികളല്ലാത്തവരും ഉണ്ടായിരുന്നുവെന്നും യൂണിവേഴ്‌സിറ്റി കോടതി മുമ്പാകെ ബോധിപ്പിച്ചു.\n[Breaking] Allahabad HC Directs NHRC To Probe Police Action At AMU During Anti-CAA Protests https://t.co/EKSSdrIiS7\nകേന്ദ്ര മനുഷ്യാവകാശ കമ്മീഷനു പകരം പ്രത്യേക അന്വേഷണ സംഘത്തിന് കേസ് കൈമാറണമെന്നും കമ്മീഷന് സിവിൽ സ്വഭാവമാണുള്ളതെന്നും കുറ്റവാളികളെ നിയമത്തിനു മുന്നിൽ കൊണ്ടുവരാൻ ഇവർക്കു കഴിയില്ലെന്നും മുതിർന്ന അഭിഭാഷകൻ കോളിൻ ഗോൺസാൽവസ് വാദിച്ചു. എന്നാൽ, സമാനമായ രീതിയിൽ പൊലീസ് അതിക്രമമുണ്ടായ ജാമിഅ മില്ലിയ്യ കേസ് മനുഷ്യാവകാശ കമ്മീഷനാണ് അന്വേഷിക്കുന്നത് എന്ന് കോടതി നിരീക്ഷിച്ചു.\nഅലിഗഡിൽ ഉത്തർപ്രദേശ് പൊലീസിന്റെ ക്രൂരമായ മർദനമുറകളുടെ റിപ്പോർട്ടുകളും ഫുട്ടേജുകളും മറ്റും ലഭ്യമാണെങ്കിലും ആയിരം അലിഗഡ് വിദ്യാർത്ഥികൾക്കെതിരെ ദ്രുതകർമസേന കേസെടുത്തിട്ടുണ്ട്.


പ്രോഗ്രസീവ് ഫൗണ്ടേഷൻ സി.പി.എമ്മിൽ ലയിച്ചു | Ponnani\nപ്രോഗ്രസീവ് ഫൗണ്ടേഷൻ സി.പി.എമ്മിൽ ലയിച്ചു\nപ്രോഗ്രസീവ് ഫൗണ്ടേഷൻ പ്രവർത്തകർ നടത്തിയ പ്രകടനം\nപൊന്നാനി: പൊന്നാനിയിലെ സി.പി.ഐ. വിമതരുടെ കൂട്ടായ്മയായ പ്രോഗ്രസീവ് ഫൗണ്ടേഷൻ സി.പി.എമ്മിൽ ലയിച്ചു. കഴിഞ്ഞ ലോകസഭ തിരഞ്ഞെടുപ്പിനുശേഷം സി.പി.ഐ. നേതൃത്വവുമായി ഉടലെടുത്ത പടലപ്പിണക്കത്തിൽ നിന്ന് രൂപപ്പെട്ട കൂട്ടായ്മയാണ് പ്രോഗ്രസീവ് ഫൗണ്ടേഷൻ. ചമ്രവട്ടം ജങ്ഷനിൽ സി.പി.എം. സംഘടിപ്പിച്ച പൊതുയോഗത്തിലേക്ക് പ്രകടനമായെത്തിയാണ് ഇവർ സി.പി.എമ്മിന്റെ ഭാഗമായത്.\nപൊന്നാനി, വെളിയങ്കോട്, മാറഞ്ചേരി, നന്നംമുക്ക്, ആലങ്കോട് മേഖലയിലെ അഞ്ഞൂറിൽപ്പരം പ്രവർത്തകർ പ്രകടനമായെത്തിയാണ് ലയനം പ്രഖ്യാപിച്ചത്.\nസി.പി.ഐ. മുൻ ജില്ലാ എക്സിക്യൂട്ടീവ് അംഗം എൻ.കെ. സൈനുദ്ദീൻ, മണ്ഡലം കമ്മിറ്റി അംഗങ്ങളായിരുന്ന എം.എ. ഹമീദ്, സി.പി. മണികണ്ഠൻ, മുൻ ലോക്കൽ കമ്മിറ്റി സെക്രട്ടറിമാരായിരുന്ന എൻ. സിറാജുദ്ദീൻ, പി. അജയൻ, ടി.എം. ഇബ്രാഹിം കുട്ടി, പുന്നക്കൽ പ്രദീപ്, കെ. സതീശൻ, എ.ഐ.വൈ.എഫ്. മുൻ ജില്ലാ ജോയിന്റ് സെക്രട്ടറി സി.പി. അഭിലാഷ് എന്നിവരുടെ നേതൃത്വത്തിലാണ് പ്രോഗ്രസീവ് ഫൗണ്ടേഷൻ പ്രവർത്തകർ പ്രകടനമായെത്തിയത്.\nഇവരെ കൂടാതെ 32 ബ്രാഞ്ച് സെക്രട്ടറിമാർ, 47 ലോക്കൽ കമ്മിറ്റി അംഗങ്ങൾ, വിവിധ വർഗ ബഹുജന സംഘടനകളിൽ ഭാരവാഹിത്വമുള്ളവരുമുണ്ടെന്ന് ഫൗണ്ടേഷൻ നേതാക്കൾ അവകാശപ്പെട്ടു.\nയോഗം സി.പി.എം. മുൻ കേന്ദ്ര കമ്മിറ്റി അംഗം പാലൊളി മുഹമ്മദ് കുട്ടി ഉദ്ഘാടനം ചെയ്തു. ജില്ലാ സെക്രട്ടേറിയറ്റ് അംഗം ടി.എം. സിദ്ധിഖ് അധ്യക്ഷത വഹിച്ചു. ജില്ലാ സെക്രട്ടറി ഇ.എൻ. മോഹൻദാസ്, എം. സ്വരാജ് എം.എൽ.എ., എം.എം. നാരായണൻ, അഡ്വ.പി.കെ. ഖലീമുദ്ദീൻ എന്നിവർ പ്രസംഗിച്ചു.\nചമ്രവട്ടത്തെ ഷട്ടറുകൾ ഈ വേനലിലും അടയ്ക്കില്ല\nഎ.ഐ.ടി.യു.സി. ഹെഡ് പോസ്റ്റോഫീസ് മാർച്ച്\nപൊന്നാനിയിൽ സ്ത്രീകൾക്ക് മാത്രമായൊരു ലൈബ്രറിയൊരുങ്ങി


'വളയം പിടിക്കാന് സ്ത്രീകളും'; ഡ്രൈവര് തസ്തികയിലേക്ക് വനിതകളെ നിയമിക്കാന് സര്‍ക്കാര് Kerala Government to Recruit Women for Driver Posts\n'വളയം പിടിക്കാന് സ്ത്രീകളും'; ഡ്രൈവർമാരായി വനിതകളെ നിയമിക്കാന് കേരള സര്‍ക്കാര്\nവനിതകള് നേരിടുന്ന വിവേചനങ്ങള് അവസാനിപ്പിച്ച് സമൂഹത്തിന്റെ സമസ്ത മേഖലകളിലും ലിംഗപദവി തുല്യത ഉറപ്പാക്കുന്നതിന്റെ ഭാഗമായാണ് സ്ത്രീകളെ ഡ്രൈവര്‍മാരായി നിയമിക്കുന്നതെന്ന് മന്ത്രി കെ.കെ.ശെെലജ\nUpdated: August 21, 2019 8:30:44 pm\nതിരുവനന്തപുരം: സര്‍ക്കാര് സര്‍വീസിലും പൊതുമേഖലാ സ്ഥാപനങ്ങളിലും വനിതകളെ ഡ്രൈവര്‍മാരായി നിയമിക്കാന് മന്ത്രിസഭ തീരുമാനിച്ചു. ഇതിനുവേണ്ടി നിലവിലുള്ള നിയമനചട്ടങ്ങളില് സർക്കാർ ഭേദഗതി വരുത്തും. സമൂഹത്തിന്റെ എല്ലാ മേഖലകളിലും ലിംഗ സമത്വം ഉറപ്പാക്കാനുള്ള തീരുമാനത്തിന്റെ അടിസ്ഥാനത്തിലാണ് സ്ത്രീകളെ ഡ്രൈവര്‍മാരായി നിയമിക്കുന്നതെന്ന് സർക്കാർ പറയുന്നു. ഇന്ന് ചേർന്ന മന്ത്രിസഭാ യോഗത്തിലാണ് തീരുമാനം.\nവനിതകള് നേരിടുന്ന വിവേചനങ്ങള് അവസാനിപ്പിച്ച് സമൂഹത്തിന്റെ സമസ്ത മേഖലകളിലും ലിംഗപദവി തുല്യത ഉറപ്പാക്കുന്നതിന്റെ ഭാഗമായാണ് സ്ത്രീകളെ ഡ്രൈവര്‍മാരായി നിയമിക്കുന്നതെന്ന് മന്ത്രി കെ.കെ.ശെെലജ പറഞ്ഞു. സര്‍ക്കാര് പൊതുമേഖലാ തലത്തില് സ്ത്രീകള് ഡ്രൈവര്‍മാരായി സേവനമനുഷ്ഠിക്കുന്നതിന് തടസമില്ലെന്നും ഇവിടങ്ങളിലെ തസ്തിക പുരുഷന്‍മാര്‍ക്ക് മാത്രമായി മാറ്റിവയ്ക്കേണ്ട ആവശ്യമില്ലെന്നും കണ്ടെത്തിയിരുന്നതായി ശെെലജ പറഞ്ഞു.\nRead Also: കോട്ടയം ജില്ലയിലെ കോളേജുകൾ എസ്‌എഫ്‌ഐ തൂത്തുവാരി; മഹാരാജാസിനെ നയിക്കാന് ദിവ്യ\nകേരളത്തിലെ ജനസംഖ്യയില് 51.4 ശതമാനം വനിതകളാണ്. എന്നാല് വിവേചനങ്ങളില് നിന്നും സ്ത്രീകള്‍ക്ക് പൂര്‍ണമായും മോചനം ലഭിക്കുന്നതിനോ നിയമങ്ങള് നല്‍കുന്ന സംരക്ഷണം പോലും പൂര്‍ണമായി അനുഭവിക്കുന്നതിനോ അവര്‍ക്കിനിയും കഴിഞ്ഞിട്ടില്ല. എന്നാല് ഈ സര്‍ക്കാര് വനിത ശിശുവികസന വകുപ്പ് രൂപീകരിച്ചതോടെ വലിയ മാറ്റമാണ് ഉണ്ടായത്. സര്‍ക്കാര്, പൊതുമേഖലാ തലത്തില് സ്ത്രീകള് ഡ്രൈവര്‍മാരായി സേവനമനുഷ്ഠിക്കുന്നതിന് തടസങ്ങളൊന്നുമില്ലെന്ന് വകുപ്പ് കണ്ടെത്തിയിരുന്നു. ബസുകള് ഉള്‍പ്പെടെ ഡ്രൈവിംഗ് മേഖലയില് എല്ലാത്തരം വാഹനങ്ങളും സ്ത്രീകള് ഓടിക്കുന്നുണ്ട്. അവര്‍ക്ക് അതിനുള്ള പ്രാപ്തിയും വിശ്വാസവുമുണ്ട്. അതിനാല് തന്നെ സര്‍ക്കാര്, പൊതുമേഖലാ തലത്തില് ഡ്രൈവര് തസ്തിക പുരുഷന്‍മാര്‍ക്ക് മാത്രമായി മാറ്റിവയ്‌ക്കേണ്ട ആവശ്യമില്ലെന്നും മന്ത്രി പറഞ്ഞു.\nസ്ത്രീകള് ഓഫീസ് വാഹനം ഓടിക്കുന്നതുകൊണ്ട് പ്രത്യേകിച്ച് അപാകതകളൊന്നുമില്ല. അതിനാലാണ് സര്‍ക്കാര് പൊതുമേഖലാ സര്‍വീസിലെ മറ്റ് തസ്തികകള് പോലെ തന്നെ ഡ്രൈവര് തസ്തികയിലും സ്ത്രീപുരുഷ ഭേദമന്യേ എല്ലാവര്‍ക്കും ജോലി ചെയ്യുവാനാവശ്യമായ സാഹചര്യം സൃഷ്ടിക്കുന്നത്. ഇത്തരത്തില് ലിംഗ വിവേചനത്തിനെതിര ധീരമായ കാല്‍വയ്പ്പ് നടത്തുന്നത് സമൂഹത്തില് ലിംഗനീതി നടപ്പിലാക്കുവാനും സമൂഹത്തിന്റെ ഉയര്‍ച്ചക്കും സഹായകരമാകും. മാത്രമല്ല, സമൂഹത്തില് സ്ത്രീകളോടുള്ള പൊതു കാഴ്ചപ്പാടിലും മാറ്റം വരുത്താന് ഇതുമൂലം കഴിയുമെന്ന് കരുതുന്നതായും മന്ത്രി കൂട്ടിച്ചേർത്തു.\nKerala Governmentwomen's rights\nWeb Title: Kerala government to recruit women for driver posts


: സ്വന്തം ലേഖകന് in News, വാര്‍ത്തകള് on September 26, 2014\nവാഷിംഗ്ടണ്: അഞ്ച് ദിവസത്തെ ഔദ്യോഗിക സന്ദര്‍ശനത്തിന് എത്തിയ പ്രധാനമന്ത്രി നരേന്ദ്ര മോഡിക്ക് അമേരിക്കന് ഫെഡറല് കോടതിയുടെ സമന്‍സ്. ഗുജറാത്ത് കലാപ കേസിലാണ് കോടതി സമന്‍സ് അയച്ചത്. അമേരിക്കയിലെ ഒരു സന്നദ്ധ സംഘടന നല്‍കിയ പരാതിയുടെ അടിസ്ഥാനത്തിലാണ് കോടതി നടപടി. 21 ദിവസത്തിനകം സമന്‍സിന് മോഡി മറുപടി നല്‍കണം. കലാപത്തിന് ഇരയായവര്‍ക്കുള്ള നഷ്ടപരിഹാരം മോഡിയില് നിന്ന് ഈടാക്കണമെന്ന് ആവശ്യപ്പെട്ടാണ് സംഘടന പരാതി നല്‍കിയത്.


ബിഎംഡബ്ല്യു6സീരീസ് : ഗ്രാന് ടൂറിസ്‌മോ വിപണിയില്\nBy Raji Mejo.08 Mar, 2018\nകൊച്ചി : ആദ്യത്തെ ബിഎംഡബ്ല്യു6സീരീസ് ഗ്രാന് ടൂറിസ്‌മോ ഓട്ടോ എക്‌സ്‌പോയില് അവതരിപ്പിച്ചു. ബിഎംഡബ്ല്യു ചെന്നൈ പ്ലാന്റില് തദ്ദേശീയമായി നിര്‍മിച്ചതാണ് ഗ്രാന് ടൂറിസ്‌മോ. പെട്രോള് വേരിയന്റില് ലഭ്യമാണ്.\nസ്‌പോര്‍ട്ട് സ്റ്റൈലിംഗിന്റെ ആവേശം ആഘോഷമാക്കുന്ന സ്‌പോര്‍ട്ട് ലൈന് ഡിസൈനില് ഗ്രാന് ടൂറിസ്‌മോ ലഭ്യമാണ്. ഡൈനാമിക് കാരക്ടര്, ഹൈഗ്ലോസ് ബ്ലാക്കിലുള്ള ട്രിം എലമെന്റ്‌സ്, ഇന്റീരിയറിലെ പ്രത്യേക വര്‍ണ്ണങ്ങള്, സ്‌പോര്‍ട്‌സ് ലെതര് സ്റ്റിയറിംഗ് എന്നിവ ശ്രദ്ധേയമാണ്.\nഎക്‌സ് ഷോറൂം വില 58,90,000 രൂപ. വിശാലമായ ലെഗ്‌റൂമും ഹെഡ്‌റൂമും സഹിതം മൂന്ന് സുഖകരമായ ഫുള് സൈഡ് സീറ്റുകളാണ് പിന് ഭാഗത്തുള്ളത്. ആറു ഡിസൈനുകളോടുകൂടിയ ആംബിയന്റ് ഇന്റീരിയര് ലൈറ്റിംഗ് ആണ് മറ്റൊരു പ്രത്യേകത. 40/20/40 സ്പ്ലിറ്റില് 1800 ലിറ്റര് ശേഷിയുള്ള ലഗേജ് കമ്പാര്‍ട്ട്‌മെന്റാണ് ഗ്രാന് ടൂറിസ്‌മോയ്ക്കുള്ളത്.\nകരുത്തുറ്റ കിഡ്‌നി ഗ്രില് സ്ലാറ്റുകളും, ഹൈഗ്ലോസ് ബ്ലാക്കിലുള്ള എയര് ബ്രെത്തറും സ്‌പോര്‍ട്ടിംഗ് കാരക്ടറിന് ശക്തി പകരുന്നു. റിയര് സീറ്റ് എന്റര്‍ടെയ്ന്‍മെന്റ് പ്രൊഫഷണല് സിസ്റ്റം മികച്ച വിനോദമാണ് നല്‍കുക.\nട്വിന് പവര് ടര്‍ബോ സാങ്കേതികവിദ്യ, കരുത്തും കാര്യക്ഷമതയും സംയോജിപ്പിക്കുന്നു. ആറ് എയര് ബാഗുകള്, ബ്രേക്ക് അസിസ്റ്റ് ഉറ്റപ്പെടെയുള്ള ആന്റി ലോക്ക് ബ്രേക്കിംഗ് സിസ്റ്റം, ഡൈനാമിക് ട്രാക്ഷന് കണ്‍ട്രോള് എന്നിവയും ശ്രദ്ധേയമാണ്.\nബിഎംഡബ്ല്യു സര്‍വീസ് ഇന്‍ക്ലൂസീവ്, ഇന്‍ക്ലൂസീവ് പ്ലസ് എന്നിവ ഗ്രാന് ടൂറിസ്‌മോയ്‌ക്കൊപ്പം ലഭ്യമാണ്.3വര്‍ഷമോ 40,000 കിലോമീറ്ററോ, 10 വര്‍ഷമോ, 2,00,000 കിലോമീറ്ററോ വരെയുള്ള പ്ലാനുകളില് നിന്ന് സര്‍വീസ് പാക്കേജുകള് തെരഞ്ഞെടുക്കാം.


കന്യാസ്ത്രീകൾക്ക് ഐക്യദാര്‍ഢ്യമറിയിച്ച് പ്രകടനം നടത്തിയ ജോയ് മാത്യുവിനെതിരെ കേസ്\n23 September, 2018 12:00:26 PM\nകോഴിക്കോട്: മുന് ജലന്ധറര് ബിഷപ്പ് ഫ്രാങ്കോ മുളയ്ക്കലിനെതിരെ പീഡന പരാതി നല്‍കിയ കന്യാസ്ത്രീക്കും അറസ്റ്റ് ആവശ്യപ്പെട്ട് സമരം ചെയ്ത കന്യാസ്ത്രീകള്‍ക്കും ഐക്യദാര്‍ഢ്യം അറിയിച്ച് പ്രകടനം നടത്തിയ നടനും സംവിധായകനുമായ ജോയ് മാത്യുവിനെതിരെ പൊലീസ് കേസെടുത്തു. 149, 147 വകുപ്പുകള് പ്രകാരം അന്യായമായ സംഘം ചേരല്, കലാപമുണ്ടാക്കാനുള്ള ശ്രമം എന്നിവയ്ക്കാണ് കേസെടുത്തിരിക്കുന്നത്.\nമിഠായിത്തെരുവില് പ്രകടനം നടത്തിയ ജോയ് മാത്യു അടക്കം കണ്ടാലറിയുന്ന 250 പേര്‍ക്കെതിരെയാണ് കേസെടുത്തിരിക്കുന്നത്. കഴിഞ്ഞ ബുധനാഴ്ചയായിരുന്നു പ്രകടനം. മിഠായി തെരുവ് പ്രകടന വിരുദ്ധ പ്രദേശമാണെന്ന് ചൂണ്ടിക്കാട്ടിയാണ് നടപടി.\nനേരത്തെ തെരുവില് സാസ്കാരിക കൂട്ടായ്മകളും പ്രതിഷേധങ്ങളും നിരോധിച്ചതിനെതിരെ ഈ തെരുവ് ഞങ്ങളുടേത് കൂടെയാണെന്ന മുദ്രാവാക്യമുയര്‍ത്തി മിഠായിത്തെരുവില് പ്രതിഷേധം നടന്നിരുന്നു. ഇതിന് പിന്നാലെയാണ് പ്രകടനം നടത്തിയവര്‍ക്കെതിരെയും പൊലീസ് കേസെടുത്തിരിക്കുന്നത്. കന്യാസ്ത്രീക്ക് നീതിക്ക് ലഭിക്കണമെന്നാവശ്യപ്പെട്ടായിരുന്നു കോഴിക്കോട്ടെ സാംസ്കാരിക കൂട്ടയ്മ പ്രകടനം നടത്തിയത്. കലാ സാംസ്കാരിക രാഷ്ട്രീയ രംഗത്തെ പല പ്രമുഖരും പ്രകടനത്തില് പങ്കെടുത്തിരുന്നു.\nകൊയിലാണ്ടി ദേശീയപാതയില് ഗ്യാസ് ടാങ്കർ ലോറിയും മീൻ ലോറിയും കൂട്ടിയിടിച്ച് ഒരാള് മരിച്ചു\nവിവാഹസര്‍ട്ടിഫിക്കറ്റിന് എത്തിയവരോട് മറ്റൊരു വിവാഹം കഴിക്കാന് നിര്‍ദ്ദേശം; സബ് രജിസ്ട്രാര് ഉള്‍പ്പെടെ4പേര്‍ക്ക് സസ്പെന്‍ഷന്\nമോട്ടോര് മോഷ്ടിക്കാന് എത്തി കിണറ്റില് വീണു; കൂട്ടുകാരെ വിളിച്ചതോടെ പിടിയിലുമായി\nലോഡ്ജിലെ കുളിമുറിയിൽ പെണ്‍കുട്ടിയുടെ നഗ്നചിത്രം പകര്‍ത്താന് ശ്രമം; ജീവനക്കാരൻ പിടിയിൽ\nമത്സ്യത്തൊഴിലാളികള്‍ക്ക് വീണ്ടും തിരിച്ചടി : ശക്തമായ കാറ്റില് അഞ്ച് ബോട്ടുകള് തകര്‍ന്നു\nഭക്ഷ്യ വിഷബാധ; കോഴിക്കോട് പയ്യോളി കീപ്പയൂർ സ്കൂളിലെ 20 വിദ്യാർത്ഥികള് ആശുപത്രിയിൽ\nകുറ്റ്യാടിയില് ഗ്ലാസ് മുറിക്കുന്നതിനിടെയുണ്ടായ അപകടത്തില് കടയുടമ മരിച്ചു; ഒരാള്‍ക്ക് പരിക്ക്\nകോഴിക്കോട് കൊടിയത്തൂരില് ചെങ്കല് ക്വാറിയില് മണ്ണിടിഞ്ഞ് വീണ് രണ്ട് തൊഴിലാളികൾ മരിച്ചു\nമിഠായിത്തെരുവിലെ ഗതാഗത നിയന്ത്രണം: ഐ.ഐ.എം റിപ്പോര്‍ട്ടിന് ശേഷം തീരുമാനം - കളക്ടര്\nകോഴിക്കോട് നൊച്ചാട് ഹയർ സെക്കന്‍ററി സ്കൂളിൽ റാഗിംഗ്; പ്ലസ് വൺ വിദ്യാർത്ഥിയുടെ കര്‍ണപടം പൊട്ടി\nകോഴിക്കോട് വിദ്യാര്‍ത്ഥിനി ട്രെയിന് തട്ടി മരിച്ച സംഭവം ആത്മഹത്യ; കാരണം നീറ്റ് പരീക്ഷയില് മാര്‍ക്ക് കുറഞ്ഞത്\nഫുള്‍ജാര് സോഡ: കോഴിക്കോട് കോര്‍പ്പറേഷന് ആരോഗ്യവിഭാഗം പണി തുടങ്ങി\nപാതയോരങ്ങളില് കംഫര്‍ട്ട് സ്റ്റേഷന്; നടപടികളുമായി കോഴിക്കോട് ജില്ലാ വികസന സമിതി\nഅധ്യാപകൻ ഉത്തര കടലാസ് തിരുത്തിയ സംഭവം: വീണ്ടും പരീക്ഷ എഴുതാനുള്ള നിർദേശം തള്ളി കുട്ടികൾ


ആരാധകരുടെ തിക്കും തിരക്കും, ശ്വാസം കിട്ടാതെ വാവിട്ട് കരഞ്ഞ് കുരുന്ന്; വാരിയെടുത്ത് കണ്ണുനീര് തുടച്ച് നദാല്: Rafael Nadal rescues crying kid from autograph-desperate crowd at US Open\nRafael Nadal Rescues Crying Kid From Autograph Desperate Crowd At Us Open\nനദാലിന്റെ ഓട്ടോഗ്രാഫിനായി ആരാധകര് തിരക്ക് കൂട്ടിയപ്പോള് അതിനിടയില് ശ്വാസം കിട്ടിനാകാതെ കുട്ടി കരയുകയായിരുന്നു\nSeptember 03, 2019 07:51:08 am\nഎന്തുകൊണ്ട് ലോകം തന്നെ ഇത്രമേല് സ്‌നേഹിക്കുന്നതെന്ന് ഒരിക്കല് കൂടി കാണിച്ചു തരികയാണ് ടെന്നീസ് ഇതിഹാസം റാഫേല് നദാല്. യുഎസ് ഓപ്പണിലായിരുന്നു ഹൃദയം തൊടുന്ന ആ കാഴ്ച അരങ്ങേറിയത്. തന്നെ കാണാനെത്തിയ ആരാധകരുടെ ഇടയില് നിന്നും കരയുന്ന ബാലനെ എടുത്തുയര്‍ത്തി കണ്ണീരൊപ്പുകയായിരുന്നു നദാല്\nനദാലിന്റെ ഓട്ടോഗ്രാഫിനായി ആരാധകര് തിരക്ക് കൂട്ടിയപ്പോള് അതിനിടയില് ശ്വാസം കിട്ടിനാകാതെ കുട്ടി കരയുകയായിരുന്നു. കുട്ടിയെ കണ്ടതും നദാല് അവനെ എടുത്തുയര്‍ത്തി തന്റെ അടുത്ത് നിര്‍ത്തി. ശേഷം കുഞ്ഞുമുഖത്തെ കണ്ണുനീര് തുടച്ചു കളഞ്ഞ നദാല് അവന്റെ തൊപ്പിയില് തന്റെ ഓട്ടോഗ്രാഫും നല്‍കി. കരയണ്ടെന്നും അച്ഛനേയും അമ്മയേയും കണ്ടെത്താമെന്നും നദാല് പറഞ്ഞു.\nതന്റെ നാലാം യുഎസ് ഓപ്പണ് കിരീടം ലക്ഷ്യമിട്ടാണ് നദാല് പോരിനിറങ്ങിയിരിക്കുന്നത്. കൊറിയന് താരം ഹിയന് ചങിനെ പരാജയപ്പെടുത്തി നദാല് നാലാം റൗണ്ടിലേക്ക് പ്രവേശിച്ചിരിക്കുകയാണ്. 6-3,6-4,6-2 ആയിരുന്നു സ്‌കോര്.\nRead Here: നദാലും സിസ്‌കയും വിവാഹിതരാകുന്നു; പക്ഷെ റാഫ കലിപ്പ് മോഡിലാണ്!


cartoonist shankar biography | കാർട്ടൂണിസ്റ്റ് ശങ്കറിന്റെ ജീവിതകഥ പുറത്തിറങ്ങി; പ്രകാശനം സ്പീക്കർ എം.ബി.രാജേഷ് നിർവഹിച്ചു - MarunadanMalayalee.com\nJuly 30, 202111:35 PM IST Permalink\nതിരുവനന്തപുരം : ഇന്ത്യൻ കാർട്ടൂൺ കലയുടെ പിതാവായ കാർട്ടൂണിസ്റ്റ് ശങ്കറിന്റെ ജീവിത കഥ സ്പീക്കർ എം.ബി.രാജേഷ് പ്രകാശനം ചെയ്തു. കാർട്ടൂണിസ്റ്റ് സുധീർ നാഥ് തയ്യാറാക്കി കേരള ലളിതകലാ അക്കാദമി പ്രസിദ്ധീകരിച്ച പുസ്തകം മുഖ്യമന്ത്രിയുടെ പ്രസ് സെക്രട്ടറിയും കവിയുമായ പ്രഭാവർമ്മ ആദ്യ കോപ്പി സ്വീകരിച്ചു.\nചടങ്ങിൽ കേരള ലളിതകലാ അക്കാദമി ചെയർമാൻ നേമം പുഷ്പരാജ്, എം.എൽ എമാരായ യു. പ്രതിഭ, ഡോ. സുജിത്ത് എന്നിവർ പങ്കെടുത്തു.\nശങ്കറിന്റെ അടുത്ത ചിത്രത്തിൽ തെലുഗു സൂപ്പർ താരം രാം ചരൺ നായകൻ\nസംവിധായകൻ ശങ്കറിന്റെ മകൾ ഐശ്വര്യ വിവാഹിതയായി\nപാക്കിസ്ഥാന്റെ പോക്ക് എങ്ങോട്ട്?\nപ്രമുഖ കാർട്ടൂണിസ്റ്റ് കർട്ട് വെസ്റ്റർഗാർഡ് അന്തരിച്ചു\n'മോൺസൻ മാവുങ്കലിന്റെ ഡ്രൈവർ അജി നെട്ടൂരിന്റെ അഭിമുഖം 24ന്യൂസ് കാണിക്കുക ആയിരുന്നു; ദൗർഭാഗ്യമെന്നു പറയട്ടെ, 24 ന്യൂസ് റിപ്പോർട്ടർ സഹിൻ ആന്റണി ചേട്ടനാണ് ലാൽജി സാറിനെ വീട്ടിൽ കൊണ്ടുവരുന്നത്; ലാൽജി സാറിനും മോൻസൻ സാറിനും അടുത്ത ബന്ധമാണ്' എന്ന് അജി പറയുമ്പോഴേക്കും ദൃശ്യം മുറിഞ്ഞു; ശ്രീജിത്ത് പണിക്കരുടെ പോസ്റ്റ് ചർച്ചയാവുന്നു


പ്രണയം നടിച്ച് ജീവനക്കാരിയെ പീഡിപ്പിച്ച് ദൃശ്യങ്ങള് പകര്‍ത്തിയ കേസില് യുവാവ് പിടിയില്\nകൊച്ചി: പ്രണയം നടിച്ച് ജീവനക്കാരിയെ പീഡിപ്പിച്ച് ദൃശ്യങ്ങള് പകര്‍ത്തിയ കേസില് യുവാവ് പിടിയില്.\nതൃപ്പൂണിത്തുറ എരൂര് സ്വദേശി സെല്‍വരാജാണ് (40) പിടിയിലായത്. കലൂരില് കടമിടപാട് സ്ഥാപനത്തിന്‍റെ എം.ഡിയാണിയാള്.\nആലുവ സ്വദേശിനിയുടെ പരാതിയില് കടവന്ത്ര പൊലീസാണ് പ്രതിയെ അറസ്റ്റ് ചെയ്തത്. പ്രണയം നടിച്ച സെല്‍വരാജ് കഴിഞ്ഞ വര്‍ഷം ജൂണില് യുവതിയെ ആദ്യം സ്ഥാപനത്തില് വെച്ച് പീഡിപ്പിക്കുകയായിരുന്നു. തുടര്‍ന്ന് ദൃശ്യങ്ങള് മൊബൈലില് പകര്‍ത്തി. പിന്നീട് ക്ലസ്റ്റര് മീറ്റിങ് എന്ന വ്യാജേന വയനാട്ടിലടക്കം എത്തിച്ച് പീഡനത്തിന് ഇരയാക്കുകയായിരുന്നു. ദൃശ്യങ്ങള് കാട്ടി ഭീഷണിപ്പെടുത്തിയായിരുന്നു പീഡനം. വിവരം പുറത്തുപറഞ്ഞാല് കൊല്ലുമെന്ന് ഭീഷണിപ്പെടുത്തി. ഇതിനിടെ യുവതി വിവാഹിതയായി.\nതുടര്‍ന്ന് ചിത്രങ്ങള് പുറത്തുവിടുമെന്ന് ഭീഷണിപ്പെടുത്തി പണം ആവശ്യപ്പെട്ടു. പണത്തിന് പകരം സ്വര്‍ണം നല്‍കിയെങ്കിലും ഭീഷണി തുടര്‍രുകയായിരുന്നു. ഇതോടെ യുവതി പൊലീസില് പരാതിപ്പെട്ടു.\nരോഗപ്രതിരോധശേഷി വര്‍ദ്ധിപ്പിക്കാന് ദിവസവും ഒരു പേരയ്ക്ക കഴിക്കൂ


ദേശീയ പുരസ്കാരജേതാവായ നടി രാധാമണി അന്തരിച്ചു - ഇ വാർത്ത | evartha\nNews Desk 20 October 2019\nപ്രശസ്ത തെന്നിന്ത്യൻ- ബോളിവുഡ് നടിയും ദേശീയ പുരസ്കാരജേതാവുമായ രാധാമണി ( 67) അന്തരിച്ചു. ചെന്നൈയിലെ വടപളനിയിലെ വീട്ടിലായിരുന്നു അന്ത്യം. ദീർഘകാലമായുള്ള ശ്വാസകോശ സംബന്ധിയായ രോഗത്തെ തുടർന്നാണ് മരണം.\nവിവിധ ഭാഷകളിൽ മുൻനിര താരങ്ങളായ പ്രേംനസീർ, സത്യൻ, മോഹൻലാൽ, മമ്മൂട്ടി. ഷാരൂഖ് ഖാൻ തുടങ്ങിയ നായകർക്കൊപ്പം ധാരാളം സിനിമകളിൽ ശ്രദ്ധേയ വേഷങ്ങൾ ചെയ്ത നടിയാണ് രാധാമണി. മലയാളത്തിൽ ദേശീയ പുരസ്കാരത്തിനർഹമായ അരവിന്ദൻ സംവിധാനം ചെയ്ത ചിത്രം ഉത്തരായനത്തിൽ നായികാ കഥാപാത്രത്തെ അവതരിപ്പിച്ചത് രാധാമണിയായിരുന്നു. ഈ സിനിമയിലെ അഭിനയം തന്നെയാണ് രാധാമണിക്കും ദേശീയ പുരസ്കാരംലഭിക്കാൻ കാരണമായത്. മലയാളത്തിൽ കൊടിയേറ്റം, അരക്കള്ളൻ മുക്കാൽ കള്ളൻ എന്നിവയാണ് രാധാമണി വേഷമിട്ട മറ്റ് പ്രധാന ചിത്രങ്ങൾ.\nസിനിമാ നിർമാണരംഗത്ത് നിലവിളക്ക് എന്ന നിർമാണസംരഭം രാധാമണിയെന്ന നടിയുടെ പ്രൌഡജീവിതത്തിന് വിരാമമിട്ടു. അവസാനകാലത്ത് ധാരാളം പരാധീനതകളുടെ ലോകത്തായിരുന്നു രാധാമണി. ജീവിക്കാനായി കഷ്ടപ്പെടുന്ന രാധാമണിയുടെ വാർത്ത മാധ്യമങ്ങളിൽ വാർത്തയായി. ഇതിനെ തുടർന്ന് സംസ്ഥാന സർക്കാരും സാംസ്കാരിക പ്രവര്‍ത്തക ക്ഷേമനിധി ബോര്‍ഡിൽ നിന്ന് ഒരു ലക്ഷം രൂപയുടെ സഹായം രാധാമണിക്ക് നൽകിയിരുന്നു.\nഇതിനെല്ലാം പുറമെ മകന് പറ്റിയ അപകടവും ചികിത്സാ ചെലവും തളർത്തിയതിന് പിന്നാലെയാണ് ദുരന്തം ഇരട്ടിയാക്കി ശ്വാസകോശ രോഗവും രാധാമണിയെ പിടികൂടിയത്. അസുഖം കൂടിയതിനെ തുടർന്ന് വൈകിട്ടോടെ വടപളനിയിലെ വീട്ടിൽ ആയിരുന്നു അന്ത്യം.സംസ്കാരം നാളെ രാവിലെ 11 മണിക്ക് ചെന്നൈയിൽ നടക്കും.\nTopics: Actress radhamani National award winner


ഹിപ്പൊപ്പൊട്ടാമസിന്‍റെ ഭീമൻ വെങ്കല പ്രതിമ മോഷണം പോയി\nഹിപ്പൊപ്പൊട്ടാമസിന്‍റെ ഭീമൻ വെങ്കലപ്രതിമ മോഷണം പോയി. ഇംഗ്ലണ്ടിലെ ടണ്‍ബ്രിഡ്ജ് വെൽസിലുള്ള ചിൽസ്റ്റോണ് ഗാർഡനിൽ നിന്നുമാണ് ഏകദേശം 680 കിലോ ഭാരമുള്ള പ്രതിമ മോഷണം പോയത്.\nപ്രതിമ മോഷണം പോയതുമായി ബന്ധപ്പെട്ട് കെന്‍റ് പോലീസ് ഫേസ്ബുക്കിൽ കുറിപ്പ് പങ്കുവച്ചതിനെ തുടർന്നാണ് സംഭവം പുറത്തറിയുന്നത്. വളരെയധികം ഭാരമുള്ള ഈ ഹിപ്പൊപ്പൊട്ടാമസിന്‍റെ പ്രതിമ ചുരുങ്ങിയത് അഞ്ച് പേരെങ്കിലും ചേർന്നാണ് മോഷ്ടിച്ചതെന്ന് പോലീസ് പറയുന്നു. ഏതെങ്കിലും ട്രക്കിനുള്ളിലായിരിക്കാം ഈ പ്രതിമ കയറ്റിയിരിക്കുന്നതെന്നും പ്രതിമ ഉയർത്താൻ യന്ത്ര സഹായം തേടിയിരിക്കാമെന്നും പോലീസ് പറഞ്ഞു.\nപ്രതിമയുടെ അസാധാരണമായ വലിപ്പം കാരണം ഇത് ആളുകളുടെ കണ്ണിൽപ്പെടാൻ സാധ്യതയുണ്ട്. ഇത് ശ്രദ്ധയിൽപ്പെടുന്നവർ ദയവായി പോലീസിൽ വിവരമറിയിക്കണമെന്നും കെന്‍റ് പോലീസ് അഭ്യർത്ഥിച്ചു.


ശ്രീജിവിന്റെ മരണം; കേന്ദ്രമന്ത്രിക്ക് ചെന്നിത്തല കത്തയച്ചു - themediasyndicate\nതിരുവനന്തപുരം: പോലീസിന്റെ ക്രൂര മര്‍ദ്ദനത്തിനിരയായി കൊല്ലപ്പെട്ട നെയ്യാറ്റിന്‍കര സ്വദേശി ശ്രീജിവിന്റെ മരണം സിബിഐ അന്വേഷിക്കണമെന്നാവശ്യപ്പെട്ട് പ്രതിപക്ഷ നേതാവ് രമേശ് ചെന്നിത്തല കേന്ദ്രമന്ത്രി ജിതേന്ദ്ര സിംഗിന് കത്തയച്ചു.\nകേസ് അന്വേഷിക്കില്ലെന്ന സിബിഐ നിലപാട് പുനപരിശോധിക്കണമെന്നും കേസ് അന്വേഷിക്കാന് സിബിഐയ്ക്ക് നിര്‍ദേശം നല്‍കണമെന്നും ചെന്നിത്തല കത്തില് ആവശ്യപ്പെടുന്നു.\nരണ്ട് വര്‍ഷം മുന്‍പ് ലോക്കപ്പ് മര്‍ദനത്തെ തുടര്‍ന്ന് കൊല്ലപ്പെട്ട തന്റെ സഹോദരന് ശ്രീജിവിന് നീതി ലഭിക്കണമെന്നാവശ്യപ്പെട്ടാണ് സഹോദരന് ശ്രീജിത്ത് സെക്രട്ടറിയേറ്റിനു മുന്‍പില് സമരം ചെയ്യുകയാണ്. കഴിഞ്ഞ ഡിസംബര് 22ന് കേസ് ഏറ്റെടുക്കണമെന്നാവശ്യപ്പെട്ട് സര്‍ക്കാര് സിബിഐയ്ക്ക് കത്തയച്ചിരുന്നു.\nഎന്നാല്, സര്‍ക്കാരിന്റെയും ഹൈക്കോടതിയുടേതുമായി നിരവധി കേസുകള് പക്കലുണ്ടെന്നും അതുകൊണ്ട് ഈ കേസ് ഏറ്റെടുക്കാനാകില്ലെന്നുമാണ് സിബിഐ അറിയിച്ചു. എന്നാല് ഇപ്പോള് ശ്രീജിത്തിനു പിന്തുണയുമായി രാഷ്ട്രീയ ചലച്ചിത്ര മേഖലയിലെ ആളുകള് രംഗത്ത് വന്നിരിക്കുകയാണ്. ശ്രീജിത്തിനു പിന്തുണ പ്രഖ്യാപിച്ചു കൊണ്ട് സോഷ്യല് മീഡിയ ക്യാംപെയ്‌നും ഇപ്പോള് നടക്കുന്നുണ്ട്.\nTags: letter to jithendra singhramesh chennithalasreejivin murderശ്രീജിവിന്റെ മരണം; കേന്ദ്രമന്ത്രിക്ക് ചെന്നിത്തല കത്തയച്ചു


നീരുറവ തേടി: June 2010\nഇന്നലെ വൈകിട്ടു ഏഷ്യാനെറ്റില് നടന്ന ഒരു ‘മഫ്ത വിവാദം ചര്‍ച്ച‘യാണ് എന്നെക്കൊണ്ട് ഈ പോസ്റ്റ് എഴുതിക്കുന്നതു.\nഒരു മാസത്തിനുള്ളില് മൂന്നാമതും കൊച്ചു കുട്ടികളുടെ മഫ്ത അഴിപ്പിക്കുന്ന സംഭവം ഉണ്ടാകുമ്പോള് പ്രതികരിക്കാതെ വയ്യ. കൂടാതെ ഒരു ഫാദര് തന്നെ ചര്‍ച്ചയില് പങ്കെടുത്തു, ‘സ്കൂള് യൂണീഫോമിന്റെ ഭാഗമാണതു, അതു സ്കൂള് തീരുമാനിക്കും, എന്തിനു മുസ്ലീംങ്ങള് ഇതിടണമെന്നു വാശി പിടിക്കുന്നു എന്നു ചോദിക്കുകയുണ്ടായി. ഇതാണെന്നെ ഏറ്റവും വേദനിപ്പിച്ച സംഗതി. ഒഴിവാക്കാനാവാത്ത ഒരു മത ചിഹ്നത്തോട് എന്തിനു ഇത്ര അസഹിഷ്ണുത? മതചിഹ്നം ധരിക്കുന്ന അച്ഛന്മാരും കന്യാസ്ത്രീകളും തന്നെ ഇങ്ങനെ പറഞ്ഞാല്, വേറെ ഏതൊരു സമൂഹത്തെയാണ് ഇതു ബോധ്യപ്പെടുത്താനാവുക? ചര്‍ച്ചയില് പങ്കെടുത്ത സര്‍ക്കാര് പ്രതിനിധി ഒരു മുസ്ലീം ആയതിനാലാകും വ്യക്തമല്ലാത്ത മറുപടി പറഞ്ഞ് ഒഴിഞ്ഞു കളഞ്ഞു. ചര്‍ച്ചക്കു നേതൃത്വം നല്‍കിയവന്റെ ശ്രദ്ധ മഫ്ത നിരോധിച്ചതു അവകാശത്തിന്മേലുള്ള കൈകടത്തലാണെന്ന യാദാര്‍ത്ഥ്യത്തിലൂന്നാതെ, മഫ്ത ഒഴിവാക്കിയാല് എന്താ നിങ്ങള്‍ക്ക് കുഴപ്പം എന്ന നിലയില് പ്രശ്നം ഉയര്‍ത്തലായിരുന്നു.\nആദ്യ സംഭവങ്ങളില് വൈദികരുടെ പൊതുജന മധ്യത്തിലെ സംസാരം ‘ഇതു ഒരാള്‍ക്കു പറ്റിയ കൈപ്പിഴ’ എന്ന നിലയിലായിരുന്നു. ടി.സിയില് വിടുതല് കാരണമായി ‘മഫ്ത ഇവിടെ അനുവദനീയമല്ല‘ എന്നെഴുതിയതു കൈപ്പിഴയെന്നു അംഗീകരിച്ചു സമൂഹം സമാധാനപരമായി മുന്നോട്ടു പോയി. പക്ഷെ വീണ്ടും അതു ഈ കേരള മണ്ണില് തന്നെ ആവര്‍ത്തിക്കുന്നു. ഒടുവില്, ചെയ്തതിനെ ഒരു ഉളുപ്പുമില്ലാതെ ന്യായീകരിക്കുന്നതു കാണുമ്പോള് ചിലതു പറയാതെ വയ്യ.\nഫാദറിനോട് പറയാന് ഞാനാഗ്രഹിച്ച മറുപടി “ഇതു മതേതര രാഷ്ട്രമായ ഇന്ത്യയാണ്” എന്നാണ്. അതില്‍കൂടുതല് എന്തു പറയാന്. നാടിന്റെ പൈതൃകം അറിയാത്തവനു നാട്ടുകാരനാവാനാവില്ല.\nസര്‍ക്കാരിനോട് പറയാനാഗ്രഹിക്കുന്നത് “ഇന്ത്യന് ഭരണഘടനക്കു മുകളിലാവരുത് സ്കൂളുകളുടെ നിയമങ്ങള് എന്ന് സകലരെയും ബോധ്യപ്പെടുത്തിക്കൊടുക്കണം” എന്നും. തന്റെ വിശ്വാസ വസ്ത്രം ധരിക്കുന്ന കുട്ടിയ പുറത്താക്കുന്ന സ്കൂള് നിയമമാണ് ഭാരതത്തില് മാറ്റപ്പെടേണ്ടത്. അതു മാറ്റാന് വയ്യാത്ത സ്കൂളുകള് നടത്തേണ്ടതു ഭാരതത്തിലല്ല എന്നു ബോധ്യപ്പെടുത്തേണ്ടതു ഭരണകൂടമാണ്. മാറ്റപ്പെടുന്നതു വിദ്യാര്‍ത്ഥിയുടെ മാന്യമായ വസ്ത്രമായാല് പിച്ചിച്ചീന്തപ്പെടുന്നതു നമ്മുടെ പൈതൃകങ്ങളാണ്. ചാനലുകാരുടെ ഉദ്ദേശങ്ങള് ഇപ്പോള് ജനങ്ങള്‍ക്കു വേഗത്തില് മനസ്സിലാവും. ചര്‍ച്ചകളിലൊക്കെ പെര്‍ഫോം ചെയ്യുന്നവനു മുഴുവന് സമയവും സ്വയം നിയന്ത്രിക്കാനും ഒളിച്ചുവെക്കാനും കഴിഞ്ഞെന്നു വരില്ലല്ലോ? അതിനാല് അതിനെക്കുറിച്ചു കൂറ്റുതലൊന്നും പറയുന്നില്ല.\nപണ്ട് മുതലേ പല മതവിഭാഗങ്ങളുടെയും നിയന്ത്രണത്തിലുള്ള സ്ഥാപനങ്ങളില് വിശ്വാസം അനുസരിച്ചുള്ള പ്രാര്‍ത്ഥനയും, ആശുപത്രി-വിദ്യാഭ്യാസ സ്ഥാപനങ്ങള് എന്നിവയില് ഒരുവനു ഏറ്റവും പെട്ടെന്നു പ്രാപ്യമായ അവസ്ഥയില് മുക്കിലും മൂലയിലും മതചിഹ്നങ്ങളും കാണാം. സ്വന്തം സ്ഥാപങ്ങളാണെങ്കില് കൂടി പൊതു സ്ഥലത്തു മത ചിഹ്നങ്ങള് എത്രമാത്രം പ്രദര്‍ശിപ്പിക്കാം എന്നു ഇക്കാലമത്രയും ആരും ചോദിക്കാഞ്ഞത് സമൂഹത്തിന്റെ മതനിരപേക്ഷതയാണെന്നു കാണണം നാം.\nഭക്ഷണത്തിനൊപ്പം സ്വന്തം വിശ്വാസവും കുട്ടികളുടെ അകത്തേക്കു കടത്തുന്ന സ്ഥാപനങ്ങളാണു പലതുമെങ്കിലും വിദ്യാഭ്യാസത്തിന്റെ ഗുണനിലവാരം മുന്‍നിര്‍ത്തിയും, സ്വന്തം വിശ്വാസം പ്രചരിപ്പിക്കുന്നതു ഒരു തെറ്റല്ല എന്ന കാരണത്താലും പലരുടേയും നിയന്ത്രണത്തിലുള്ള സ്ഥാപനങ്ങളില് നാം വിദ്യാര്‍ത്ഥികളെ അയച്ചു പോരുന്നു.\nഎന്നാല് സ്വന്തം വിശ്വാസം സമൂഹത്തില് കടത്തേണ്ടതു പൊതു വിദ്യാഭ്യാസത്തിനൊപ്പമല്ലെന്നു നാം തീരുമാനിക്കേണ്ടിയിരിക്കുന്നു. വിദ്യാഭ്യാസത്തിലെ ഫാസിസ്റ്റ്-കമ്മ്യൂണിസ്റ്റ് ആശയ കടന്നുകയറ്റങ്ങളെ ചെറുത്തതുപോലെ തന്നെ സമൂഹം ഒറ്റക്കെട്ടായി ഇത്തരം പ്രവണതകളെയും തടുക്കേണ്ടതുണ്ട്. വിദ്യാര്‍ത്ഥികളുടെ മതം തിരിച്ചു സ്കൂളുകള് നടത്തിയും മറ്റും നമുക്കു ഇതു പരിഹരിക്കാനാവില്ല. അവ വേലിക്കെട്ടുകള് തീര്‍ക്കാനെ സഹായിക്കു.\n“നാനാത്വത്തില് ഏകത്വമാണ്“ ഭാരതപ്പെരുമ. ഓരൊ ചെറിയ പൊതുജന കൂട്ടവും അങ്ങനെ തന്നെയാവണം. വിദ്യാര്‍ത്ഥിക്കൂട്ടങ്ങളും പൊതുജനവും പൊതു ഭരണവും രാഷ്ട്രീയ പാര്‍ട്ടികളും എല്ലാം അങ്ങനെയാവട്ടെ. ഒരു വിഭാഗത്തിന്റെ അടയാളങ്ങള് അഴിച്ചെറിയാന് ആവശ്യപ്പെടുന്നതു ആ വിഭാഗത്തെ പടിയടക്കുന്നതിന്റെ ഭാഗമായേ കാണാനാവൂ. തുണി പറിച്ചെറിയാന് നാം ഒരു വ്യക്തിക്കു കൊടുക്കുന്ന സ്വാതന്ത്ര്യത്തോളമെങ്കിലും തുണിയുടുക്കുന്നവനും കിട്ടേണ്ടണ്ടതുണ്ട്?\nപലര്‍ക്കും വിശ്വാസ പ്രചരണത്തിന്റെ ഒരു ഘട്ടം കഴിഞ്ഞിരിക്കുന്നു എന്നു വേണം ഇപ്പോള് മനസ്സിലാക്കാന്. അടിയുറച്ച വിശ്വാസിയിലേക്ക് മറ്റുള്ള വിശ്വാസങ്ങള് കടത്തി വിടുകയെന്നതു ബുദ്ധിമുട്ടാണെന്ന് ബോധ്യമായതിനാലാകാം ഇപ്പോള് മറ്റുള്ളവന്റെ വിശ്വാസം തകര്‍ക്കാന് ചിലര് ഇറങ്ങിപ്പുറപ്പെടുന്നതു. മതങ്ങളെ അറിയാന് അതിന്റെ ആശയങ്ങളെക്കുറിച്ചു ചര്‍ച്ചകള് നടത്താം. എന്നാല് മറ്റുള്ളവന്റെ മത ചിഹ്നങ്ങളെ നശിപ്പിക്കാന് ശ്രമിക്കുന്നതു നമുക്കു ചേര്‍ന്നതല്ല.\nഒരുമാസത്തിനുള്ളില് മഫ്ത അഴിപ്പിക്കുന്ന മൂന്നു സ്കൂളുകള്, മൂന്നും ഒരു പ്രത്യേക വിഭാഗത്തിന്റേതായതു യാദൃശ്ചികമെന്നു വിശ്വസിക്കാനാവുമോ? ചോദ്യപ്പേപ്പറില് അക്ഷന്തവ്യമായ അപരാധമായ മതനിന്ദ പ്രകടിപ്പിച്ചതും, ചിന്‍വാദ് പാലവും കൂട്ടി വായിക്കുന്നവര്‍ക്ക് സന്ദേഹിക്കാന് ഒരുപാടുണ്ട്.\nനമ്മുടെ നാടിന്നെതിരെയുള്ളതും, ഇസ്ലാമിനെതിരെയുള്ള ആക്രമണങ്ങളും ഇന്നു വ്യാപകമാണ്. ബുദ്ധികൊണ്ടും ശക്തികൊണ്ടും. അമേരിക്കന്-ഇസ്രായേല് കൂട്ടുകെട്ടുകള് തങ്ങളുടെ സ്വാധീനവും സമ്പത്തും പരമാവധി ഇസ്ലാമിന്നെതിരായും സാമ്രാജ്യത്വ സംസ്ഥാപനത്തിനായും ഉപയോഗപ്പെടുത്തുന്നുമുണ്ട്. അവിടങ്ങളില് നിന്നു നമ്മുടെ നാട്ടിലേക്കെത്തുന്ന സമ്പത്തിനെയും കാര്യമായി നിരീക്ഷിക്കേണ്ടിയിരിക്കുന്നു. പരസ്പരം വിദ്വേഷം പ്രകടിപ്പിക്കുന്ന സമൂഹത്തിന്നിടയിലേക്കു കടന്നു കയറാനും എല്ലാവരേയും തറപറ്റിക്കാനും എളുപ്പമാണ്. അറിഞ്ഞോ അറിയാതെയോ നാം ആര്‍ക്കും പിണയാളാവാതിരിക്കുക. കാണാചരടുകള് പകരം കൊണ്ടുപോകുന്നത് ഇവിടുത്തെ സമാധാന അന്തരീക്ഷമാകാതിരിക്കാന് എല്ലാവരും ജാഗരൂകരാവുക.\nPosted by പഥികന് at 3:04 PM 26 പേരുടെ അഭിപ്രായങള് ഇവിടെ\nLabels: പ്രതികരണം, സമകാലീനം


ആദ്യ റഫാൽ വിമാനം ഇന്ത്യക്ക് കൈമാറി, ചരിത്ര ദിനമെന്ന് പ്രതിരോധമന്ത്രി രാജ്‍നാഥ് സിംഗ് - Live Newage\nന്യൂഏജ് ന്യൂസ്, ബോര്‍ഡെക്സ്: ഫ്രാന്‍സിലെ ദസോൾട്ട് എവിയേഷന് നിര്‍മ്മിച്ച റഫാൽ വിമാനം ഇന്ത്യയ്ക്ക് കൈമാറി. ബോര്‍ഡെക്സിലെ മേരിഗ്നാക് എയര് ബേസില് വച്ചാണ് ആദ്യ റഫാൽ വിമാനം ഇന്ത്യ ഔദ്യോഗികമായി സ്വീകരിച്ചത്. വ്യോമസേനയുടെ 87ാ-മത് സ്ഥാപക ദിനത്തിലാണ് റഫാൽ യുദ്ധവിമാനം ഇന്ത്യന് പ്രതിരോധ മന്ത്രി രാജ്നാഥ് സിംഗ് ഏറ്റുവാങ്ങുന്നത്. വായുസേനാ ദിനമായ ഒക്ടോബര് 8ന് ദസറ ആഘോഷവുംകൂടിയാണ്. ദസറ ആഘോഷത്തോടനുബന്ധിച്ച് ആയുധ പൂജയും നടത്തിയിരുന്നു. ഭാരതീയ പരമ്പര്യം അനുസരിച്ച് ആയുധ പൂജയും നടത്തിയ ശേഷമാണ് കേന്ദ്ര പ്രതിരോധ മന്ത്രി രാജ്‌നാഥ് സിംഗ് ആദ്യ റഫാൽ യുദ്ധവിമാനം ഏറ്റുവാങ്ങിയത്.


തെരഞ്ഞെടുപ്പ് തിയതി പ്രഖ്യാപിച്ചിട്ടും പി.വി. അന്‍വര് എംഎല്‍എ നാട്ടിലില്ല - Keralabhooshanam Daily തെരഞ്ഞെടുപ്പ് തിയതി പ്രഖ്യാപിച്ചിട്ടും പി.വി. അന്‍വര് എംഎല്‍എ നാട്ടിലില്ല\nHome/NEWS/LATEST/തെരഞ്ഞെടുപ്പ് തിയതി പ്രഖ്യാപിച്ചിട്ടും പി.വി. അന്‍വര് എംഎല്‍എ നാട്ടിലില്ല\nതെരഞ്ഞെടുപ്പ് തിയതി പ്രഖ്യാപിച്ചിട്ടും നാട്ടിലില്ലാത്ത പി.വി. അന്‍വര് എംഎല്‍എയുടെ അസാന്നിധ്യം പ്രചാരണ ആയുധമാക്കാനൊരുങ്ങി യുഡിഎഫ്. നിലമ്പൂരില് പി.വി. അന്‍വര് വീണ്ടും മത്സരിച്ചേക്കുമെന്ന സൂചനകള്‍ക്കിടെയാണ് യുഡിഎഫിന്റെ പ്രചാരണം. ബിസിനസ് ആവശ്യത്തിന് വിദേശത്ത് പോയ പി.വി. അന്‍വര് ഉടന് മടങ്ങി വരുമെന്നാണ് സിപിഐഎമ്മിന്റെ വിശദീകരണം.\nരണ്ടു മാസത്തിലധികമായി പി.വി. അന്‍വര് എംഎല്‍എയുടെ അസാന്നിധ്യം മലപ്പുറം ജില്ലയിലെ രാഷ്ട്രീയ വേദികളില് സ്ഥിരം ചര്‍ച്ചയാണ്. എംഎല്‍എക്കെതിരെ ഇതിനിടെ നിരവധി ആരോപണങ്ങളുമുയര്‍ന്നു. എന്നാല് ബിസിനസ് ആവശ്യത്തിനായി ആഫ്രിക്കന് രാജ്യമായ സിയോറ ലിയോണയിലാണുള്ളതെന്ന് പി.വി. അന്‍വര് തന്നെ വ്യക്തമാക്കി . ഉടന് തിരിച്ചു വരുമെന്നും അന്‍വര് ഫേസ്ബുക്കിലൂടെ അറിയിച്ചിരുന്നു.\nഎന്നാല് തെരഞ്ഞെടുപ്പ് തിയതി പ്രഖ്യാപിച്ചിട്ടും പി.വി.അന്‍വര് മടങ്ങി എത്തിയില്ല. വിഷയം സജീവ പ്രചാരണ ആയുധമാക്കുകയാണ് യുഡിഎഫ്. തെരഞ്ഞെടുപ്പ് പ്രഖ്യാപിച്ചിട്ടും മടങ്ങി വരാത്തതില് ദുരൂഹതയുണ്ടെന്നാണ് യുഡിഎഫിന്റെ ആരോപണം. എംഎല്‍എയുടെ വിദേശ യാത്രയില് അസ്വാഭാവികതയില്ലെന്നും ഉടന് മടങ്ങി വരുമെന്നുമാണ് സിപിഐഎം ജില്ലാ നേതൃത്വത്തിന്റെ വിശദീകരണം.\nകൈവിട്ടു പോയ നിലമ്പൂര് മണ്ഡലം ഇത്തവണ തിരിച്ചു പിടിക്കാനുള്ള തീവ്ര ശ്രമത്തിലാണ് യുഡിഎഫ്. എംഎല്‍എ യുടെ അസാനിധ്യം തന്നെയാണ് യുഡിഎഫ് മണ്ഡലത്തില് പ്രധാന പ്രചാരണായുധമാക്കുന്നത്. പി.വി. അന്‍വര് വീണ്ടും ഇടത്പക്ഷ സ്ഥാനാര്‍ത്ഥിയായി നിലമ്പൂരില് മത്സരിച്ചേക്കുമെന്നാണ് സൂചനകള്.\nഇസ്രയേലില്‍നിന്ന് ഹെറോണ് ഡ്രോണുകള് വരുന്നു, ലക്ഷ്യം ലഡാക്കില് ചൈനയെ നിരീക്ഷിക്കല്


സിസേറിയനാണെന്നു കേട്ടതും ഭയന്നുവിറച്ചു, സ്വപ്നമെന്ന പോലെ കടന്നുപോയി; സൗഭാഗ്യയുടെ വാക്കുകൾ-Sowbhagya venkitesh talks about her delivery | Indian Express Malayalam\nsowbhagya venkitesh talks about her delivery\nപെട്ടെന്നായിരുന്നു സി സെക്ഷൻ വേണമെന്ന് തീരുമാനിച്ചത്. അത് കേട്ടപ്പോഴേ ഞാൻ ഭയന്നു വിറച്ചു\nDecember 7, 2021 11:55:37 am\nജീവതത്തിലേക്ക് പുതിയൊരാൾ കൂടി എത്തിയ സന്തോഷത്തിലാണ് സൗഭാഗ്യ വെങ്കിടേഷ്. ഗർഭകാലം മുതലുള്ള ഓരോ വിശേഷങ്ങളും സൗഭാഗ്യ ഇൻസ്റ്റഗ്രാമിലൂടെ ആരാധകരുമായി ഷെയർ ചെയ്തിരുന്നു. പ്രസവത്തിനായി ആശുപത്രിയിൽ എത്തിയതുമുതൽ കുഞ്ഞ് ജനിക്കുന്നതുവരെയുള്ള ഓരോ കാര്യങ്ങളും താരം പങ്കിട്ടിരുന്നു. തന്റെ പ്രസവത്തെക്കുറിച്ച് ഇൻസ്റ്റഗ്രാമിലൂടെ വിശദീകരിച്ചിരിക്കുകയാണ് താരം.\nതന്റേത് നോർമൽ ഡെലിവറി ആയിരുന്നില്ലെന്നും സിസേറിയനാണെന്നും സൗഭാഗ്യ പറയുന്നു. പെട്ടെന്നായിരുന്നു സി സെക്ഷൻ വേണമെന്ന് തീരുമാനിച്ചത്. അത് കേട്ടപ്പോഴേ ഞാൻ ഭയന്നു വിറച്ചു. എന്റെ കാർഡിയോളജിസ്റ്റായ രത്നവും ഡോ. ഷിഫാസും എന്റെ മാലാഖ ഡോ.അനിതയുമാണ് അത് സുഖകരമായ അനുഭവമാക്കി മാറ്റിയതിന് പിന്നിലെന്ന് സൗഭാഗ്യ പറഞ്ഞു.\nസിസേറിയൻ ഞാൻ വിചാരിച്ചതുപോലെ അത്ര ഭയാനകമല്ല. ഒരു സ്വപ്നം പോലെയാണ് അത് കടന്നുപോയത്. തീർച്ചയായും തന്റെ അനുഭവം വിശദമായി പങ്കുവയ്ക്കാമെന്നും സൗഭാഗ്യ പറഞ്ഞിട്ടുണ്ട്. തന്റെ ഡോക്ടര് അനിതക്കൊപ്പമുള്ള ചിത്രങ്ങളും സൗഭാഗ്യ പോസ്റ്റ് ചെയ്തിട്ടുണ്ട്.\nതനിക്ക് ഒരു പേരക്കുട്ടി പിറന്ന വിശേഷം സൗഭാഗ്യയുടെ അമ്മയും നർത്തകിയും നടിയുമായ താരാ കല്യാണ് ആണ് സോഷ്യൽ മീഡിയയിലൂടെ ആരാധകരെ അറിയിച്ചത്. സുദർശന എന്നാണ് മകൾക്ക് അർജുനും സൗഭാഗ്യയും പേരു നൽകിയത്.\nRead More: നാലു തലമുറകൾ ഒന്നിച്ച്; അമൂല്യമായ ചിത്രം പങ്കുവച്ച് സൗഭാഗ്യ\nWeb Title: Sowbhagya venkitesh talks about her delivery


ഇടിമിന്നലായി അവതരിച്ച് ടെസ്‍ല ടെക്കീല, കുപ്പിക്ക് ഞെട്ടിക്കുന്ന വില; എന്നിട്ടും 'സോള്‍ഡ് ഔട്ട്' | tesla launches tequila worth 250 dollar online out of stock within hours\nഇടിമിന്നലായി അവതരിച്ച് ടെസ്‍ല ടെക്കീല, കുപ്പിക്ക് ഞെട്ടിക്കുന്ന വില; എന്നിട്ടും 'സോള്‍ഡ് ഔട്ട്'\nFirst Published 7, Nov 2020, 3:04 PM\nപ്രമുഖ വാഹനനിര്‍മാതാക്കളായ ടെസ്‍ല അവതരിച്ച ടെക്കീല(tequila)യ്ക്ക് വന് ഡിമാന്‍ഡ്. സ്വന്തം വെബ്‍സൈറ്റിലൂടെ ടെസ്‍ല പുറത്തിറക്കിയ ടെക്കീല മിന്നല് വേഗത്തിലാണ് വിറ്റുപോയത്. മണിക്കൂറുകള്‍ക്കുള്ളില് 250 ഡോളര്, അതായത് 18490 രൂപ നല്‍കി ആളുകള് ടെസ്‍ല ടെക്കീല സ്വന്തമാക്കി. ഇടിമിന്നലിന്‍റെ ആകൃതിയില് അവതരിപ്പിച്ച ടെക്കീലയ്ക്കായി ഇപ്പോള് ആളുകള് കാത്തിരിക്കുകയാണ്.\nപ്രമുഖ വാഹനനിര്‍മാതാക്കളായ ടെസ്‍ല അവതരിച്ച ടെക്കീല(tequila)യ്ക്ക് വന് ഡിമാന്‍ഡ്. സ്വന്തം വെബ്‍സൈറ്റിലൂടെ ടെസ്‍ല പുറത്തിറക്കിയ ടെക്കീല മിന്നല് വേഗത്തിലാണ് വിറ്റുപോയത്.\nമണിക്കൂറുകള്‍ക്കുള്ളില് 250 ഡോളര്, അതായത് 18490 രൂപ നല്‍കി ആളുകള് ടെസ്‍ല ടെക്കീല സ്വന്തമാക്കി.\nഇടിമിന്നലിന്‍റെ ആകൃതിയില് അവതരിപ്പിച്ച ടെക്കീലയ്ക്കായി ഇപ്പോള് ആളുകള് കാത്തിരിക്കുകയാണ്.\n2018 ഏപ്രില് ഒന്നിനാണ് ടെസ്‍ല സിഇഒ ഇലോണ് മസ്ക്ക് ടെസ്‌ലക്കീല(teslaquila) എന്ന ആശയം ആദ്യമായി പങ്കുവെച്ചത്.\nഎന്നാല്, വിഡ്ഢി ദിനത്തിലെ ആ ട്വിറ്റ് ഒരു തമാശയാണെന്നാണ് മിക്കവരും കരുതിയത്. ടെസ്‌ലക്കീല കുപ്പികളുമായി ടെസ്‍ല മോഡല് 3യുടെ ഒപ്പം നില്‍ക്കുന്ന സ്വന്തം ചിത്രവും മസ്ക്ക് പങ്കുവെച്ചിരുന്നു.\n2018 ഒക്ടോബറില് തന്നെ ടെക്കീല ഉത്പാദനത്തിനുള്ള അനുമതിക്കാന് ടെസ്‍ല ശ്രമിച്ച് തുടങ്ങിയിരുന്നു.\nഎന്നാല്, എതിപ്പുമായി മെക്സിക്കോയിലെ ടെക്കീല നിര്‍മ്മാതാക്കള് എത്തിയതോടെ പദ്ധതികള് വഴിയിലായി.\nടെസ്‍ലക്കീല എന്ന പേര് തങ്ങളുടെ ഉത്പന്നത്തിന് വെല്ലുവിളിയാകുമെന്നായിരുന്നു മെക്സിക്കോയുടെ ടെക്കീല റെഗുലേറ്ററി കൗണ്‍സിലിന്‍റെ വാദം.\nഈ പ്രശ്നങ്ങളെല്ലാം പിന്നീട് നീങ്ങി. ടെക്കീലയടക്കമുള്ള മദ്യത്തിന്‍റെ പ്രമുഖ നിര്‍മ്മാതാക്കളായ മെക്സിക്കോയിലെ ഡെസ്റ്റിലഡോറ ഡെല് വലെ ഡി ആണ് ടെസ്‍ല ടെക്കീല നിര്‍മ്മിക്കുകയെന്ന് ടെക്കീല റെഗുലേറ്ററി കൗണ്‍സില് അറിയിച്ചു.\nനിലവില് വാഷിംഗ്ടണ്, ന്യൂയോര്‍ക്ക്, കാലഫോര്‍ണിയ എന്നിങ്ങനെ തിരഞ്ഞെടുത്ത നഗരങ്ങളില് മാത്രമാണ് ടെസ്‍ല ടെക്കീല ലഭിക്കുകയുള്ളൂ.\nവാഹന നിര്‍മ്മാതാക്കളാണെങ്കിലും ഇടയ്ക്കിടെ ഇത്തരത്തിലുള്ള ഓണ്‍ലൈന് കച്ചവടങ്ങള് ടെസ്‍ല നടത്താറുണ്ട്.\nവന് പ്രതികരണങ്ങളാണ് ടെസ്‍ല അവതരിപ്പിക്കുന്ന ഓരോ ഉത്പന്നങ്ങള്‍ക്കും ലഭിക്കാറുള്ളത്. ടീ ഷര്‍ട്ടുകള്, കുട്ടിക്കാറുകള്, പവര്‍ബാങ്കുകള് തുടങ്ങി വിവിധ ഉത്പന്നങ്ങളാണ് ടെ‍സ്‍ലയുടെ ഓണ്‍ലൈന് ഷോപ്പിംഗ് സൈറ്റിലുള്ളത്.


അഭിഷേകം : Deepika.com Leader Page\nസുഗന്ധസസ്യങ്ങളുടെയും പരിമളദ്രവ്യങ്ങളുടെയും നാഥനായവനു തന്‍റെ വാഴ്‌വി‌ലെ വാസത്തിനിടയിൽ ലഭിച്ച ഒരു തൈലാഭിഷേകം. അതും ഒരു നാരിയിൽനിന്ന്. പണപ്രേമികൾക്കും ദുരാഗ്രഹികൾക്കും അവളുടെ ചെയ്തി ഒരു പാഴ്ചെലവായപ്പോൾ കർത്താവിനു അത് സദ്പ്രവൃത്തിയും മഹത്തായ നിക്ഷേപവുമായി.\nസന്പന്നരും സംപൂജ്യരുമായ പലരും അവന്‍റെ മിത്രങ്ങളും ശ്രോതാക്കളുമായുണ്ടായിരുന്നു. എങ്കിലും, അവർക്കൊന്നും തോന്നാതിരുന്നത് ഒരു സ്ത്രീക്ക് തോന്നി. അതുകൊണ്ടുതന്നെ അവളുടെ പേരും പ്രവൃത്തിയും വേദഗ്രന്ഥത്തിന്‍റെ ഏടുകളിൽ ഇടം നേടി. നമ്മുടെ ഹൃദയമാകുന്ന ബഥാനിയായിൽ എത്രയോ തവണ നമ്മുടെ നാഥൻ അതിഥിയായി എത്തിയിട്ടുണ്ട്. അവനെ ആതിഥ്യമര്യാദകളോടെ നാം സ്വാഗതം ചെയ്തിട്ടുണ്ടോ, സ്വീകരിച്ചിട്ടുണ്ടോ, സൽക്കരിച്ചിട്ടുണ്ടോ? ഓർക്കണം, നാം വിളന്പിക്കൊടുക്കുന്ന ആത്മീയവിഭവങ്ങളാണ് പൈദാഹങ്ങൾ അകറ്റി അവനെ സംതൃപ്തനാക്കുന്നത്. അവയിൽ പ്രഥമം നമ്മുടെ അനുതാപം തന്നെ. ഹൃദയമാകുന്ന വെണ്‍കൽഭരണിയിൽ മനസ്താപത്തിന്‍റെ നാർദിൻ നിറച്ചു വയ്ക്കാം.\nദൈവത്തിനർഹമായത് യഥാസമയം യഥോചിതം കൊടുക്കുന്നവരിലാണ് അവിടുത്തെ ദൃഷ്ടി പതിയുക. മനുഷ്യർക്ക് കാണാൻ കഴിയുന്ന തരത്തിലുള്ള സന്പത്തും സംഭാവനകളുമൊക്കെ നാം അവനെപ്രതി കൊടുത്തിട്ടുള്ളവ നല്ലതുതന്നെ. അവയോടൊപ്പം, അവയെക്കാളുപരി അവൻ മാത്രം കാണുന്ന നമ്മുടെ ഹൃദയം അർപ്പിച്ചിട്ടുണ്ടോ? ബഥാനിയായിലെ പെണ്‍പിറന്നവൾ കർത്താവിന്‍റെ ശിരസുപൂശിയത് അവളിലെ പശ്ചാത്താപത്തിന്‍റെ പനിനീർ കൊണ്ടായിരുന്നു. അതിന്‍റെ പരിമളത്തിലാണ് അവൻ ആകൃഷ്ടനായത്. അതുകൊണ്ടാണ് അതു ശിമയോൻ വിളന്പിവച്ചവയെക്കാൾ രുചികരമായി തോന്നിയതും. ശിമയോന്‍റേത് ഭൗതികവിഭവങ്ങളായിരുന്നെങ്കിൽ അവളുടേത് ആത്മീയമായിരുന്നു. അവൻ വിരുന്നൊരുക്കിയതു തന്‍റെ ഉൗട്ടുമുറിയിലെ വട്ടമേശയിലായിരുന്നെങ്കിൽ അവൾ തന്‍റെ പൊട്ടിത്തകർന്ന ഉൾത്തടത്തിലായിരുന്നു.\nനാം കൊടുക്കുന്നതിന്‍റെ ഭാരമല്ല, കൊടുക്കുന്പോഴുള്ള നമ്മുടെ ഭാവമാണ് കർത്താവ് കണക്കിലെടുക്കുക. ആരുടെയും ആത്മീയതയെയും ഭക്തിപ്രകടനങ്ങളെയും പാഴ‌്‌വേലയായി കാണുകയോ വിമർശിക്കുകയോ ചെയ്യാതിരിക്കാം. ദൈവം അവയ്ക്കൊക്കെ നാമറിയാത്ത വ്യാഖ്യാനവും അർഥവും നൽകുന്നുണ്ട്. ആത്മീയതയെ കന്പോളക്കണ്ണുകൾകൊണ്ടു കണ്ട്, ലാഭനഷ്ടങ്ങളുടെ ത്രാസിൽ തൂക്കിനോക്കരുത്. വിശ്വാസജീവിതത്തിൽ ലാഭങ്ങൾ മാത്രമല്ല, ചില നഷ്ടങ്ങളുമുണ്ടാകും. ദൈവത്തെ സ്നേഹിക്കുകയും സേവിക്കുകയും ചെയ്യുക എന്നതാണ് പ്രധാനം. ആശിച്ച ആഗ്രഹങ്ങൾ കിട്ടാതെ വരുന്പോൾ ഇട്ടെറിഞ്ഞുപോകാനുള്ളതല്ല വിശ്വാസം. നമ്മുടെ ജീവിതസാഹചര്യങ്ങളകുന്ന ബഥാനിയായിൽ ശുദ്ധവും, മൂല്യമേറിയതുമായ കാണിക്കകൾ കർത്താവിനു നേദിക്കാനുള്ള വിശുദ്ധനാളുകളാണ് വലിയനോന്പിന്‍റേത്. അവയാൽ നമ്മുടെ ജീവിതം സൗരഭ്യപൂരിതമാകട്ടെ.


കമലിനും സക്കീർ ഹുസൈനും ബിസ്മില്ലാ ഖാനും പാകിസ്ഥാനിലേക്കുള്ള ബസ് റെഡിയാണോ?\nThu Dec 13 2018 10:40:00 GMT+0530 (IST)\nMathew Samuel| Updated On: 2017-01-15 17:30:46.0 | Location :\nഎവിടെനിന്നെന്നറിയാതെ ജാതിവാലുകൾ മുളയ്ക്കുന്ന കാലമാണിത്. ചിലർ സ്വമേധയാ വാലെടുത്തണിയുമ്പോൾ ചിലർക്കു നിർബന്ധപൂർവ്വം വാലു ചാർത്തിക്കൊടുക്കുന്നൂ, മറ്റു ചിലർ. ഹൈദരാബാദ് സർവ്വകലാശാലയിൽ ആത്മഹത്യ ചെയ്ത ദളിത് വിദ്യാർത്ഥിനേതാവ് രോഹിത് വെമുലയുടെ വാക്കുകളിൽ പറഞ്ഞാൽ മനുഷ്യൻ അവന്റെ സമീപസ്ഥ സ്വത്വത്തിലേക്കു ചുരുങ്ങുന്നു. സ്വത്വം ഒരു പേരിലേക്കു ചുരുങ്ങുന്നു. സംവിധായകൻ കമലിനെതിരായ ആക്രോശങ്ങളുടെ പശ്ചാത്തലത്തിൽ രാഷ്ട്രീയത്തിലെ മതധ്വനികളുടെ ഉപയോഗത്തെയും അതിനെ നേരിടുന്ന രീതിയെയും പരിശോധിക്കുന്നു, നാരദാ ന്യൂസ് എഡിറ്റർ മാത്യു സാമുവൽ...\nകമലിനു കമാലുദ്ദീന് എന്ന പേരുള്ള കഥ അടുത്ത കാലത്തു മാദ്ധ്യമങ്ങളില് കൂടിയാണു വായിച്ചറിഞ്ഞത്. എന്‍റെ പേരു വച്ചു ഞാന് ഏതു രാജ്യത്തേയ്ക്കാണു പോകേണ്ടത് എന്ന ചോദ്യവുമായി അലെന്‍സിയര് എന്ന പച്ചയായ മനുഷ്യൻ നടത്തിയ തെരുവിലെ പ്രതിഷേധവും മലയാളക്കര രണ്ടുകൈയും നീട്ടി സ്വീകരിച്ചു...\nഒരു പേരില് എന്തിരിക്കുന്നു എന്ന ചോദ്യം ഇപ്പോഴാണ് അര്‍ത്ഥമില്ലാതാകുന്നത്. രാഷ്ട്രീയത്തില് പോലും പേരിനുള്ളിലെ മതവും ജാതിയും പലപ്പോഴും നിര്‍ണ്ണായക ഘടകമായി മാറുന്നുണ്ട്. ഈയുള്ളവന്‍റെ ഒരു ക്ലാസിക് ഓര്‍മ്മ പങ്കു വയ്ക്കട്ടെ:\nപത്തനാപുരം കോളജിലെ കലാലയ രാഷ്‌ട്രീയമാണു രംഗം. ഈയുള്ളവൻ അപ്പോള് ഡിഗ്രി രണ്ടാം വർഷം പഠിക്കുന്നു. പേരിനു മാത്രമാണു പഠനം; കലാലയജീവിതത്തിന്‍റെ എല്ലാ രസവും ആസ്വദിച്ചുള്ള കുറേ നാളുകള് എന്ന വിശേഷണമായിരിക്കും കൂടുതല് ഉചിതം.\nക്യാമ്പസില് കൂടുതലും വിദ്യാര്‍ത്ഥിനികളാണ്. കെഎസ്‌യു സ്ഥിരമായി ജയിക്കുന്ന ഒരു ക്യാമ്പസാണ് ഇത്. ക്രൈസ്തവ കുടുംബത്തിൽ നിന്നും വരുന്ന വിദ്യാർത്ഥീ വിദ്യാർത്ഥിനികളാണ് ഇവിടെ കൂടുതല്.\nതെരഞ്ഞെടുപ്പായി... എസ്എഫ്ഐയുടെ പാനലില് കോളേജ് യൂണിയന് ചെയര്‍മാന് സ്ഥാനത്തേക്കു മത്സരിക്കുന്നത് അജി എ എന്ന വിദ്യാര്‍ത്ഥിയാണ്. എതിര്‍സംഘടനയിലാണ് എങ്കിലും വ്യക്തിപരമായി എനിക്ക് ഏറെ മതിപ്പുള്ള ഒരു യുവാവാണ് ഇദ്ദേഹം. പഠനത്തിലും ടിയാന് പിന്നിലല്ല. ഇടപെടുന്ന ഓരോ വിഷയത്തിലും അജിയ്ക്ക് ചെറുപ്പം മുതല് തന്നെ വ്യക്തമായ ധാരണയുണ്ട്. ചെറുപ്പം മുതല് എന്നു പറയാന് കാരണമുണ്ട്. ലോവർ പ്രൈമറി ക്ലാസ് മുതൽ ഒരുമിച്ചു പഠിക്കുന്ന എന്‍റെ അയല്‍വാസി കൂടിയാണ് അജി. ക്ലാസിക് സിനിമകള് കാണാനും നല്ല പുസ്തകങ്ങള് വായിക്കാനും ഈ സൗഹൃദം എന്നെ വളരെ പ്രേരിപ്പിച്ചിട്ടുണ്ട്. പുറംലോകത്തേക്കുള്ള ഒരു വാതില് ഇവയാണ് എന്നു സ്കൂള്-കോളേജ് പഠനകാലത്ത് എന്നെ മനസിലാക്കിയ ആള് കൂടിയാണ് അജി.\nഅജിയുടെ എതിര്‍സ്ഥാനാര്‍ഥിയായി കെഎസ്‌യു അവതരിപ്പിച്ചത് 'അത്ര പോരാ' എന്ന ഫീലിംഗ് ആദ്യമേ ഉണര്‍ത്തുന്ന ഒരാളെയായിരുന്നു. ആള് ക്രിസ്ത്യാനിയാണ്. (പേരു മനപ്പൂര്‍വ്വമായി പറയുന്നില്ല) ഒരു സാഹചര്യത്തിലും എന്തു കുന്തം പറഞ്ഞാലും കേട്ടാലും മനസിലാകാത്തവൻ. പക്ഷെ ആശാന്‍റെ കൈയില് കുറെ കവലപ്രസംഗങ്ങള് സ്റ്റോക്ക് ഉണ്ടാകും. കൂടുതലും ബാലകൃഷ്ണപിള്ളയുടെ പ്രസംഗങ്ങള് ആയിരിക്കും. അത് അങ്ങനെത്തന്നെ അവതരിപ്പിക്കാന് പോലും ടിയാന് അറിയില്ല. പിന്നെ കുറച്ചു മസാല കൂടിയിട്ട് എങ്ങനെയെങ്കിലും അവതരിപ്പിക്കും. അങ്ങനെ ഇദ്ദേഹത്തിന്‍റെ നേതൃത്വത്തില് കെഎസ്‌യുവിന്‍റെ പാനല് ഒരുങ്ങി.\nഈയുള്ളവനും ആ പാനലില് കൗൺസിലർ സ്ഥാനത്തേക്ക് ഒരു കൈ നോക്കുന്നുണ്ട്. ജയിക്കണം എങ്കില് ആരോടെങ്കിലും വോട്ടു 'തെണ്ടണം', പ്രത്യേകിച്ചു പെൺകുട്ടികളോട്! അതു ക്യാമ്പസിന്‍റെ നാട്ടുനടപ്പാണ്. ഇക്കാര്യത്തില് ഞാന് ഭൂലോകപരാജയമാണ് എന്ന് അവര്‍ക്കു തന്നെ തോന്നി കാണും - അവര് എനിക്കു ഫ്രീയായി ചില ഉപദേശങ്ങളും തന്നു. ക്ലാസും ബാച്ചും ഒന്നും നോക്കേണ്ട, അഞ്ചാറു പെണ്‍കുട്ടികളെ എങ്കിലും ലൈന് വലിക്കണം. അതില് മൂന്നോ നാലോ പേരു പ്രചാരണത്തിനിറങ്ങിയാലും നീ രക്ഷപ്പെട്ടു. എവിടുന്ന് ? മൂന്നോ നാലോ പേരു പോയിട്ട് ഒരാളെ പോലും എനിക്കു പ്രചാരണത്തിനിറങ്ങാനും മാത്രം ലൈന് ഇടാന് പറ്റിയില്ല. (ബുദ്ധിയുള്ളവര് പണ്ടേ അതൊക്കെ പയറ്റിയിരുന്നു..)\nജയിക്കില്ല എന്ന് ഉറപ്പാണ്, അതിനാല് തന്നെ പിന്മാറാനും ശ്രമിച്ചു... പക്ഷെ നടന്നില്ല. പാനല് തികയണമല്ലോ... ഞാനും നിന്നു! തോല്‍വി പലതും ഏറ്റുവാങ്ങി ശീലിച്ച എനിക്ക് അതിലൊരു വ്യാകുലതയും ഇല്ല എന്നുള്ളതാണു സത്യം.\nകോളേജ് യൂണിയന് ചെയര്‍മാനായി അജി ജയിക്കണം എന്നാണു ഞാന് ആഗ്രഹിച്ചത്. കാരണം അയാള് അതിനു യോഗ്യനാണ് എന്ന് എനിക്കു നല്ല ബോധ്യവുമുണ്ട്.അജിയ്ക്ക് വേണ്ടി, പാര്‍ട്ടിയല്ല കഴിവിന്‍റെ മാനദണ്ഡം എന്നു ഞാന് പലരോടും വാദിക്കുകയും ചെയ്തിട്ടുണ്ട്.\nതെരഞ്ഞെടുപ്പു കോലാഹലം അവസാനിക്കാൻ പോകുന്നു... കെഎസ്‌യുവിന്‍റെ മുഖ്യസാരഥി തോൽവി ഏതാണ്ട് ഉറപ്പിച്ച രീതിയിലായിരുന്നു കാര്യങ്ങളുടെ പോക്ക്. അജിയ്ക്കു ക്യാമ്പസില് നല്ല മേല്‍ക്കോയ്മയുണ്ടെന്ന് ഏകദേശം ഉറപ്പായി. അപ്പോഴാണ് എതിര്‍സ്ഥാനാര്‍ഥി അവസാനത്തെ തുറുപ്പ് ചീട്ടായ വര്‍ഗ്ഗീയത ഇറക്കുന്നത്.\nഅന്നു വരെ അജി എ. എന്നു സംബോധന ചെയ്തിരുന്നത്, പിന്നീടങ്ങോട്ട് അജി അഹമ്മദ് എന്നായി വിശേഷണം. 'അജി അഹമ്മദ്' വേണോ മാമോദീസ വെള്ളം വീണ ഞാന് വേണോ' എന്നായി ഇദ്ദേഹത്തിന്‍റെ ലൈന്. ഞാന് ഇതിനെ നഖശിഖാന്തം എതിര്‍ത്തു. തെരഞ്ഞെടുപ്പു കമ്മറ്റികളില് ഞാന് ഇതിനെതിരെ എന്‍റെ എതിര്‍പ്പുകള് പരസ്യമായി തന്നെ വാദിച്ചു. ഫലമുണ്ടായില്ല എന്നു പറയുന്നില്ല, എന്നെ കാലു വാരാനുള്ള തീരുമാനത്തില് അവര് ഒന്നിച്ചെത്തി. എനിക്ക് ഒരു വില്ലന് പരിവേഷവും ചാര്‍ത്തിക്കിട്ടി.\nഒടുവില് റിസള്‍ട്ട് വന്നപ്പോള് അജി തോറ്റു! കെഎസ്‌യു പാനല് ജയിച്ചപ്പോള് ഈയുള്ളവന് മാത്രം ജയിച്ചില്ല! എനിക്കു ചാര്‍ത്തിക്കിട്ടിയ വില്ലന് പരിവേഷം ഒന്നുകൂടി ബലപ്പെട്ടു എന്നു പറയാം.\nനമ്മുടെ പേരു വച്ചുള്ള ഏറ്റവും വൃത്തിഹീനമായ രാഷ്ട്രീയവും അതിലെ നേട്ടവും ഞാന് മനസിലാക്കുകയായിരുന്നു. അടിച്ചും പിടിച്ചും ഭരിക്കണം. ഇവിടെ ആവശ്യം വിജയം മാത്രമാണ്. അതിനല്പം ചോര പൊടിഞ്ഞാലും കുഴപ്പമില്ല എന്ന ഭാവം. മൃഗങ്ങളുടെ സ്വഭാവം എന്ന് ഇതിനെ വിശേഷിപ്പിക്കാന് കഴിയില്ല. അവര് വിശപ്പിനു മാത്രമാണ് ആക്രമണം നടത്തുന്നത്. എല്ലാറ്റിനും ഇങ്ങനെയാണ്, എന്നില്ല. പക്ഷെ നമുക്കു ചിരപരിചിതമായ രാഷ്ട്രീയത്തില് ഇങ്ങനെ തന്നെയാണ്.\nഇങ്ങനെയെല്ലാം ഭരണം പിടിച്ചവർക്കു മറ്റെന്തു ചിന്തിക്കാൻ കഴിയും?\n(ഓഫ് ബീറ്റില് പറയട്ടെ, അജി ഇപ്പോള് ദുബായില് സന്തോഷകരമായ പ്രവാസജീവിതം നയിക്കുന്നു. ജയിച്ച സ്ഥാനാര്‍ഥി പള്ളി സംബന്ധമായ രാഷ്ട്രീയവുമായി ബന്ധപ്പെട്ടു കളരിയില് എവിടെയോ ഇപ്പോഴും ഉണ്ട്.)\n1947ലെ വിഭജനകാലത്തെ ഒരു സംഭവം വായിച്ചതോര്‍ക്കുന്നു - തബല വിദ്വാനായ സാക്കിർ ഹുസൈന്‍റെ പിതാവ് അള്ളാ റാഖയെ പാകിസ്ഥാനിലേക്കുള്ള ട്രെയിനിലേക്കു ചിലരെല്ലാം ചേര്‍ന്നു പിടിച്ചു കയറ്റി. (അദ്ദേഹത്തിന് ഒരു മുസ്ലീം പേരാണല്ലോ... പോകേണ്ടത് പാകിസ്ഥാനിലേക്കെന്ന് അവര് നിശ്ചയിച്ചു കാണും) ട്രെയിനിനുള്ളില് പിടിച്ചുകയറ്റിയ അദ്ദേഹം മറ്റൊരു വാതിലിലൂടെ പുറത്തേക്കു വന്നു. അദ്ദേഹം പറഞ്ഞത് ഇതാണ് - എന്‍റെ നാടും എന്‍റെ വീടും ഇതാണ്. പോകേണ്ടവര് പൊയ്ക്കൊള്ളു, ഞാനില്ല... എന്‍റെ മണ്ണ് ഇതാണ്... ഇവിടെത്തന്നെ ഞാന് ജീവിച്ചു മരിക്കും!\nഭാരതരത്നം നല്‍കി ആദരിക്കപ്പെട്ട ഷെഹ്നായി വിദ്വാൻ ഉസ്താദ് ബിസ്മില്ല ഖാനും ഇതേ അനുഭവം ഉണ്ടായിട്ടുണ്ട്. അദ്ദേഹത്തെയും പാകിസ്ഥാനിലേക്ക് തള്ളിവിടാൻ അന്നു ശ്രമമുണ്ടായി. "മരണശേഷം നിങ്ങള്‍ക്കെന്നെ എവിടെയും കൊണ്ടുപോകാം...ജീവിക്കുന്നത് ഈ മണ്ണില് തന്നെയായിരിക്കും!" എന്ന ഉറച്ച വാക്കില് ഭാരതത്തിനു ലഭിച്ചത് എക്കാലവും അഭിമാനാര്‍ഹമായ ഒരു ജീവിതമാണ്. ഏറ്റവും കൂടുതല് ഹൈന്ദവസ്തുതികള് പാടിയിട്ടുള്ള ഒരു മഹാത്മാവ് കൂടിയാണ് ഇദ്ദേഹം.\nഇതെഴുതാനുണ്ടായ സാഹചര്യം കൂടി വിവരിക്കട്ടെ. തരക്കേടില്ലാതെ വരയ്ക്കുന്ന ഞങ്ങളുടെ മകന് കഴിഞ്ഞ ദിവസം കൃഷ്ണഭഗവാന്റെ മനോഹരമായ ഒരു പെയിന്റിംഗ് ഗ്രാഫിക്സില് ചെയ്തു. അതില് അതിയായ അഭിമാനം തോന്നിയതിനാലാകണം ആ പെയിന്റിംഗ് അവന് വിസിറ്റിംഗ് റൂമില് തന്നെ കൊണ്ടുവന്നു വച്ചു.\n"എടാ... പള്ളിയില് നിന്നും ആരെങ്കിലും വന്ന് ഇതൊക്കെ കണ്ടാല് മോശമാണ്. നീ ഇത് നിന്‍റെ റൂമില് കൊണ്ടു പോയി വയ്ക്ക്" അമ്മയുടെ ഉപദേശത്തിനു അവന് നല്‍കിയ മറുപടി എന്നെയും ഇരുത്തി ചിന്തിപ്പിക്കുന്നതായിരുന്നു-\n"ഇത് എന്റെ ക്രീയേറ്റീവിറ്റിയാണ്... നമ്മുടെ വീട്ടില് എനിക്കിഷ്ടമുള്ള സ്ഥലത്തു ഞാൻ ഇതു വയ്ക്കുന്നു... ഇത് ഇഷ്ടമില്ലാത്തവർ ഇങ്ങോട്ടു വരേണ്ട എന്നു ചിന്തിക്കുന്നതല്ലേ നല്ലത്? എന്നെ നോക്കുന്നവർ ഞാൻ വരച്ചതിനെയും നോക്കണം, അല്ലെങ്കിൽ നമ്മളും അവരെ കാണേണ്ട എന്നു തീരുമാനിക്കണം."\nപ്രാദേശിക വാർത്തകള്, പെരുവണ്ണാപുരത്തെ വിശേഷങ്ങള് എന്നിവയെല്ലാം മലയാളിയുടെ ആസ്വാദനത്തിനു തന്ന കമൽ, താങ്കളെ ഏതൊക്കെ പേരിൽ വിളിച്ചാലും മലയാളിയുടെ മനസില് അവ നശ്വരമാണ്. 'അഴകിയ രാവണനിലെ തയ്യൽക്കാരനായ നോവലിസ്റ്റ് എംപി അംബുജാക്ഷൻ കൈയില് കൊണ്ടു നടക്കുന്ന ചിറകൊടിഞ്ഞ കിനാവുകൾ മാത്രമാണ് ഇവരുടെ നിനവുകൾ!


Methil Devika Filed For Divorce From Actor Mukesh After 8 Years Of Togetherness, Latest Report |നടന് മുകേഷും ഭാര്യ മേതില് വേദികയും വേര്‍പിരിയുന്നു; എട്ട് വര്‍ഷത്തെ ദാമ്പത്യ ജീവിതം അവസാനിപ്പിക്കുന്നതായി റിപ്പോര്‍ട്ട് - Malayalam Filmibeat\n| Updated: Monday, July 26, 2021, 9:59 [IST]\nനടന് മുകേഷും ഭാര്യ മേതില് വേദികയും തമ്മിലുള്ള ദാമ്പത്യ ജീവിതം അവസാനിപ്പിക്കുന്നതായി റിപ്പോര്‍ട്ടുകള്. മറുനാടന് മലയാളി പുറത്ത് വിട്ട വാര്‍ത്തയിലാണ് മുകേഷ് രണ്ടാമതും ദാമ്പത്യ ജീവിതം അവസാനിപ്പിക്കാന് പോവുകയാണെന്ന് പറയുന്നത്. നടന് എന്നതിനപ്പുറം രാഷ്ട്രീയക്കാരന് കൂടിയായ മുകേഷ് അടുത്തിടെ ചില ഫോണ് വിവാദങ്ങളില് കുടുങ്ങിയിരുന്നു. പിന്നാലെയാണ് ദാമ്പത്യ പ്രശ്‌നത്തെ കുറിച്ചും ഉയര്‍ന്ന് കേള്‍ക്കുന്നത്.\nമുകേഷില് നിന്നുള്ള അവഗണനകളും സിനിമാക്കാരനെന്ന നിലയിലുള്ള ചില ശീലങ്ങളുമാണ് വേദികയുമായിട്ടുള്ള ബന്ധത്തില് ഉലച്ചിലുണ്ടാക്കിയതെന്നാണ് പുറത്ത് വന്ന റിപ്പോര്‍ട്ടില് പറയുന്നത്. കൂടുതല് കാര്യങ്ങള് വിശദമായി വായിക്കാം...\nമുകേഷുമായി പിരിഞ്ഞ് മാസങ്ങള്‍ക്ക് മുന്‍പ് തന്നെ ദേവിക പാലക്കാടുള്ള കുടുംബവീട്ടിലേക്ക് താമസം മാറി ഇപ്പോള് അമ്മയ്‌ക്കൊപ്പമാണ്. മുകേഷുമായിട്ടുള്ള ബന്ധം തുടര്‍ന്ന് പോകാന് സാധിക്കാത്തത് കൊണ്ട് കുടുംബ കോടതിയെ സമീപിച്ചിരിക്കുകയാണ്. ബന്ധം നിയമപരമായി വേര്‍പ്പെടുത്താനുള്ള ശ്രമത്തിലാണെന്നും മറുനാടന്റെ റിപ്പോര്‍ട്ടില് പറയുന്നു. ആഴ്ചകളായി വാര്‍ത്ത പുറത്ത് വന്നെങ്കിലും ഔദ്യോഗിക സ്ഥീരികരണത്തിന് വേണ്ടി കാത്തിരിക്കുകയായിരുന്നു.\nവിവാഹമോചനത്തിന് വേദിക ഹര്‍ജി കൊടുത്തിരിക്കുകയാണെന്ന് ദേവികയുമായി ബന്ധപ്പെട്ട ആളുകളില് നിന്നും അറിഞ്ഞിട്ടുണ്ട്. അതേ സമയം മുകേഷിനെതിരെ ഭാര്യ ഗുരുതര ആരോപണങ്ങള് ഉന്നയിക്കുന്നതായും റിപ്പോര്‍ട്ടുണ്ട്. ഭാര്യയെ അവഗണിക്കുന്നത് മുതല് കുടുംബ കാര്യങ്ങള് പോലും ശ്രദ്ധിക്കുന്നില്ലെന്നുമടക്കം നിരവധി പരാതികള് ഉള്ളതായി റിപ്പോര്‍ട്ടില് പറയുന്നു. ഇനിയും മുന്നോട്ട് പോകാന് സാധിക്കാത്തത് കൊണ്ടാണ് ബന്ധം അവസാനിപ്പിക്കാന് ദേവിക തീരുമാനിച്ചതെന്നും അറിയുന്നു.\nഅതേ സമയം പുറത്ത് വന്ന വാര്‍ത്ത ശരിയാണെങ്കില് എട്ട് വര്‍ഷത്തോളം നീണ്ട ദാമ്പത്യ ജീവിതമാണ് മുകേഷും ദേവികയും ചേര്‍ന്ന് അവസാനിപ്പിക്കുന്നത്. 2013 ഓക്ടോബര് 24 നായിരുന്നു മുകേഷും മേതില് ദേവികയും തമ്മില് വിവാഹിതരാവുന്നത്. നടി സരിതയുമായിട്ടുള്ള വര്‍ഷങ്ങള് നീണ്ട ദാമ്പത്യ ജീവിതം വേര്‍പ്പെടുത്തി നില്‍ക്കുമ്പോഴാണ് മുകേഷിന് ദേവികയുടെ ആലോചന വരുന്നത്. നേരത്തെ വിവാഹിതയായ വേദികയുടെയും രണ്ടാം വിവാഹമായിരുന്നു ഇത്. പാലക്കാട് സ്വദേശിയാണ് ദേവികയുടെ ആദ്യ ഭര്‍ത്താവ്. ഇതിലൊരു കുഞ്ഞുണ്ട്.\nവിവാഹമോചന ശേഷം നര്‍ത്തകിയായ ദേവിക നൃത്ത കരിയറുമായി മുന്നോട്ട് പോകണമന്നാണ് ആഗ്രഹിക്കുന്നത്. മുകേഷ് മുന്‍പ് ലളിതകല അക്കാദമിയുടെ ചെയര്‍മാനായിരുന്ന കാലത്താണ് ദേവികയുമായി പരിചയത്തിലാവുന്നത്. ഈ പരിചയം വിവാഹാലോചനയായി മാറുകയായിരുന്നു. ഇരുവരും തമ്മില് ഇരുപത്തി രണ്ട് വയസിന്റെ വ്യത്യാസമുണ്ടെന്നുള്ളതും ശ്രദ്ധേയമാണ്. വിഷയത്തില് കൂടുതല് പ്രതികരണങ്ങള് വൈകാതെ ഉണ്ടാവുമെന്ന് തന്നെയാണ് പ്രതീഷിക്കുന്നത്.\nMethil Devika Filed For Divorce From Actor Mukesh After 8 Years Of Togetherness, Latest Report


ഭാര്യ വച്ചു വിളമ്പിത്തരുന്നതാണ് എന്റെ പിറന്നാൾ സ്പെഷൽ; ജന്മദിനം വീട്ടിൽ തന്നെ: എം.ജി ശ്രീകുമാർ | Interview with singer M G Sreekumar on his birthday\nഭാര്യ വച്ചു വിളമ്പിത്തരുന്നതാണ് എന്റെ പിറന്നാൾ സ്പെഷൽ; ജന്മദിനം വീട്ടിൽ തന്നെ: എം.ജി ശ്രീകുമാർ\nസീന സി.എം May 25, 2021 11:24 AM IST\nജീവിതത്തിൽ 63 പിന്നിടുകയാണ് പ്രിയഗായകൻ എം.ജി.ശ്രീകുമാർ. 40 വർഷത്തെ പാട്ടുജീവിതത്തിൽ ഇരുപതിനായിരത്തിൽപ്പരം ഗാനങ്ങൾ അദ്ദേഹം ആലപിച്ചുകഴിഞ്ഞു. പിറന്നാളുകൾ പലതും പലയിടങ്ങളിൽ വച്ച് പ്രിയപ്പെട്ടവർക്കൊപ്പം ആഘോഷിച്ചിട്ടുണ്ടെങ്കിലും ഇത്തവണത്തെ ആഘോഷം കൊച്ചിയിലെ വീട്ടില് ഭാര്യ ലേഖയ്ക്കൊപ്പമാണ്. ഭാര്യ സ്നേഹപൂർവം വച്ചു വിളമ്പുന്ന ആഹാരം കഴിച്ച്, മധുരം നുകർന്ന് സന്തോഷത്തോടെയാണ് അദ്ദേഹത്തിന്റെ ഈ വർഷത്തെ ആഘോഷം. മഹാമാരി പിടിമുറുക്കിയതോടെ എല്ലാവരെയും പോലെ വീട്ടിൽ ലോക്ക് ആയിപ്പോയ ഗായകൻ ഇപ്പോഴും പരിമിതികൾക്കുള്ളിൽ നിന്നും സംഗീതത്തിൽ സജീവസാന്നിധ്യം അറിയിക്കുന്നുണ്ട്. വീട്ടിൽ തന്നെ ഒരുക്കിയ സ്റ്റുഡിയോയിൽ വച്ച് പാട്ടുകൾ പാടി റെക്കോർഡ് ചെയ്ത് അയച്ചുകൊടുക്കുന്നു. ഇനിയുള്ള കാലത്ത് ഇത്തരത്തിൽ ഓണ്‍ലൈൻ സംവിധാനങ്ങൾ മാത്രമേ ഉണ്ടാകൂ എന്നു പറയുമ്പോഴും പോയ കാലത്തിന്റെ നല്ല ഓർമകൾ എം.ജി.ശ്രീകുമാറിനെ വേദനിപ്പിക്കുന്നുണ്ട്. വിശേഷങ്ങളുമായി എം.ജി.ശ്രീകുമാർ മനോരമ ഓൺലൈനിനൊപ്പം.\nആ ആഘോഷ രാവുകൾ\nസാധാരണയായി പിറന്നാൾ വീട്ടിൽ ആഘോഷിക്കാൻ സാധിച്ചിരുന്നില്ല. സംഗീതപരിപാടികളും മറ്റുമായി ബന്ധപ്പെട്ട് വിദേശരാജ്യങ്ങളിലായിരിക്കും. കഴിഞ്ഞ കാലത്തെക്കുറിച്ചോർക്കുമ്പോൾ സങ്കടം തോന്നുന്നു. ആ നാളുകളൊക്കെ ഇപ്പോൾ വല്ലാതെ മിസ് ചെയ്യുകയാണ്. ഏകദേശം നാല് വർഷം മുൻപ് ബഹ്റൈനിൽ ഒരു പ്രോഗ്രാമുമായി ബന്ധപ്പെട്ട് പോയിരുന്നു. ആ വർഷത്തെ എന്റെ പിറന്നാൾ അവിടെയായിരുന്നു. ഞാനും ലാലും (മോഹൻലാലും) ഒരേ ജന്മനക്ഷത്രക്കാരാണ്. അന്ന് ഒപ്പമുണ്ടായിരുന്ന എല്ലാവരും ചേർന്ന് ഞങ്ങൾക്കായി ഒരു പിറന്നാൾ പാർട്ടി സംഘടിപ്പിച്ചു. അന്നത്തെ ആ ആഘോഷം എനിക്ക് ഒരിക്കലും മറക്കാനാകില്ല. മോഹൻലാലിനെ പോലെ ഒരു മഹാ നടന്റെ കൂടെ എനിക്കും ആഘോഷിക്കാൻ പറ്റിയല്ലോ എന്നോർത്ത് ഒരുപാട് സന്തോഷിക്കുന്നു. അന്നത്തെ ചിത്രങ്ങൾ കാണുമ്പോൾ ഇപ്പോഴും ഒരുപാട് സന്തോഷം തോന്നാറുണ്ട്. പലപ്പോഴും പിറന്നാളിനു സർപ്രൈസ് പാർട്ടികളൊക്കെ കിട്ടിയിട്ടുണ്ട്. അതൊക്കെ മറക്കാൻ പറ്റാത്ത ആഘോഷങ്ങൾ തന്നെ.\nഇല്ലായ്മയിൽ നിന്നു നുകർന്ന മധുരം\nഞാൻ ഒരു സാധാരണ കുടുംബത്തിലാണു ജനിച്ചത്. അന്നത്തെ ജീവിതസാഹചര്യം അത്ര മെച്ചപ്പെട്ടതൊന്നുമായിരുന്നില്ല. അച്ഛനും അമ്മയും ചേട്ടനും (എം.ജി.രാധാകൃഷ്ണൻ), ചേച്ചി (കെ.ഓമനക്കുട്ടി)യും ഞാനും അടങ്ങുന്ന കുടുബം തുച്ഛമായ വരുമാനം കൊണ്ടാണ് ജീവിച്ചിരുന്നത്. അതുകൊണ്ടു തന്നെ ആഘോഷങ്ങൾക്കായി ഒരുപാട് പണം ചിലവഴിക്കാന് സാധിച്ചിരുന്നില്ല. എങ്കിലും കിട്ടുന്ന വരുമാനത്തിൽ നിന്നും ചെറിയൊരു ഭാഗം അന്ന് പിറന്നാൾ ആഘോഷത്തിനായി മാറ്റി വച്ചിരുന്നു. എന്റെ അമ്മ കരമന സ്കൂളിൽ ആണ് പഠിപ്പിച്ചിരുന്നത്. സ്കൂളിൽ പോയി വരാനുള്ള ബസ്സ് കാശ് ലാഭിച്ച് അമ്മ അന്ന് എനിക്ക് കേക്കും മിഠായിയും ഒക്കെ വാങ്ങി കൊണ്ടു തരുമായിരുന്നു. അതൊക്കെയാണ് കുട്ടിക്കാലത്തെ പിറന്നാൾ ഓര്‍മകൾ. അവയൊന്നും ഒരിക്കലും മറക്കാനാകില്ല.\nനല്ല നാളുകൾ തിരികെ വരട്ടെ\nഎല്ലാവരെയും പോലെ ഞാനും ഇപ്പോൾ വീട്ടിൽ ലോക്ക് ആയിരിക്കുകയാണ്. കഴിഞ്ഞ വർഷം മാർച്ച് പത്തിനാണ് ഞാൻ അവസാനമായി ഗാനമേള പാടിയത്. അത് ഗുരുവായൂരിൽ വച്ചു നടന്ന ഭഗക്തിഗാനമേള ആയിരുന്നു. അന്ന് പാടാൻ തുടങ്ങുന്ന സമയത്താണ് കോവിഡ് നിയന്ത്രണങ്ങൾ നിലവിൽ വരുന്നതും പരിപാടികൾ നടത്തുന്നതിനു വിലക്കേർപ്പെടുത്തുകയും ചെയ്തത്. പതിനൊന്നു മണിക്കു മുൻപ് പരിപാടി അവസാനിപ്പിക്കണം എന്നു കർശന നിർദ്ദേശവും ഉണ്ടായി. അന്നത്തെ ആ പരിപാടിക്കു ശേഷം ഗാനമേളയില് പാടാൻ കഴിഞ്ഞിട്ടേയില്ല. ഇനിയും പാടാനുള്ള അവസരം ലഭിക്കുമെന്നു പ്രതീക്ഷിക്കുന്നു. സത്യത്തിൽ ഇപ്പോഴത്തെ അവസ്ഥയിൽ ഞാൻ ഭാഗ്യവാനാണ്. സ്വകാര്യ ചാനലിലെ റിയാലിറ്റി ഷോകളിൽ വിധികർത്താവായി എത്താനുള്ള അവസരം എനിക്കു ലഭിച്ചു. യാതൊരു പ്രോഗ്രാമും കിട്ടാതെ എത്രയോ കലാകാരന്മാർ കഷ്ടപ്പെടുകയാണിപ്പോൾ. എനിക്ക് എം.ജി ശ്രീകുമാർ ചാരിറ്റബിൾ സൊസൈറ്റി എന്ന പേരില് ഒരു ട്രസ്റ്റ് ഉണ്ട്. അതുവഴി ഒരുപാട് പേരിലേയ്ക്കു സഹായമെത്തിച്ചിരുന്നു. പക്ഷേ ഇപ്പോൾ പരിപാടികളൊന്നും ഇല്ലാത്തതുകൊണ്ട് അതിനുള്ള ധനസമാഹരണം നിലച്ചു. ഞങ്ങൾ പിന്നണി ഗായകരുടെ കൂട്ടായ്മയായ ‘സമം’ കലാകാരന്മാരെ സഹായിക്കാനായി കഴിഞ്ഞ വർഷം ഫെയ്സ്ബുക്കിൽ ലൈവ് ചെയ്തിരുന്നു. മേള കർത്താ രാഗങ്ങള് എഴുപത്തിരണ്ടാണ്. അതനുസരിച്ച് എഴുപത്തിരണ്ടു ഗായകരാണ് ലൈവിൽ പാടിയത്. അതിൽ നിന്നും പതിനെട്ടു ലക്ഷത്തോളം രൂപ ഞങ്ങൾ സമാഹരിച്ചു. അത് ദുരിതത്തിലായ എല്ലാ കലാകാരന്മാരിലേയ്ക്കും എത്തിക്കുകയും ചെയ്തു.\nഇപ്പോൾ ചാനൽ പരിപാടികളുമായി ബന്ധപ്പെട്ടു ഞാൻ കൂടുതലും കൊച്ചിയിലാണ് താമസിക്കുന്നത്. ഇക്കൊല്ലത്തെ പിറന്നാളും കൊച്ചിയിൽത്തന്നെ. കഴിഞ്ഞ ലോക്ഡൗൺ മുഴുവൻ ഞാൻ തിരുവനന്തപുരത്തെ വീട്ടിലായിരുന്നു. അവിടെ പുറത്ത് ഒരു സ്റ്റുഡിയോ പണിത് റെക്കോർഡിങ് ഒക്കെ അവിടെ നടത്തിയിരുന്നു. ഓൺലൈൻ വഴി ഒരുപാട് പേർ പാട്ടുകൾ അയച്ചു. അതൊക്കെ ഞാൻ പാടി റെക്കോർഡ് ചെയ്ത് തിരിച്ച് അയച്ചു കൊടുത്തു. അവർ എനിക്ക് അതിന്റെ പ്രതിഫലം അയച്ചു തരികയും ചെയ്തു. കൊച്ചിയിലെ വീട്ടില് പ്രത്യേക സ്റ്റുഡിയോ ഇല്ലാത്തതിനാൽ നാലു മുറികളിൽ ഒന്ന് ഞാൻ സ്റ്റുഡിയോ ആക്കി മാറ്റി. അവിടുന്ന് ഇത്തരത്തിൽ പാട്ടുകൾ പാടി റെക്കോർഡ് ചെയ്ത് അയച്ചു കൊടുക്കും. ഇനിയിപ്പോൾ ഇതുപോലൊക്കെയേ റെക്കോർഡിങ് നടക്കുകയുള്ളു. പണ്ട് സ്റ്റുഡിയോയിൽ പാടുന്ന സമയത്ത് സംവിധായകനും നിർമാതാവും തുടങ്ങി കാണാൻ ഒരുപാട് പേർ വരുമായിരുന്നു. പക്ഷേ ഇപ്പോഴത്തെ അവസ്ഥയിൽ അതൊക്കെ ആഗ്രഹമുണ്ടങ്കിലും ഒന്നും നടക്കാത്ത അവസ്ഥയാണുള്ളത്. ‘ആറാട്ട്’ എന്ന മോഹൻലാൽ ചിത്രത്തിനു വേണ്ടിയാണ് ഞാൻ അടുത്തിടെ പാടിയത്. ബി.കെ.ഹരിനാരായണൻ വരികൾ കുറിച്ചു രാഹുൽ രാജ് ഈണം പകർന്ന ആ ഗാനം അതിമനോഹരമാണ്. അതും ഞാൻ പാടി റെക്കോർഡ് ചെയ്ത് ഓൺലൈനിൽ അയച്ചുകൊടുക്കുകയായിരുന്നു.\nഭാര്യയ്ക്കു നന്ദി, സ്നേഹം\nകഴിഞ്ഞ വർഷത്തെ ലോക്ഡൗൺ കാലത്ത് ഞാൻ പാചകപരീക്ഷണങ്ങള് നടത്തുമായിരുന്നു. വിഡിയോകള് യൂട്യൂബിൽ അപ്‌ലോഡ് ചെയ്യുകയും പതിവായിരുന്നു. ആദ്യ ലോക്ഡൗൺ ഒരു പുതുമ നിറഞ്ഞ അനുഭവമായിരുന്നു. കാരണം, തിരക്കുകൾക്കിടയിൽക്കിട്ടിയ അപ്രതീക്ഷിത ഇടവേള ആയിരുന്നു. എന്നാൽ നിലവിലെ സാഹചര്യം അങ്ങനെയല്ലല്ലോ. കൊച്ചിയിലെ വീട്ടിൽ വന്നിട്ടു ഞാന് പാചകപരീക്ഷണങ്ങളൊന്നും നടത്തിയിട്ടില്ല. തിരുവനന്തപുരത്ത വീട്ടിൽ ജോലിക്കാരുണ്ട്. പക്ഷേ ഇവിടെ കൊച്ചിയിലെ വീട്ടിൽ എന്റെ ഭാര്യ ലേഖ തന്നെയാണ് മൂന്നു നേരവും ആഹാരം പാകം ചെയ്യുന്നത്. അതിന് അവളോടു ഞാൻ പ്രത്യേക നന്ദി അറിയിക്കുകയാണ്. കാരണം, ഒരു വീട്ടിലെ മുഴുവൻ പണിയും ഒറ്റയ്ക്കു ചെയ്യുക എന്നത് ഒട്ടും എളുപ്പമല്ല. വീട് വൃത്തിയാക്കലും പാചകവും എല്ലാം വളരെ ബുദ്ധിമുട്ടേറിയ കാര്യം തന്നെ. എന്റെ ഭാര്യ മാത്രമല്ല എല്ലാം കുടുംബിനികളും അങ്ങനെയാണ്. ലോകമെമ്പാടുമുള്ള എല്ലാ മലയാളി വീട്ടമ്മമാർക്കും ഈയവസരത്തിൽ ഞാൻ പ്രത്യേകം നന്ദി പറയുന്നു. അവരെ നമസ്കരിക്കുന്നു. ഭാര്യ എല്ലാ ജോലികളും ചെയ്യുന്നതു കാണുമ്പോൾ എനിക്കു സങ്കടം തോന്നാറുണ്ട്. പക്ഷേ മറ്റു മാർഗങ്ങളില്ല. ഇപ്പോഴത്തെ സാഹചര്യത്തിൽ പുറത്തു നിന്നും ആഹാരം കഴിക്കുന്നതും റിസ്ക് ആണ്.\nനമ്മുടെ നാടും രക്ഷപെടട്ടെ\nകഴിഞ്ഞ വർഷത്തേക്കാളുപരിയായി ഈ കോവിഡ് കാലം വളരെ ഗുരുതരമാണ്. യഥാർഥത്തിൽ നാം എല്ലാവരും വീട്ടു തടങ്കലിലാണ്. മറ്റു രാജ്യങ്ങളിലുള്ള എന്റെ സുഹൃത്തുക്കളെ വിളിക്കുമ്പോൾ അവർ പറയുന്നത് അവിടെ ഒരാൾക്കു പോലും കോവിഡ് ഇല്ല എന്നാണ്. പല വിദേശ രാജ്യങ്ങളും കോവിഡ് മുക്തമായിക്കഴിഞ്ഞു. കേരളത്തിൽ നമ്മുടെ സർക്കാർ കോവിഡിനെ പിടിച്ചു കെട്ടാൻ ഒരുപാട് പരിശ്രമിക്കുന്നുണ്ട്. പക്ഷേ വാക്സീൻ കിട്ടിയാൽ അല്ലേ കാര്യമുള്ളു. നമ്മുടെ രാജ്യത്ത് ഉണ്ടാക്കിയ വാകിസീൻ മുഴുവൻ വിദേശത്തേയ്ക്കു കയറ്റിയയച്ചു. വാക്സീൻ ആദ്യം ചെറുപ്പക്കാർക്കായിരുന്നു കൊടുക്കേണ്ടിയിരുന്നത്. മറ്റു രാജ്യങ്ങളൊക്കെ കൊച്ചുകുട്ടികൾക്കു പോലും വാക്സീൻ കൊടുത്തു മാതൃക കാണിച്ചിരിക്കുകയാണ്. അത്തരത്തില് നമ്മുടെ നാട്ടിലും എല്ലാവർക്കും വാക്സീൻ ലഭ്യമാക്കിയാൽ നമുക്കും ജീവിതം പഴയതുപോലെ തിരിച്ചു പിടിക്കാനാകും.\nഅതിഥികളില്ല, അകലം മാത്രം\nഈ വർഷത്തെ എന്റെ പിറന്നാൾ ചെറിയ രീതിയിൽ വീട്ടിൽ ആഘോഷിക്കുകയാണ്. ആരെയും ക്ഷണിച്ചിട്ടില്ല. ഭാര്യവച്ചു തരുന്ന ആഹാരം കഴിച്ച് സന്തോഷത്തോടെ ഇത്തവണത്തെ എന്റെ പിറന്നാൾ കടന്നു പോകുന്നു. പഴയതുപോലെ ഒരു കാലം തിരികെ വരട്ടെ എന്നാഗ്രഹിക്കുകയും പ്രാർഥിക്കുകയും ചെയ്യുകയാണ്. പിൻതിരിഞ്ഞു നോക്കുമ്പോൾ ഞാനേറെ ഭാഗ്യവാനാണെന്നു തോന്നുന്നു. കാരണം, ഒരുപാട് രാജ്യങ്ങളിൽ പോകാനും പരിപാടികൾ അവതരിപ്പിക്കാനുമൊക്കെ സാധിച്ചു. ഇനിയും അങ്ങനെ സാധിക്കട്ടെ. എനിക്ക് എന്റെ സ്നേഹിതരോടു പറയാനുള്ളത് ഒരേയൊരു കാര്യം മാത്രമാണ്. ഭീതി നിറഞ്ഞ കാലമാണെങ്കിലും മനസ്സ് എപ്പോഴും സന്തോഷത്തോടെ വയ്ക്കാൻ ശ്രമിക്കണം. അതാണ് കോവിഡിനെതിരെയുള്ള ഏറ്റവും വലിയ മരുന്ന്. എല്ലാവരും ധൈര്യത്തോടും മനസമാധാനത്തോടെയുമിരിക്കുക.


കുപ്പി കപ്പ് സൈഡ് ഹോട്ട് സ്റ്റാമ്പ് മെഷീൻ, തൊപ്പി ഭാഗത്തിന് ചൂട് സ്റ്റാമ്പിംഗ് യന്ത്രം, കുപ്പി ക്യാപ-HCmachine-Gofair Chinese China Manufacturer Supplier Factory\nMalayalam language കുപ്പി കപ്പ് സൈഡ് ഹോട്ട് സ്റ്റാമ്പ് മെഷീൻ, തൊപ്പി ഭാഗത്തിന് ചൂട് സ്റ്റാമ്പിംഗ് യന്ത്രം, കുപ്പി ക്യാപ\nഉപയോഗം: ഓട്ടോമാറ്റിക് ബാപൽ കാപ്പ് ഹോട്ട് സ്റ്റാമ്പിംഗ് യന്ത്രം, ആ വൃത്താകൃതിയിലുള്ള ക്രമരഹിതമായ സീറ്റ് സ്റ്റാമ്പിങിനും ക്രമരഹിതമായ കുപ്പി ക്യാപ്പിനുമായിട്ടാണ്. അതു കുപ്പിയുടെ തൊപ്പിയിൽ അച്ചടിക്കുക.\nHC-HA-CapC ഓട്ടോമാറ്റിക് തൊപ്പി ഹോട്ട് സ്റ്റാമ്പ് മെഷീൻ\n1: ആകെ ഉപഭോഗം വാട്ട്ജെറ്റ്: 2.2KW;\n2. താപത്തിന്റെ പരിധി: 20-300 ° C;\n3. എയർ പ്രഷർ ചുരുക്കുക: 0.6MPA;\n4. ഉൽപ്പന്നങ്ങളുടെ വ്യാസം: DIA: 15-34MM എൽ: 25-60 എംഎം\n5. പരമാവധി സ്റ്റാമ്പിംഗ് വേഗത: 4200pcs / മണിക്കൂർ\n6. ഔട്ടർ ഡിസ്പ്ലേ: 210 * 140 * 230CM\n7. നിയുടെ ഭാരം: 800 കെജി


സരിതയെ വിളിക്കുന്നത് ചക്കരക്കൊച്ചേ’യെന്ന്; സ്വപ്നെയ അറിയാം, കാണാന് വന്നിരുന്നു » Newsthen\nസരിതയെ വിളിക്കുന്നത് ചക്കരക്കൊച്ചേ’യെന്ന്; സ്വപ്നെയ അറിയാം, കാണാന് വന്നിരുന്നു\nകോട്ടയം: സ്വകാര്യ ചാനലില് സരിതാ നായരുമായുള്ള തന്‍െ്‌റ ഫോണ് സംഭാഷണം പുറത്തുവന്നതിന് പിന്നാലെ വിശദീകരണവുമായി പി.സി ജോര്‍ജ് രംഗത്തെത്തി. സരിതയെ തനിക്ക് എട്ടുകൊല്ലമായി അറിയാമെന്നും തന്നെ നശിപ്പിച്ച രാഷ്ട്രീയ നരാധമന്‍മാര്‍ക്കെതിരേ പോരാടുന്ന പെണ്‍കുട്ടിയാണ് അവരെന്നും പി.സി ജോര്‍ജ് വാര്‍ത്താസമ്മേളനത്തില് പറഞ്ഞു. സരിതയെ കൊച്ചുമകളെന്ന നിലയില് ‘ചക്കരക്കൊച്ചേ’യെന്നാണ് വിളിക്കുന്നതെന്നും താനുമായി നല്ല ബന്ധമാണെന്നും പി.സി ജോര്‍ജ് വ്യക്തമാക്കി.\nസ്വപ്ന സുരേഷ് ഒപ്പിട്ടിരിക്കുന്ന മൂന്ന് പേജ് കത്ത്് പി.സി ജോര്‍ജ് വാര്‍ത്താ സമ്മളനത്തില് പുറത്തുവിട്ടു. സ്വപ്നയുമായുള്ള ബന്ധം സരിതയുടെ ഫോണ്‍സംഭാഷണത്തിനിടെ പുറത്തുവന്നതിന് പിന്നാലെ ഇത് നിഷേധിച്ച് കൊണ്ട് ബുധനാഴ്ച സ്വപ്ന രംഗത്തുവന്നിരുന്നു. കത്ത് നല്‍കിയിട്ടുണ്ടെങ്കില് അത് പുറത്തുവിടാനും ആവശ്യപ്പെട്ടിരുന്നു. ഇതിന് പിന്നാലെയാണ് പി.സി ജോര്‍ജിന്റെ വാര്‍ത്താസമ്മേളനം.\nപി.സി ജോര്‍ജും സരിതയുമായുള്ള ഫോണ് സംഭാഷണത്തിനിടെ സ്വപ്ന സുരേഷിനെ കുറിച്ച് നടത്തിയ പരാമര്‍ശത്തിലും പി.സി വിശദീകരണം നല്‍കി. സ്വപ്ന തന്നെ തൈക്കാട് ഗസ്റ്റ് ഹൗസില് ഫെബ്രുവരി മാസം കാണാന് വന്നിരുന്നു. നടന്ന സംഭവങ്ങളെല്ലാം എഴുതി നല്‍കി, എഴുത്ത് വായിച്ചപ്പോള് ഏറെ വിഷമം തോന്നിയെന്നും സ്വപ്നയുടെ കത്ത് പുറത്തുവിട്ടുകൊണ്ട് പി.സി ജോര്‍ജ് പറഞ്ഞു.\nസ്വര്‍ണക്കടത്ത് കേസില് ഒന്നാംപ്രതിയാകേണ്ടത് മുഖ്യമന്ത്രിയാണ്. മുഖ്യമന്ത്രിയുടെ നിര്‍ദേശ പ്രകാരമാണ് കറന്‍സി കടത്തിയതും അതേ ബാഗില് തിരിച്ചുവരുമ്പോള് സ്വര്‍ണം കടത്തിയതും. 30 കിലോ സ്വര്‍ണമാണ് പിടിച്ചത്. എന്നിട്ട് പ്രതിയായത് ശിവശങ്കറും സരിത്തുമെല്ലാമാണ്. മുഖ്യന്ത്രിയാണ് പ്രതിയാകേണ്ടതെന്നും പി.സി ജോര്‍ജ് വ്യക്തമാക്കി.\nപി.സി ജോര്‍ജും സരിതയും സ്വപ്നയുമായുള്ള ബന്ധം പുറത്തുവന്നതോടെ മുഖ്യമന്ത്രിക്കെതിരേയുള്ള സ്വര്‍ണക്കടത്ത് ആരോപണത്തിന് പിന്നില് ഗൂഢാലോചനയുണ്ടെന്ന ആരോപണവുമായി ഇടതുപക്ഷവും രംഗത്തുവന്നിരുന്നു. പിന്നില് പി.സി ജോര്‍ജും ആര്.എസ്.എസുമാണെന്നായിരുന്നു എല്.ഡി.എഫ് കണ്‍വീനര് ഇ.പി ജയരാജന്റെ ആരോപണം.\nമുഖ്യമന്ത്രിയും ഡിജിപിയും കൂടിക്കാഴ്ച നടത്തി, പിന്നാലെ ജലീലിന്റെ പരാതി; സ്വപ്നയ്ക്കെതിരേ കേസെടുത്തേക്കും


ഓര്‍മ്മയുണ്ടോ, കമല്‍ഹാസന് പകരക്കാരനായി 'സ്വത്തി'ല് ശങ്കരന്‍നായര് അവതരിപ്പിച്ച ജയദേവനെ? നാല്‍പ്പത്തൊന്ന് വര്‍ഷങ്ങള്‍ക്കിപ്പുറം ഞങ്ങള് അദ്ദേഹത്തെ കണ്ടെത്തി അവതരിപ്പിക്കുന്നു. - Do you remember Jayadevan, who played in Movie 'Swathu' instead of Kamal Haasan? - Canchannels\nഓര്‍മ്മയുണ്ടോ, കമല്‍ഹാസന് പകരക്കാരനായി ‘സ്വത്തി’ല് ശങ്കരന്‍നായര് അവതരിപ്പിച്ച ജയദേവനെ? നാല്‍പ്പത്തൊന്ന് വര്‍ഷങ്ങള്‍ക്കിപ്പുറം ഞങ്ങള് അദ്ദേഹത്തെ കണ്ടെത്തി അവതരിപ്പിക്കുന്നു.\nഇന്നലെ വളരെ വൈകിയാണ് സംവിധായകന് പ്രിയദര്‍ശന് ഒരു വീഡിയോ അദ്ദേഹത്തിന്റെ ഫേസ്ബുക്കില് പോസ്റ്റ് ചെയ്തത്. അമിതാഭ്ബച്ചന്റെ അപരന് ശശികാന്ത് പെധ്വാളിന്റെ വീഡിയോ. അവിശ്വസനീയമെന്നാണ് ആ വീഡിയോയെ പ്രിയന്‍തന്നെ വിശേഷിപ്പിച്ചത്. അപരന് തന്നെയാണോ എന്ന് സ്ഥിരീകരിക്കാന് പ്രിയനുപോലും അഭിഷേക് ബച്ചനെ വിളിക്കേണ്ടിവന്നു. അമിതാഭ്ബച്ചനുമായി അത്രയേറെ സാദൃശ്യമുണ്ടായിരുന്നു അയാള്‍ക്ക്.\nപാട്രിക് ലാല് ഇന്ന്\nഅതേദിവസം ഞങ്ങളും മറ്റൊരു അപരനെത്തേടി വിളിക്കുകയായിരുന്നു. നാല്‍പ്പത്തൊന്ന് വര്‍ഷങ്ങള്‍ക്കുമുമ്പ് കമല്‍ഹാസന് പകരക്കാരനായി സംവിധായകന് ശങ്കരന്‍നായര് അവതരിപ്പിച്ച സ്വത്തിലെ നായകന് ജയദേവന് എന്ന പാട്രിക് ലാലിനെ. കമല്‍ഹാസന്റെ രൂപസാദൃശ്യമുള്ള നടനെന്ന നിലയിലാണ് പാട്രിക് ലാലിനെ ആദ്യകാലത്ത് സിനിമാക്കാരും തിരിച്ചറിഞ്ഞത്. സിനിമയിലേയ്ക്കുള്ള തന്റെ കടന്നുവരവിനെപ്പറ്റിയും പിന്നീടുള്ള അറിയാക്കഥകളെക്കുറിച്ചും പാട്രിക് ലാല് ആദ്യമായി മനസ്സ് തുറക്കുന്നു.\nപാട്രിക് ലാല് (ജയദേവന്) അന്ന്. ചിത്രം സ്വത്ത്\nഞാന് ജനിച്ചതും വളര്‍ന്നതും പഠിച്ചതുമെല്ലാം എറണാകുളത്താണ്. അച്ഛന് ഡി.എസ്.സി. ലാല് (ഡിലര് സിംഗ് ചന്തുലാല്) പഞ്ചാബിയായിരുന്നു. എയര്‍ഫോഴ്‌സിലെ ഫ്‌ളൈറ്റ് ലെഫ്റ്റനന്റും. അമ്മ യൂറിസ് ലാല്. ആംഗ്ലോഇന്ത്യനായിരുന്നു. വളരെ ചെറുപ്പത്തിലേ അച്ഛനെ ഞങ്ങള്‍ക്ക് നഷ്ടമായി. പിന്നെ ഞങ്ങള് അഞ്ച് മക്കളെയും വളര്‍ത്തിയത് അമ്മയാണ്. ഞാനാണ് ഏറ്റവും ഇളയത്. മൂത്തത് ചേച്ചിയാണ്. ബാക്കിയുള്ളത് സഹോദരന്മാരും. അമ്മയെ നിങ്ങള് അറിയും. നിരവധി സിനിമകളില് ചെറുതും വലുതുമായ വേഷങ്ങള് ചെയ്തിട്ടുണ്ട്. (കേളി, ഉള്ളടക്കം, ആയുഷ്‌കാലം തുടങ്ങിയ സിനിമകളില് യൂറിസ് അഭിനയിച്ചിട്ടുണ്ട്.)\nഇരുപത്തിയെട്ട് വര്‍ഷം മുമ്പ് എറണാകുളത്തുള്ള ഞങ്ങളുടെ സ്വത്തുവകകളെല്ലാം വിറ്റ് മദ്രാസിലേയ്ക്ക് കുടിയേറിയതാണ്. ചേച്ചിയും അളിയനും അവിടെയാണ് താമസിച്ചിരുന്നത്.\nഅളിയന് ചില സിനിമാബന്ധങ്ങളുണ്ടായിരുന്നു. ഒരിക്കല് വീട്ടിലെ ഒരു ബര്‍ത്ത്‌ഡേ പാര്‍ട്ടിയില് പങ്കെടുക്കാന് ശങ്കരന്‍നായര് സാറും ഭാര്യ ഉഷചേച്ചിയും ഗാനരചയിതാവ് പൂവച്ചല്‍ഖാദറുമൊക്കെ വന്നിരുന്നു. പാര്‍ട്ടിക്കിടെ ഞാനൊരു ഇംഗ്ലീഷ് പാട്ടിന് ചുവടുവച്ചു. അത് കണ്ടിട്ടാവണം പാര്‍ട്ടി കഴിഞ്ഞിറങ്ങുമ്പോള് ‘മകന് സിനിമയില് അഭിനയിക്കാന് താല്‍പ്പര്യമുണ്ടോ’ എന്ന് ശങ്കരന്‍നായര് സാര് അന്വേഷിച്ചത്.\nപാട്രിക് ലാല് – ഒരു പഴയകാല ചിത്രം\nആ സമയം അദ്ദേഹം സ്വത്ത് എന്ന പേരില് സിനിമ ചെയ്യാന് തയ്യാറെടുക്കുകയായിരുന്നു. മദനോത്സവത്തിനുശേഷം കമല്‍ഹാസനെയും സെറീനാ വഹാബിനെയും നായകനും നായികയുമാക്കി സിനിമ ചെയ്യാനായിരുന്നു അദ്ദേഹത്തിന്റെ പ്ലാന്. പക്ഷേ കമല് രണ്ട് ലക്ഷം രൂപ പ്രതിഫലം ചോദിച്ചു. അന്‍പതിനായിരം കൊടുക്കാമെന്ന് ശങ്കരന് നായര് സാര് പറഞ്ഞു. കമല് സമ്മതിച്ചില്ല. അങ്ങനെ കമലിനെ ഒഴിവാക്കി പകരക്കാരനെ തേടിക്കൊണ്ടിരിക്കുന്ന സമയത്താണ് എന്നെ കാണുന്നതും അദ്ദേഹത്തിനിഷ്ടപ്പെടുന്നതും. കമലിന്റെ ഫിസിക്കല് ഫീച്ചേഴ്‌സൊക്കെ എനിക്കുമുണ്ടെന്ന് പറഞ്ഞായിരുന്നു അദ്ദേഹം എന്നെ സിനിമയിലേയ്‌ക്കെടുക്കുന്നത്.\nസെറീനാ വഹാബിനൊപ്പം പാട്രിക് ലാല്. ചിത്രം സ്വത്ത്\nഎന്റെ യഥാര്‍ത്ഥ പേര് പാട്രിക് മാല്‍കം ആര്‍ഥര് ലാല് എന്നാണ്. വിളിപ്പേരാണ് പാട്രിക് ലാല്. ആ പേര് മാറ്റി ജയദേവന് എന്ന സ്‌ക്രീന്‍നെയിം തന്നത് ശങ്കരന്‍നായര് സാറാണ്. സത്യന്, സോമന്, സുകുമാരന്, ജയന് തുടങ്ങിയ പേരുകളൊക്കെ ‘N’ ല് അവസാനിക്കുന്നതാണ്. അതിന് രാശിയുണ്ടെന്ന് പറഞ്ഞാണ് അദ്ദേഹം ആ പേര് എനിക്കിട്ടത്.\nരേവതിക്കൊപ്പം പാട്രിക് ലാല്. പെണ്- ഹേമാവുക്ക് കല്യാണം എന്ന ടി.വി. സീരീസില്\nരണ്ടാഴ്ച കഴിഞ്ഞ് ഊട്ടിയില് സിനിമയുടെ ചിത്രീകരണം തുടങ്ങി. അവിടെവച്ചാണ് ഞാന് ആദ്യമായി സെറീനാ വഹാബിനെയും ജഗതി ശ്രീകുമാറിനെയും രവികുമാറിനെയുമൊക്കെ കാണുന്നതും പരിചയപ്പെടുന്നതും. ആദ്യമൊക്കെ പേടിച്ച് പേടിച്ചാണ് ക്യാമറയെ അഭിമുഖീകരിച്ചത്. പതിയെ പേടി വിട്ടകന്നു. കോണ്‍ഫിഡന്‍സോടുകൂടി അഭിനയിക്കാമെന്നായി.\nസ്വത്ത് തീയേറ്ററുകളിലെത്തി. സിനിമാക്കാര്‍ക്കിടയില് അത് ചര്‍ച്ച ചെയ്യപ്പെട്ടെങ്കിലും തീയേറ്ററുകളില് പരാജയമായിരുന്നു.\nഅച്ഛന് ഡി.എസ്.സി. ലാല്, അമ്മ യൂറിസ് ലാല്. ഒരു പഴയകാല ചിത്രം\nആയിടയ്ക്കാണ് ക്യാമറാമാന് നിവാസ് ഒരു തമിഴ് സിനിമ സംവിധാനം ചെയ്യാനൊരുങ്ങുന്നത്. സുമനും സുമലതയുമാണ് ഹീറോയും ഹീറോയിനും. അതിലെ സെക്കന്റ് ഹീറോയായി അദ്ദേഹം കണ്ടുവച്ചത് എന്നെയാണ്. എന്നെത്തേടി പലതവണ അദ്ദേഹം വീട്ടില് വന്നു. അപ്പോഴൊന്നും ഞാനവിടെ ഉണ്ടായിരുന്നില്ല. ഫോണൊന്നും ഇല്ലാതിരുന്ന കാലമായിരുന്നു. അങ്ങനെ ഒരു വലിയ അവസരം എനിക്ക് നഷ്ടമായി. ആ വേഷം പിന്നീട് ചെയ്തത് ഭാനുചന്ദറാണ് (ചിത്രം: എനക്കാകെ കാത്തിരുന്ത്).\nഅമ്മ യൂറീസ് ലാലിനൊപ്പം പാട്രിക് ലാല്\nതുടര്‍ന്നും സിനിമകള് ചെയ്തു. ഒന്നും വേണ്ടപോലെ ശ്രദ്ധിക്കപ്പെട്ടില്ല. കെ.എസ്. ഗോപാലകൃഷ്ണന്റെ തെന്നലെ നിന്നെയും തേടി എന്ന ചിത്രം പൂര്‍ത്തിയായെങ്കിലും റിലീസിനെത്തിയില്ല. നിയമം എന്തു ചെയ്യും എന്ന ചിത്രത്തില് ശങ്കറിനോടൊപ്പം അഭിനയിച്ചു. അതില് നായിക നളിനിയുടെ സഹോദരന്റെ വേഷമായിരുന്നു. പിന്നീട് നല്ലൊരു വേഷം കിട്ടിയത് സുഹാസിനി മണിരത്‌നത്തിന്റെ ഒരു ടി.വി. സീരീസിലാണ്. അതിലെ പെണ്- ഹേമാവുക്ക് കല്യാണം\nഎന്ന എപ്പിസോഡില് രേവതിയുടെ ഭര്‍ത്താവായി അഭിനയിച്ചത് ഞാനാണ്.\nപാട്രിക് ലാല്, മകള് സോണി മെറീന് ലാല്, മകന് രോഹിത് ചന്ദുലാല്, ഭാര്യ പ്രഭ\nസിനിമയില് അഭിനയിക്കാന് ആഗ്രഹമുണ്ടായിരുന്നെങ്കിലും അവസരങ്ങള് തേടി ആരുടേയും അടുക്കല് പോയില്ല. ആയിടയ്ക്കാണ് ബോംബയ് ആസ്ഥാനമായി പ്രവര്‍ത്തിക്കുന്ന അബാന് ഡ്രില്ലിംഗ് കമ്പനിക്ക് കീഴിലുള്ള ഓയില് റിഗ്ഗില് ജോലി കിട്ടിയത്. ഫോര്‍മാനായിരുന്നു. കടലും കരയുമായി വര്‍ഷങ്ങള് അനവധി കടന്നുപോയി. ഇതിനിടെ വിവാഹിതനായി. വിവാഹശേഷം റിഗ്ഗിലെ പണി ഉപേക്ഷിച്ചു. എം.ബി.എ ലോജിസ്റ്റിക്ക് കോഴ്‌സ് പൂര്‍ത്തിയായതിനു പിന്നാലെ ഒരു ട്രാന്‍സ്‌പോര്‍ട്ട് കമ്പനിയില് മാര്‍ക്കറ്റിംഗ് മാനേജരായിരുന്നു. ആ തൊഴില് തന്നെയാണ് ഞാനിപ്പോഴും ചെയ്തുകൊണ്ടിരിക്കുന്നത്. പ്രഭയെന്നാണ് ഭാര്യയുടെ പേര്. രണ്ട് മക്കള്. രോഹിത് ചന്തുലാലും സോണി മെറീന് ലാലും. രണ്ടുപേരും വിദ്യാര്‍ത്ഥികളാണ്.\nഭാര്യ പ്രഭയുമൊത്ത് പാട്രിക് ലാല്\nസിനിമയിലുണ്ടായിരുന്ന കാലത്ത് ഫാസില്‍സാറുമായും സൗഹൃദമുണ്ടായിരുന്നു. മഞ്ഞില്‍വിരിഞ്ഞ പൂക്കളില് എന്നെയും പരിഗണിച്ചിരുന്നതാണ്. അതേ സമയത്ത് തന്നെയായിരുന്നു സ്വത്തിന്റെയും ചിത്രീകരണം. അതുകൊണ്ട് ആ പടം നഷ്ടമായി. സിദ്ധിക്ക് ലാലും അക്കാലത്തെ എന്റെ സൗഹൃദക്കാരാണ്. ഇപ്പോഴും സൗഹൃദം സൂക്ഷിക്കുന്ന ഏക സിനിമാക്കാരന് ശങ്കറാണ്. ഉഷാറാണി ചേച്ചി ജീവിച്ചിരുന്നപ്പോള് അവരിലൂടെയാണ് എല്ലാ സിനിമാവിശേഷങ്ങളും അറിഞ്ഞിരുന്നത്. അവരുടെ മരണത്തോടെ എല്ലാ സിനിമാബന്ധങ്ങളും അറ്റുപോയി. പൂര്‍ത്തിയാക്കാന് കഴിയാതെ പോയ പഴയ അഭിനയമോഹം ഇപ്പോഴും ബാക്കിയാണ്. പക്ഷേ എങ്ങനെയെന്ന ചോദ്യം മാത്രം അവശേഷിക്കുന്നു. പാട്രിക് ലാല് പറഞ്ഞുനിര്‍ത്തി.\nമകള് സോണി മെറീന് ലാല്\nTags: Can ExclusivePatrik Lal


A photo of Nazriya Nazim going viral on facebook - Malayalam Filmibeat\nനസ്‌റിയയ്ക്ക് എന്താണ് ട്രാഫിക്കില് പ്രശ്‌നം?\n| Published: Wednesday, June 3, 2015, 12:00 [IST]\nനസ്‌റിയ നസീമിന് എന്താണ് ട്രാഫിക്കില് പ്രശ്‌നം. രാവിലെ മുതല് നസ്‌റിയ നസീമിന്റെ ഒരു ഫോട്ടോ ഫേസ്ബുക്കില് വൈറലായി ഓടിക്കൊണ്ടിരിക്കുകയാണ്. നിറയ വാഹനങ്ങള്‍ക്ക് നടുവില് നസ്‌റിയ വലിയ ദേഷ്യഭാവത്തിലാണ്.\nനസ്‌റിയ നസീം ട്രാഫിക്കില് പ്രശ്‌നമുണ്ടാക്കി എന്ന തരത്തിലാണ് വാര്‍ത്തകള് ഫേസ്ബുക്കില് പ്രചരിയ്ക്കുന്നത്. ഫോട്ടോ കാണുന്നവരൊക്കെ അത് ഷെയര് ചെയ്യുന്നുണ്ട്. എന്നാല് സംഗതിയുടെ സത്യാവസ്ഥ ആര്‍ക്കുമറിയില്ലതാനും.\nലേറ്റസ്റ്റ് ഫോട്ടോ എന്ന് പറഞ്ഞാണ് ചിലര് ഫോട്ടോ ഷെയര് ചെയ്തിരിയ്ക്കുന്നത്. അതുകൊണ്ട് തന്നെ നസ്‌റിയ ഏതെങ്കിലും സിനിമയലില് അഭിനയിക്കുന്നതിനിടെ എടുത്ത ഫോട്ടോ ആണെന്ന് വിശ്വസിക്കാന് വയ്യ. അല്ല, ഇനി നസ്‌റിയ അഭിനയിച്ചു തുടങ്ങിയോ എന്ന സന്ദേഹം ഇല്ലാത്തവരുമില്ല.\nഎന്ത് തന്നെയായാലും നസ്‌റിയ നസീമിന് ഇപ്പോഴും പ്രേക്ഷകര്‍ക്കിടയില് മാര്‍ക്കറ്റുണ്ട് എന്ന് ഈ ഫോട്ടോ വൈറലാവുന്നതോടെ അറിയാന് കഴിയുന്നു. കൂടുതല് വിവരങ്ങള്‍ക്കായി കാത്തിരിക്കാം.\nA photo of Nazriya Nazim going viral on facebook\nStory first published: Wednesday, June 3, 2015, 12:00 [IST]


ടിക്‌ടോക്ക് ഉള്‍പ്പെടെ 59 ചൈനീസ് മൊബൈല് ആപ്പുകള് ഇന്ത്യ നിരോധിച്ചു; ചൈനയ്ക്ക് ഇന്ത്യയുടെ ഡിജിറ്റൽ ഇരുട്ടടി – Mangalam News Online\nന്യൂദില്ലി: ഇന്ത്യയിൽ സമൂഹമാധ്യമമായടിക്ടോക് ഉൾപ്പെടെ 59 ചൈനീസ് ആപ്പുകൾനിരോധി\nച്ചു. വീഡിയോ ഷെയറിംഗ് ആപ്ലിക്കേ\nഷനായ ടിക് ടോക്കിന് പുറമേ യുസി\nബ്രൗസർ അടക്കം 59 ചൈനീസ് ആപ്ലി\nTaggedടിക് ടോക് നിരോധിച്ചു\nPrevious Article ഡീൻ കുര്യാക്കോസ് എം.പി യുടെ സഹോദരൻ ഷീൻ കുര്യാക്കോസ് അഭിഭാഷകനായി എൻറോൾ ചെയ്തു ;ഷീൻ ഉൾപ്പെടെ ആകെ 785 പേരാണ് അഭിഭാഷകരായി എൻറോൾ ചെയ്തത്\nNext Article പമ്പിലെത്തുന്നത് 22 രൂപയ്ക്ക്; പമ്പിലെത്തുന്ന ഇന്ധനം മൂന്നിരട്ടിയിലധികം വിലക്കാണ് നമ്മൾ വാങ്ങുന്നത്. എന്തൊക്കെ ചാർജുകളാണ് ഇന്ധനവിലയെ സ്വാധീനിക്കുന്നത് എന്നറിയണ്ടേ? പെട്രോള് വില മൂന്നിരട്ടിയിൽ അധികമാവുന്നത് ഇങ്ങനെ


ഗസ്സ: 'ക്വാറന്റൈനിനുള്ളിലെ ക്വാറന്റൈന്' | islamonlive\nഎന്.ഐ.എ വേട്ട ജീവകാരുണ്യ സംഘങ്ങളിലേക്കും\nഇന്ന് ആസ്വദിച്ച് ജീവിക്കുക\nപ്രവാചക പ്രണയത്തിൻറെ യുക്തി\nHome/Politics/Palestine/ഗസ്സ: ‘ക്വാറന്റൈനിനുള്ളിലെ ക്വാറന്റൈന്’\nലോകത്തിലെ ഏറ്റവും ജനസാന്ദ്രതയുള്ള പ്രദേശങ്ങളിലൊന്നായ ഗസ്സ മുനമ്പില് ഓഗസ്റ്റ് അവസാനത്തോടെയാണ് കോവിഡിന് കാരണമായ കൊറോണ വൈറസ് പടര്‍ന്നുപിടിക്കുന്നത്. അതിനു ശേഷം കഴിഞ്ഞ രണ്ടാഴ്ചക്കുള്ളില് മാത്രം ആയിരത്തോളം പുതിയ പോസിറ്റീവ് കേസുകളാണ് മുനമ്പില് റിപ്പോര്‍ട്ട് ചെയ്തത്. ഇപ്പോള് ഗസ്സ ഒരു ആരോഗ്യ ദുരന്തത്തെയാണ് അഭിമുഖീകരിക്കുന്നത്. അതിനാല് തന്നെ കാര്യമായ ആരോഗ്യ സഹായങ്ങളില്ലാതെ ഇവിടെ കോവിഡിനെ പിടിച്ചുകെട്ടാനും എണ്ണം കുറച്ചുകൊണ്ടുവരാനും പ്രയാസമാണ്.\nആദ്യഘട്ടത്തില് മുനമ്പിലെ സാമൂഹ്യവ്യാപനം കണ്ടെത്താനായത് താരതമ്യേന വിജയകരമായ പ്രതിരോധമായിരുന്നു. കോവിഡിന്റെ ആരംഭം മുതല് ആഗസ്റ്റ് വരെ ഇത്തരത്തില് കോവിഡ് രോഗികളെ കണ്ടെത്തി ക്വാറന്റൈനിലാക്കാന് സാധിച്ചിരുന്നു. പ്രധാനമായും ഇസ്രായേലില് നിന്നും ഈജിപ്തില് നിന്നും മടങ്ങിയെത്തിയവരിലാണ് ആദ്യം രോഗം സ്ഥിരീകരിച്ചത്. ഇവര്‍ക്ക് വ്യവസ്ഥാപിതമായ ക്വാറന്റൈന് സംവിധാനങ്ങള് ഒരുക്കിയിരുന്നു.\nകോവിഡ് 19ന്റെ വ്യാപനത്തിന്റെ ഇരയായി മാറുകയാണ് ഗസ്സയിപ്പോള്. ഇവിടുത്തെ2മില്യണിലധികം ജനങ്ങള്‍ക്കു വേണ്ട ആരോഗ്യ സുരക്ഷ സംവിധാനങ്ങളോ മറ്റു രാജ്യങ്ങളെ പോലെ പകര്‍ച്ചവ്യാധി കൈകാര്യം ചെയ്യാനുള്ള അതിനൂതന സംവിധാനങ്ങളൊന്നും ഇവിടെയില്ല. വര്‍ഷങ്ങളായുള്ള ഉപരോധം,ആക്രമണം,ധനസഹായങ്ങളുടെ അപര്യാപ്തത എന്നിവ മൂലം മുനമ്പ് ദുര്‍ബലപ്പെട്ടു. അത് മൂലം മരുന്നുകള് മെഡിക്കല് ഉപകരണങ്ങള്,വിതരണക്കാര്,ആരോഗ്യപ്രവര്‍ത്തകര് എന്നിവരുടെയെല്ലാം വ്യാപകമായ അപര്യാപ്ത ഇവിടെ അനുഭവിക്കുന്നുണ്ട്.\nAlso read: യുക്തിവാദികൾ കൊന്നൊടുക്കിയത് ഒമ്പതര കോടിയെ\nഗസ്സയിലെ ആശുപത്രികളില് 350 കോവിഡ് രോഗികളെ പരിചരിക്കാനുള്ള സംവിധാനം മാത്രമേയുള്ളൂവെന്നാണ് ലോകാരോഗ്യ സംഘടന മുന്നറിയിപ്പ് നല്‍കിയത്. എന്നാല് നിലവില് 1200 കേവിഡ് കേസുകള് ഇവിടെയുണ്ട്. ഇനിയും ആയിരക്കണക്കിന് രോഗികള് വരാം. 100ല് താഴെ ഐ.സി.യു കിടക്കകളും ഏതാനും വെന്റിലേറ്റര് സൗകര്യങ്ങളും മാത്രമേ ഗസ്സയിലുള്ളൂ.\nപുതിയ ആക്രമണങ്ങളുടെയും മുനമ്പിലേക്കുള്ള പ്രവേശന വിലക്കിനിടെയുമാണ് കോവിഡ് കടന്നുവരുന്നത്. ഓഗസ്റ്റില് ഹമാസും ഇസ്രായേലും തമ്മില് മൂന്നാഴ്ചയോളം നീണ്ടുനിന്ന സംഘര്‍ഷമുണ്ടായിരുന്നു. ഇതോടെ ഇസ്രായേല് ഉപരോധം ശക്തമാക്കി ഗസ്സയിലേക്ക് നിര്‍മാണ സാമഗ്രികളും ഇന്ധനവും എത്തിക്കുന്നത് തടഞ്ഞു. ഇത് മൂലം ഗസ്സയിലെ ഏക വൈദ്യുതി നിലയം അടച്ചുപൂട്ടേണ്ടി വന്നു.\nസെപ്റ്റംബര് ആദ്യത്തോടെയാണ് മുനമ്പ് താല്‍ക്കാലികമായെങ്കിലും അല്‍പം ശാന്തമായത്. ഖത്തറിന്റെ നേതൃത്വത്തില് നടന്ന വെടിനിര്‍ത്തല് കരാറാണ് ഇതിന് കാരണം. എന്നാല് ഇതൊന്നും ഉപരോധത്തിന്റെ അളവ് കുറക്കാനോ ഭാവിയില് ഉണ്ടാകുന്ന ആക്രമണത്തെ തടയാനോ സാധിക്കുകയില്ല. 13 വര്‍ഷത്തെ ഉപരോധം മൂലം വിവിധ തരത്തിലുള്ള മാനുഷിക പ്രതിസന്ധി നേരിടുന്ന ജനതയാണ് പുതിയ പ്രതിസന്ധിയും അനുഭവിക്കുന്നത്.\nAlso read: സംസാരത്തിന്‍റെ ഉള്ളടക്കവും ശൈലിയും\nകോവിഡ് 19 സൃഷ്ടിക്കുന്ന സാമ്പത്തിക ഭീതി നേരിടാന് ഗസ്സക്ക് കഴിയില്ല എന്നതാണ് ഗസ്സ നേരിടുന്ന വലിയ അപകടം. ഗസ്സയിലെ 80 ശതമാനത്തിലധികം ആളുകളും അതിജീവനത്തിന് മാനുഷിക സഹായത്തെ ആശ്രയിക്കുന്നവരാണ്. ഒരു മാസത്തെ ലോക്ക്ഡൗണ് ദീര്‍ഘകാല സാമ്പത്തിക-സാമൂഹിക പ്രത്യാഘാതങ്ങളിലേക്കാണ് നയിക്കുക. ആയിരക്കണക്കിന് പേര്‍ക്ക് ഇതിനകം തന്നെ ഭാഗികമായോ മുഴുവനായോ വരുമാനം നഷ്ടപ്പെട്ടു. കോവിഡിന് മുന്‍പ് 50 ശതമാനമായിരുന്ന തൊഴിലില്ലായ്മ നിരക്ക്.\nമാനുഷിക പരഗിണന നല്‍കി ഗസ്സക്ക് നല്‍കുന്ന സാമ്പത്തിക സഹായം യു.എസ് വെട്ടിക്കുറച്ചതാണ് പ്രതിസന്ധിയുടെ പ്രധാന കാരണം. 2018ല് ട്രംപാണ് ഗസ്സയുടെ യു.എന് ഏജന്‍സിക്കുള്ള സഹായം ഗണ്യമായി വെട്ടിക്കുറച്ചത്. ഇത് ഇപ്പോഴും വളരെ ആഴത്തിലുള്ള പ്രശ്‌നമായി തുടരുകയാണ്. ഇത് പഴയപടിയാക്കേണ്ടതുണ്ട്.\nവൈറസിന് അതിരുകളില്ല, സഹായങ്ങളെ രാഷ്ട്രീയവല്‍ക്കരിക്കാനുള്ള സമയമല്ല ഇത്. ഒരു നൂറ്റാണ്ടിലേറെയായി ലോകം അനുഭവിക്കുന്ന ഏറ്റവും മോശമായ പകര്‍ച്ചവ്യാധിയുടെ പശ്ചാതലത്തില് അപകടസാധ്യതകള് ലഘൂകരിക്കുന്നതിന് ആഗോളശ്രമങ്ങള് ഉണ്ടാകേണ്ടതുണ്ട്. ലോക്ക്ഡൗണുകളും ഉപരോധങ്ങളും ഗസ്സയെ ക്വാറന്റൈനിനുള്ളിലെ മറ്റൊരു ക്വാറന്റൈനാക്കി മാറ്റുകയാണ്. ഗസ്സയില് വൈറസ് പടര്‍ന്നുപിടിക്കാന് ഏതാനും കേസുകള് മാത്രമേ വേണ്ടിവന്നുള്ളൂ. ഏറ്റവും ചുരുങ്ങിയത് പകര്‍ച്ചവ്യാധി പടര്‍ന്നുപിടിക്കുന്ന മേഖലകളിലെങ്കിലും ഉപരോധം എടുത്തുകളയുകയോ പരിഷ്‌കരിക്കുകയോ ചെയ്യേണ്ടതുണ്ട്.\nAlso read: ഗാസ; പറഞ്ഞു തീരാത്ത കഥകൾ\nഗസ്സയില് താമസിക്കുന്ന ഫലസ്തീനികള്‍ക്കെതിരായ കൂട്ടായ ശിക്ഷയുടെ ഉപാധിയായി ഉപരോധം ഉപയോഗിക്കില്ലെന്ന് ഇസ്രായേല് ഉറപ്പാക്കണം. കുറഞ്ഞത് മാനുഷിക സഹായം, വികസന പദ്ധതികള്,ആരോഗ്യമേഖല എന്നിവക്കുള്ള നിര്‍മാണ സാമഗ്രികളോ വസ്തുക്കളോ ഈ പ്രദേശത്തേക്ക് കൊണ്ടുപോകാന് ഇസ്രായേല് അനുവദിക്കണം. നിര്‍ണായകമായ ഇന്ധനം തടയുന്നതില് നിന്നും ഇസ്രായേല് വിട്ടു നില്‍ക്കണം.\nഈ സാഹചര്യത്തില് യു.എസ് അടക്കമുള്ള അന്താരാഷ്ട്ര സമൂഹം ഗഗ്ഗക്കുള്ള അവരുടെ സഹായം വര്‍ധിപ്പിക്കണം. കോവിഡ് തടയാനുള്ള എല്ലാവിധ മെഡിക്കല് ഉപകരണങ്ങളും സഹായങ്ങളും അവര് ഉടന് നല്‍കണം. കഴിഞ്ഞ മാര്‍ച്ചില് യു.എന് സെക്രട്ടറി ജനറല് ആഗോളതലത്തില് വെടിനിര്‍ത്തലിന് ആഹ്വാനം ചെയ്യുകയും യഥാര്‍ത്ഥ പോരാട്ടം കോവിഡിനെതിരെയാകണമെന്നും ഉണര്‍ത്തിയിരുന്നു. മറ്റുസമയത്തേക്കാള് ഈ ആഹ്വാനം ഗസ്സക്ക് ഇപ്പോള് വളരെ അനുയോജ്യമാണ്. ഇവിടെ സംഘര്‍ഷത്തിലുള്ള വിഭാഗങ്ങള് ആയുധങ്ങള് താഴെ വെക്കാന് തയാറാവുകയും ഇതിനകം തന്നെ വളരെ ബുദ്ധിമുട്ടനുഭവിക്കുന്ന ജനതക്ക് കൂടുതല് ദുരിതം ഉണ്ടാകാതിരിക്കാനായി രാഷ്ട്രീയം മാറ്റിവെക്കുകയും വേണം.\nCorona Covid gaza\nസിറിയയിൽ തുടർന്നുകൊണ്ടിരിക്കുന്ന കുറ്റകൃത്യങ്ങളെ അപലപിച്ച് യു.എൻ വിദഗ്ധർ\nഫലസ്തീനുള്ള പിന്തുണ തുടരുമെന്ന് യു.എ.ഇയും ബഹ്‌റൈനും\nഎരിതീയില് എണ്ണയായി ഖറദാവിയുടെ ഖുതുബ\n‘ബശ്ശാറിന് മുന്നില് നെതന്യാഹു പോലും ലജ്ജിച്ചേക്കും’\nആരൊക്കെയാണ് സിറിയന് കളത്തില് കളിക്കുന്നത്!\nപൗരത്വ സങ്കല്‍പ്പത്തിന്റെ ചരിത്രവും വികാസവും\nപരസ്യചിത്രങ്ങളുടെ നിഴലിനെ ഭയപ്പെടുന്ന സംഘ്പരിവാര്\nBy സഹര് അല്‍അത്‌റഷ്